Islam Dheenge rukun thah\nin: Uncategorized, ޙަދީޘް\nعَنْ أَبِيْ عَبْدِ الرَّحْمَنِ عَبْدِ اللهِ بْنِ عُمَرَ بْن الخَطَّابِ رَضِيَ اللهُ عَنْهُمَا قَالَ: سَمِعْتُ النبي صلى الله عليه وسلم يَقُوْلُ: (بُنِيَ الإِسْلامُ عَلَى خَمْسٍ: شَهَادَةِ أَنْ لاَ إِلَهَ إِلاَّ الله وَأَنَّ مُحَمَّدَاً رَسُوْلُ اللهِ، وَإِقَامِ الصَّلاةِ، وَإِيْتَاءِ الزَّكَاةِ، وَحَجِّ البِيْتِ، وَصَوْمِ رَمَضَانَ) رواه البخاري ومسلم\nމާނައީ: އަބޫ ޢަބްދުއްރަޙްމާނު ޢަބްދު ﷲ ބުނު ޢުމަރު ބުނުލް ޚައްޠާބި رضي الله عنهما ވިދާޅުވިއެވެ. “ކީރިތި މާތް ނަބިއްޔާ صلى الله عليه وسلم ޙަދީޘް ކުރައްވަނިކޮށް ތިމަންކަލޭގެފާނު އަޑުއެއްސެވީމެވެ.” “އިސްލާމް ދީން ބިނާވެގެއްވަނީ ފަސްކަމެއްގެ މައްޗަށެވެ. (އެއީ) މާތް ﷲ މެނުވީ ޙައްޤުވެގެން އަޅުކަންވެވޭ އިލާހަކު ނުވާކަމަށް ހެކިވުމާއި، މުޙައްމަދުގެފާނަކީ ﷲ ގެ ރަސޫލާކަމަށް ހެކިވުމާއި، ނަމާދު ޤާއިމު ކުރުމާއި، ޒަކާތް ދިނުމާއި، ގެފުޅަށް ޙައްޖުވުމާއި އަދި ރަމަޟާންމަހު ރޯޑަ ހިފުމެވެ.”\nއިސްލާމް ދީން ހަރުދަނާ ބިނާއެއްފަދައިން ސިފަ ކުރެއްވުމުން، އެއިން ދޭހަކޮށްދެނީ، އިސްލާމް ދީނުގެ ބިންގަލުގެ ހަރުދަނާ ކަމާއި، ދީން ޤާއިމުވެގެންވާ އަސާސްތަކަކާއި ޤަވާޢީދުތަކުގެ ސާބިތުކަމެވެ.\nއިސްލާމް ދީނުގެ ރުކުންތަކުގެ ތެރެއިން ފުރަތަމަ ރުކުނަކީ ޝަހާދަތުގެ ދެކަލިމަ ކިޔުމެވެ. އެއީ މާތް ﷲ މެނުވީ ޙައްޤުވެގެން އަޅުކަންވެވޭ އިލާހަކު ނުވާކަމަށް ހެކިވުމާއި، ކީރިތި ރަސޫލާ صلى الله عليه وسلم އަކީ އެކަލާނގެ ރަސޫލާ ކަމަށް ހެކިވުމެވެ.\nޝަހާދަތުގެ ދެކަލިމައަކީ އެއްކަލިމަ އަނެއް ކަލިމައާއި ގުޅިފައިވާ ދެ ކަލިމަކަމާއި، އިސްލާމް ދީނުގެ ފުރަތަމަ ރުކުނަކީ އެދެކަލިމަ އެކުގައި ކަން މިޙަދީޘުން ދޭހަވެއެވެ. އަދި އެތަނުން އެއްކަލިމައަށް ވަކިން އީމާންވުމަކުން، އީމާންވެވުނީކަމުގައި ނުވެއެވެ.\nނަމާދު ޤާއިމު ކުރުމަކީ، ނަމާދު ކުރަން އެންގިވިފަދައިން، ނަމާދުގެ ރުކުންތަކާއި ޝަރުޠުތަކާއި ވާޖިބުތައް ފުރިހަމައަށް އަދާކުރުމެވެ.\nނަމާދަށް ފަހުގައި އެންމެ މުހިންމު ރުކުނަކީ ޒަކާތް ދިނުމެވެ. ޒަކާތް ދިނުމަކީ މާތްވެގެންވާ އަޅުކަމެކެވެ. އެހެނީ ޤުރްއާނާއި ސުންނަތުގައިވެސް ވަރަށް ގިނަފަހަރު، ނަމާދާއި ވިދިގެން ޒަކާތް ދިނުމަށް އަންގަވާފައިވެއެވެ.\nރަމަޟާން މަހު ރޯދަ ހިފުމަކީ ދީނުގެ ރުކުނެކެވެ. އަދި ރޯދައިގެ މާތްކަން މި ޙަދީޘާއި އަދި މިނޫން އެތައް ބަސްފުޅުތަކެއްގައި ވާރިދުވެފައިވެއެވެ.\nއިސްލާމް ދީނުގެ ފަސްރުކުނަކީވެސް ފުރުޟު ޢައިނުގެ ތެރެއިން ހިމެނޭ ފަސް ރުކުނެވެ.\nއިސްލާމް ދީނުގެ ކުރި ބޯށި ކަމުގައިވާ މާތް ﷲ ގެ މަގުގައި ޖިހާދުކުރުމުގެ ވާހަކަ މިޙަދީޘްފުޅުގައި ބަޔާން ކުރައްވާފައި ނުވުމުން ދޭހަވަނީ، ޖިހާދުގެ މާތް ކަމާއެކުގައިވެސް އެއީ އިސްލާމް ދީނުގެ ރުކުނެއް ނޫން ކަމެވެ.\nމި ފަސް ރުކުނުގެ މައްޗަށް އިސްލާމްދީން ބިނާވެގެންވަނީ މީސްތަކުންނަށް ހުރި އިމްތިޙާނެއް ކަމުގައި އެ ރުކުންތައް ވާތީއެވެ. އެގޮތުން ؛\nނަމާދަކީ ޢަމަލީގޮތުން އަދާކުރެވޭ، އިންސާނާގެ ހަށިގަނޑާއި ގުޅިފައިވާ އަޅުކަމެކެވެ.\nޒަކާތަކީ މާލީގޮތުން އަދާކުރެވޭ، މުދަލުގެ ބާވަތްތަކާއި ގުޅިފައިވާ އަޅުކަމެކެވެ.\nޙަޖުގެ އަޅުކަމަކީ، ހަށިގަނޑާއި އަދި މުދަލުން އަދާކުރަންޖެހޭ އަޅުކަމެކެވެ.\nރޯދައަކީ އިންސާނާގެ ހަށީގަނޑާއި ގުޅިފައިވީ ނަމަވެސް މުޅިން ތަފާތު އަޅުކަމެކެވެ. އެހެނީ، ރޯދައަކީ ނުކޮށް ދޫކޮށްލާ ކަންތައްތަކެއްގެ މައްޗަށް ބިނާވެގެންވަ އަޅުކަމެވެ.\nއަޅުކަމުގެ ބާވަތްތައް ތަފާތު ކުރެއްވުމަކީ އިންސާނާއަށް ހުރި ރަޙްމަތެކެވެ. އެހެނީ އެކި މީހުންނަށް ފަސޭހަވާނީ އެކި ބާވަތުގެ ޢަމަލުތަކެވެ. ބައެއް މީހުންނަކީ ނަމާދު ކުރުން ގިނަ ބަޔަކަށްވާއިރު، އަނެއް ބަޔަކަށް ރޯދަ ހިފުން ނުހަނު ފަސޭހައެވެ. އަދި މުދަލުގެ ތަނަވަސްކަން ދެއްވާފައިވާ މީހުންނަށް ޒަކާތާއި ޞަދަޤާތަކީ ފަސޭހަކަމެއްކަމުގައިވީހިނދު، ޙައްޖަކީ މާލީ ގޮތުންނާއި ޖިސްމާނީ ގޮތުންވެސް ކަންތައްތަކެއް ކުރަންޖެހޭ އަޅުކަމަކަށްވުމުން، ޙައްޖު ފަރުޟު ކުރައްވާފައިވަނީ ޢުމުރުން އެއްފަހަރު އަދާކުރުމަށެވެ.\nސަޖިދައިގައި ކުރަން ރަނގަޅު ދުޢާއެއް!\nގަޑުވެގެން މަރުވާން ކައިރިވެފައި އޮއްވާ ސަލާމަތްވި މީހާގެ ވާހަކަ


Covid vaccine ah MFDA in huhdha dhinee WHO ge mingandah fetheythee\n"ވެކްސިނަށް ހުއްދަ ދިނީ ޑަބްލިއުއެޗްއޯ މިންގަނޑަށް ފެތޭތީ"\nއިންޑިއާ ސަރުކާރުން ރާއްޖެއަށް ހަދިޔާ ކުރި އިނގިރޭސިވިލާތުގެ އޮކްސްފޯޑް-އެކްސްޓްރާޒެނެކާ ވެކްސިނަށް މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން ހުއްދަ ދިނީ ދުނިޔޭގެ ސިއްހަތު ޖަމިއްޔާއިން ކަނޑައަޅާފައިވާ ހުރިހާ މިންގަނޑުތަކަކަށް އެ ވެކްސިން ފެތޭތީ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއިންޑިއާ އިން ހަދިޔާ ކުރި ކޮވިޑް-19 އިގެ ވެކްސިންގެ ޝިޕްމަންޓުން 50،000 އެއްހާ މީހުންނަށް ވެކްސިން ދެވޭނެ އެވެ. އެ ވެކްސިން ރާއްޖެ ގެނެސް ގުދަން ކޮށްފައިވާއިރު ވެކްސިން ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީން މިހާރު ވަނީ ދީފައެވެ.\nރޭ އެޗްއީއޯސީން ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ އިނގިރޭސިވިލާތުގެ އޮކްސްފޯޑް-އެކްސްޓްރާޒެނެކާ ވެކްސިން އިންޑިއާއިން އަވައްޓެރި ގިނަ ގައުމުތަކަށް ހަދިޔާ ކޮށްފައިވާ ކަމަށެވެ. އެ ވެކްސިން އިންޑިއާގެ އިތުރުން ނޭޕާލް އާއި ބަންގްލަދޭޝް އަދި މިޔަންމާގައިވެސް ޖަހަން ފަށާފައިވާ ކަމަށް ނަޒްލާ ވިދާޅުވިއެވެ. އަދި މިއަދު ސްރީލަންކާގައި އެ ވެކްސިން ދޭން ފަށާނެ ކަމުގެ މައުލޫމާތު ލިބިފައިވާ ކަމަށެވެ.\nފުޑް އެންޑް ޑްރަގް އޮތޯރިޓީން ރޭ ބުނީ ވެކްސިނަށް ހުއްދަ ދީފައިވަނީ މި މަހުގެ 26 ވަނަ ދުވަހު ކަމަަށެވެ. މި ހުއްދަ ދީފައިވަނީ ހާލަތަށް ރިޔާއަތްކޮށް "ރެސްޓްރިކްޓެޑް ޔޫސް އިން އިމަޖެންސީ ސިޗުއޭޝަން" ގައި ބޭނުން ކުރުމަށް ކަމަށެވެ. ރާއްޖޭގައި އެ ވެކްސިން ދިނުމުގެ ހުއްދަ ދީފައިވަނީ ބަލަން ޖެހޭ ޓެކްނިކަލް ކަންކަން ފުރިހަމައަށް ބެލުމަށްފަހު އެ އޮތޯރިޓީއަށް ފަންނީ ލަފާދޭ ނޭޝަނަލް ފާމަސޫޓިކަލް ބޯޑްގެ ލަފަޔާ މަޝްވަރާގެ މަތިން ކަމަށެވެ.\nރާއްޖޭގައި ދޭ ވެކްސިނަކީ ދުނިޔޭގެ ސިއްހަތު ޖަމިއްޔާގެ ހުއްދަ ލިބޭ ވެކްސިނަކަށްވާނެ ކަމަށް އެޗްޕީއޭއިން ކުރިން ވަނީ ބުނެފައެވެ. ނަމަަވެސް އަދިވެސް ކޮވިޝީލްޑް ވެކްސިނަށް އެ ޖަމިއްޔާއިން ހުއްދަ ނުދެއެވެ. އެކަމާއި ގުޅޭގޮތުން ސުވާލު ކުރުމުން ނަޒްލާ ވިދާޅުވީ ވެކްސިނަށް ރާއްޖޭގެ އެމްއެފްޑީއޭ ކޮވިޝީލްޑް ވެކްސިނަށް ހުއްދަ ދިނީ ވަރަށް ރަނގަޅަށް ބެލުމަށްފަހު ކަމަަށެވެ. އަދި ހުއްދަ ދިނުމުގެ ކުރިން ޑަބްލިއުއެޗްއޯގެ ރީޖަނަލް އޮފީހުގެ ވެކްސިން ސޭފްޓީގެ އެކްސްޕާޓުންނާވެސް މަޝްވަރާ ކޮށްފައިވާ ކަމަށެވެ. އޭނާ ވިދާޅުވީ އެމްއެފްޑީއޭގެ ހުއްދަ އައީ ޑަބްލިއުއެޗްއޯގެ ހުރިހާ މިންގަނޑުތަކަށް ބެލުމަށްފަހު ކަމަށެވެ.\nކޮވިޝީލްޑްވެކްސިން ދިނުމުން ކޮށްފައިވާނެ އަސަރުތަކުގެ ތެރޭގައި އިންޖެކްޝަން ޖެހިތަނުގައި ގަނޑުލައި، ތަދުވެ، ރަތްވެ، ހިރުވާ، ދުޅަވެ، ނޫފައިގަތުން ފަދަ ކަންކަން ހިމެނެއެވެ. އަދި ހުން އައުމާއި ވަރުބަލިވުމާއި ބޮލުގައި ރިއްސުމާއި މޭނުބައިކުރުމާއި ހުޅުހުޅުގައި ނުވަތަ ގައިގެ މަސްތަކުގައި ރިއްސުން ހިމެނެއެވެ.\nއެކަމާއި ގުޅޭގޮތުން ޑރ. މުހައްމަދު އަލީ ވިދާޅުވީ ވެކްސިން ޖެހުމުން ދިމާވެދާނެ ސިއްހީ ކިތަންމެ ކުޑަ ކަމަކަށް ނަމަވެސް ކަމާބެހޭ އިދާރާތަކުން ފުރިހަމައަށް ތައްޔާރުވަމުންދާ ކަމަށެވެ. އަދި މުޅި ރާއްޖޭގައި ވެކްސިން ޕްރަގްރާމް ހިންގާއިރު ހުރިހާ ރަށެއްގައިވެސް އެކަމަށް ހާއްސަ ޓްރެއިން ލިބިފައި ތިބި މީހުން ތިބޭނެ ކަމަށެވެ. އެ މީހުން ވެކްސިންދޭ ހުރިހާ އެންމެން މޮނިޓާ ކުރަމުން ގެންދާނެ ކަމަށެވެ. ކޮންމެ ވެކްސިނެއްގައިވެސް ކޮންމެވެސް ސައިޑްއިފެކްޓްތަކެއް ހުންނާނެ ކަމަށްވެސް އޭނާ ވިދާޅުވިއެވެ.\n"އެންމެ މީހަކަށް ކަމެއް ދިމާވިޔަސް އެއީ އަޅުގަނޑުމެންނަށް ވަރަށް ބޮޑު ކަމެއް ވަރަށް މުހިންމު ކަމެއް. އެހެންވީމަ އެ ކަންކަމަށް އަޅުގަނޑުމެެން މި ދަނީ ތައްޔާރުވަމުން. އެކަމަށް އެޑެންޓް ކުރާނެ މީހުން އަޅުގަނޑުމެން މިދަނީ ޓްރެއިން ކުރަމުން،" ޑރ. މުހައްމަދު އަލީ ވިދާޅުވިއެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު ކޮވިޑް ވެކްސިން


Vakkan Nukuranee Alhugandu Ekani, 2023 Gai Alhugandu'ah Verikan Dheyne: Jabir - Vaguthu\nވައްކަން ނުކުރަނީ އަޅުގަނޑު އެކަނި، 2023 ގައި އަޅުގަނޑަށް ވެރިކަން ދޭނެ: ޖާބިރު\n3 ހަފްތާ ކުރިން ( ސެޕްޓެމްބަރު 21, 2021 )\nއެމްއެމްޕީއާރުސީގެ ޚިޔާނާތުގެ ފައިސާ ނުނަންގަވާ ހުންނެވި ސިޔާސި ޕާޓީއެއްގެ ލީޑަރަކަށް ހުންނެވީ އޭނާ ކަމަށް ޑީއާރުޕީގެ ލީޑަރު އަދި ރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު މިއަދު ވިދާޅުވެއްޖެއެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ހިނގި އެމްއެމްޕީއާރުސީގެ ބޮޑު ޚިޔާނާތުގެ ފައިސާގެ ތެރެއިން 35 މިލިއަން ރުފިޔާ ކުރީގެ ނައިބު ރައީސް އަހްމަދު އަދީބު އަތުން މިހާރުގެ ރައީސް އިބްރާހީމް މުހައްމަދު ސޯލިހް ނެންގެވި ކަމަށް ކުރީގެ ޓޫރިޒަމް މިނިސްޓަރު އަލީ ވަހީދު ވިދާޅުވެފައިވެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން މި ކަންކަމަށް އިޝާރާތް ކުރައްވާ ޖާބިރު ވިދާޅުވީ އެމްއެމްޕީއާރުސީގެ ބޮޑު ޚިޔާނާތުގައި ބައިވެރިނުވާ ހަމައެކަނި ސިޔާސީ ޕާޓީއެއްގެ ލީޑަރަކަށް ހުންނެވީ އޭނާ އެކަނި ކަމަށެވެ.\n"މި ވައްކަމާ ހެދި ރައްޔިތުން ފަގީރުވެއްޖެ، މިސްކީނުވެއްޖެ، ހަމަ ގައިމު ވެސް އަބްދުﷲ ޖާބިރުގެ ނަމެއް ނެތް އެމްއެމްޕީއާރުސީގެ ލިސްޓަކު، އަބްދުﷲ ޖާބިރަށް ތުހުމަތު ކުރާނެ މީހަކު ވެސް ނެތް،" ޖާބިރު ވިދާޅުވިއެވެ.\nޖާބިރު ވިދާޅުވީ ވައްކަން ނުކުރާނެ ލީޑަރަކަށް ހުންނެވީ އޭނާ އެކަނި ކަން ވެސް ރައްޔިތުންނަށް ޔަގީން ވާނެ ކަމަށެވެ. އަދި ރައްޔިތުންގެ ޚިދުމަތުގައި ވެރިކަމަށް ކުރިމަތިލައްވަން ތައްޔާރަށް ހުންނެވި ކަމަށް ޖާބިރު ވިދާޅުވިއެވެ.\n"2023 ގައި ރައްޔިތުންނަށް ޔަގީން ކަން އޮތް ހަމައެކަނި މީހަކީ އަޅުގަނޑު، ރައްޔިތުން އަޅުގަނޑަށް ވެރިކަން ދޭނެ،" ޖާބިރު ވިދާޅުވިއެވެ.\nއެމްއެމްޕީއާރުސީ މެދުވެރިކޮށް ފަޅުތަކާއި ފަޅު ރަށްރަށާއި ދޫކޮށްގެން ދައުލަތަށް ލިބެން ޖެހޭ ބިލިއަނަށް ވުރެ ގިނަ ރުފިޔާއަށް ޚިޔާނާތްވި މައްސަލާގައި ސިޔާސީ އެތައް ބޭފުޅަކު އެ ފައިސާ ނެންގެވި ކަމުގެ ތުހުމަތު ކުރެވެއެވެ. އެކަކު އަނެކަކަށް އިނގިލި ދިއްކޮށް ކޮންމެ ބޭފުޅަކު ވެސް ދިފާއުގައި ވާހަކަ ދައްކަވަމުން ގެންދަވައެވެ.\nމި ޚިޔާނާތުގައި ބައިވެރިވި ކަމަށް މިހާތަނަށް އިއުތިރާފްވި ހަމައެކަނި ބޭފުޅުންނަކީ ކުރީގެ ނައިބު ރައީސް އަހްމަދު އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތެވެ. މި ދެ ބޭފުޅުން ދެއްކެވި ހެކި ބަހުގެ މައްޗަށް އިދިކޮޅު ލީޑަރު އަދި ކުރީގެ ރައިސް އަބްދުﷲ ޔާމީންގެ މައްޗަށް ވެސް ހުކުމްކޮށްފައިވެއެވެ.\nރައީސް ޔާމީން މި ކަމަށް އިންކާރު ކުރައްވާއިރު، މިހާތަނަށް ހުކުމް އިއްވެވީ ވެސް މި ތިން ބޭފުޅުންނަށެވެ. އެހެންވިޔަސް މި ތިން ބޭފުޅުން ވެސް ތިއްބެވީ ގޭބަންދުގައެވެ.\nސެޕްޓެމްބަރު 21, 2021 13:57\nތެދެއް މީނަ އައް ވެރިކަންދީ، އެންމެން މޮޔަ ކޮއްލާނެ\nސެޕްޓެމްބަރު 21, 2021 14:23\nއެމްޑިޕީ ގެވެރިކަމުގަ އައްޑުގަ ރެސޯޓް ހިނަގާފަ ދަވްލަތަށް ދޭންޖެހޭ ކުއްޔާއި އެހެނިހެން ފައިސާ ނުދައްކާތީ ޖާބިރު އަތުން ރެސޯޓް ވަކިކޮށް މައްސަލަ ސަރީއަތުގަ ޖާބިރުއަތުން ގިނައަދަދެއްގެ ފައިސާ ދަވްލަތަށް ލިބެން އޮއްވާ ކޯޓުން ބޭރުގަ 35 މިލިއަންރުފިޔާދީފަ މަޖިލީހުގެ މެމްބަރަކު ގަނެދެގޮތަށް ނިންމާފަދަ ޑީލް ހަދާ މީހަކާ ވެރިކަންހަވާލުކުރަން ބިރުގަނޭ. އެފަހަރު ޑީއާރުޕީގެ މެމްބަރަކު4މިލިއަނަށް ގަނެ އެމްޑީޕީއަށް ސޮއިކުރުވި. ސަަރުކާރަށް ދައްކަންޮތް ހުރިހާފައިސާއެއް ކެނޑި 31 މިލިއަންރުފިޔާ ލިބުނީ. މިކަހަލަ އަމިއްލަ އެދުނަ ބޮޑު ޖީބު ހާއިނަކަށް ގައުމު ހަވާލުކުރަންހެޔޮނުވާނެ.\nސެޕްޓެމްބަރު 21, 2021 20:58\nތިވަރުގެ ބޮޑު މޮޔައަކަށް މިޤައުމުގެ ވެރިކަން ހަވާލު ކުރާކަށް ބަޔަކު ނޫޅޭ !\nސެޕްޓެމްބަރު 21, 2021 21:13\nހެހެހެ...ޖާބިރަށް ދޭންވީ ބޮޅު ރާއްޖޭގެ ރަސްކަން..\nސެޕްޓެމްބަރު 21, 2021 21:23\nތިފަދަދުވަހެއް މާތްﷲ މިޤައުމަށް ނުދައްކަވާށި، އޭރުން އައުގުރާނަ ގޮވުމާ، މަސްތުވެގެން މަގުމަތީ އޮތުމާ، ދަރާވިކިގެން ބޯނުހިކިގެން އުޅުމާ އަނބިދަރިންނަށް ހަޑިހުތުރު އެއްޗެތި ގޮވުން ނޫން ކަމެއް ނޯންނާނެ..... މިޤައުމުގެރައްޔިތުން އަދި މޮޔައެއް ނުވޭ...ލޮލް ލޮލީ\nސެޕްޓެމްބަރު 21, 2021 21:33\nމަނިކުފާނަށް ވެރިކަން ދެވޭކަށް ނެތެއްނު. ބަޔަކުމީހުން މަނިކުފާ ރާބޮއިގެން އުޅުއްވިކަމުގެ ޝަކުވާކޮށްފައިވާތީ މަނިކުފާނު ހައްޔަރުކޮށް ގެންދިޔަ މައްސަލަ އެއޮތީ ތަޙުޤީޤު ނުނިމި. ރާބޯމީހަކަށް ވެރިކަން ހަވާލުކުރާކަށް އަޅުގަނޑުވޯޓެއް ނުދޭނަށް. ޢެކަކަށްވެސް.\nސެޕްޓެމްބަރު 22, 2021 00:00\n@ ސޯޅަގެވަޅު. މިހާރު ވެރިކަމުގައި ހުރީވެސް ގަވާއިދާއި ޚިލާފަށް ބަނގުރާ ވިއްކައިގެން 1 އަހަރަށް އަރުވާލާފަ ހުރި މީހެއް. އެ ހުކުމް ކުރި ލިޔުން މިހާރުވެސް ވައިބާ ގައި ދައުރުވޭ.\nސެޕްޓެމްބަރު 22, 2021 00:14\nތަންތަން ކުއްޔަށް ހިފާފަ އެ ތަންތަނަށް ކުލި ނުދައްކާ މައްސަލަޔަކީ ވައްކަން ކުރުމަށް ވުރެވެސް ބޮޑުކަމެއް. ބުނެފާނެ މަތިވެރީ މީހުން ދިރިއުލެނީ މަގޭ ބިމެއްގަޔޭ ވީމާ މަތިވެރިން ކުލި ދައްކަންޖެހޭނީ މަށަށެ . ތިޔައީ ވަރަށް މަކަރުވެރި މީހެއް.\nސެޕްޓެމްބަރު 22, 2021 10:22\nމިހާރުވެސް ތިހުރީ ވެރިކަން ދީފަ.....ކީއްކުރަން 2023 އެއް. ތިވަރުގެ ލީޑަރެއް އަދި މި ރާއްޖެ ކީއްކުރަން ދުނިޔެވެސް ދެކިފަ ވާނެ ހެނެއް ހިޔެއްނުވޭ!!!!


އިހަވަންދޫ ކައުންސިލަށް 66 ވަނަ — Ihavandhoo.com\n26 މާރިޗު 2018 1 މުހައްމަދު އަކްރަމް\n2016 ވަނައަހަރު ކައުންސިލްތައް ހިންގި ގޮތަށްބަލައި ލޯކަލް ގަވަމެންޓް އޮތޯރިޓީ (އެލްޖީއޭ) އިން ރޭ ނެރުނު ޕާފޯރމެންސް އިންޑެކްސްގައި ރާއްޖެއިން 66 ވަނައަށް އެންމެ ރަނގަޅު ކައުންސިލަށް އިހަވަންދޫ ކައުންސިލް ހޮވާފިއެވެ.\nކައުންސިލްތަކުގެ ޕާފޯރމެންސް އިންޑެކްސްއަށް ބަލާއިރު ހއ އަތޮޅުން އެންމެ ކުރީގައި އުޅެނީ މާރަންދޫ ކައުންސިލެވެ. 2015 ވަނައަހަރުގެ ޕާފޯރމެންސް އިންޑެކްސްއަށް ބަލާއިރުވެސް ހއ އަތޮޅުން އެއްވަނަ ހޯދާފައިވަނީ މާރަންދޫ ކައުންސިލުންކަން ފާހަގަ ކޮށްލެވެއެވެ. ހއ އަތޮޅަށްބަލާއިރު އިހަވަންދޫ ކައުންސިލަށް ލިބެނީ 8 ވަނައެވެ. މިއީ 2015 ވަނައަހަރުގެ ޕާފޯމެންސަށް ބަލާއިރު ކުރިއެރުމެކެވެ. އެފަހަރު އިހަވަންދޫ ކައުންސިލަށް ލިބުނީ 12 ވަނައެވެ.\nއަތޮޅު ކައުންސިލްތައް ގިންތި ކޮށްފައިވާ ގޮތަށް ބަލާއިރު ހއ އަތޮޅުކައުންސިލް އޮތީ9ވަނާގައެވެ. މިއީ 2015 ވަނައަހަރުގެ ޕާފޯމެންސަށް ބަލާއިރު ދައްވުމެކެވެ. އެފަހަރު އެކައުންސިލަށްވަނީ ލިބުނީ6ވަނައެވެ.\nކަންގަތި އެވޯޑަކީ ލޯކަލް ގަވާމަންޓް އޮތޯރިޓީގެ ގަވާއިދުތަކާއި މިންގަނޑުތަކަށް ފެތޭގޮތަށް އެންމެ ފުރިހަމަ ޕާފޯމަންސެއް ދައްކާ ކައުންސިލްތަކުގެ އަގުވަޒަންކުރުމަށް އެލްޖީއޭގެ ބޯޑުން ކޮންމެ އަހަރަކު ދޭން ނިންމާފައިވާ އެވޯޑެކެވެ. ޕާފޯމެންސް އިންޑެކްސްގެ ނަތީޖާއަށް ބަލާއިރު ރަށު ކައުންސިލްތަކުން އެއްވަނަ ހޯދާފައިވަނީ ކ ހުރާ ކައުންސިލެވެ. އަދި ދެވަނަ ހޯދާފައިވަނީ ށ ފޯކައިދޫ ކައުންސިލެވެ. އަދި ތިންވަނަ ހޯދާފައިވަނީ އއ އުކުޅަހު ކައުންސިލެވެ. އަތޮޅު ކައުންސިލްތަކަށް ބަލާއިރު އެއްވަނަ ފުވައްމުލަކު އަތޮޅު ކައުންސިލުން ހޯދާފައިވާއިރު ދެވަނަ ހޯދާފައިވަނީ ކޮޅުމަޑުލު އަތޮޅު ކައުންސިލުންނެވެ. އަދި ތިންވަނަ ހޯދާފައިވަނީ މިލަދުންމަޑުލު އުތުރުބުރީ އަތޮޅު ކައުންސިލުންނެވެ.\n2016 ވަނައަހަރު ކައުންސިލްތަކުގައި މަސައްކަތްކުރައްވާފައިވަނީ ކައުންސިލްތަކުގެ2ވަނަ ދައުރުގެ ކައުންސިލަރުންނެވެ. ތިންވަނަ ދައުރުގެ ކައުންސިލަރުން ހުވާކުރައްވާފައިވަނީ3ޖޫން 2017 ގައެވެ.\n↵ އިހަވަންދޫ ކައުންސިލް, ހއ.އަތޮޅު ކައުންސިލް, ހއ. މާރަންދޫ\nހއ އަތޮޅު ކައުންސިލުން އިހަވަންދޫ ކައުންސިލް މޮނިޓަރ ކޮށްފި\nތިކަމުގެ އިނާމެއްގެ ގޮތުން ޖަނަވަރީ މަހުން ފެށިގެން3މަސްދުވަސް ވަންދެން ކައުންސިލަރުން އެވަނީ މުސާރަ ނުލިބޭ ގޮތަށް ސަސްޕެންޑު ކޮށްފަ․ ޕީޕީއެމް މެޖޯރިޓީ އޮތް ކައުންސިލަކުން މަސައްކަތް ކުރި ވަރަށްވުރެ ފުރިހަމަކޮށް އެމްޑީޕީ މެޖޯރިތީ އޮތް ކައުންސިލަކުން މަސައްކަތް ކުރީމަ އެލްޖީއަށް ކެތެއް ނުވި․\n– 26 މާރިޗު 201820


Kastamarun edhemundhaathee bestbadeege promoashange muhdhathu jenuareemahuge niyalah ithurukohfi\nކަސްޓަމަރުން އެދެމުންދާތީ ބެސްޓްބަޑީގެ ޕްރޮމޯޝަންގެ މުއްދަތު ޖެނުއަރީމަހުގެ ނިޔަލަށް އިތުރުކޮށްފި\nބެސްޓް ބަޑީ ފިހާރައިން ކުރިއަށްގެންދާ ޕްރޮމޯޝަންގެ މުއްދަތު ޖެނުއަރީމަހުގެ ނިޔަލަށް އިތުރުކޮށްފި އެވެ. މި ޕްރޮމޯޝަން އަކީ ބައިސްކަލެއް ގަނެގެން ރަށު ޕިކަޕެއް އިނާމަކަށް ލިބޭ ޕްރޮމޯޝަން އެކެވެ.\nބެސްޓް ބަޑީގެ ވެރިޔާ އިބުރާހިމް ރަޝީދު މިޕްރޮމޯޝަނާ ބެހޭގޮތުން ވާހަކަދައްކަވަމުން ވިދާޅުވީ ޕްރޮމޯޝަންގެ މުއްދަތު އިތުރުކުރަން ނިންމީ ގިނަ ކަސްޓަމަރުން އެކަމަށް އެދެމުންދާތީ އެފަރާތްތަކަށް ޕްރޮމޯޝަންގައި ބައިވެރިވުމަށް ފުރުސަތު ދިނުމުގެ ގޮތުން ކަމަށެވެ. ބެސްޓްބަޑީގެ މި ޕްރޮމޯޝަނަށް ކަސްޓަމަރުންގެ ތަރުހީބު ދަނީ ބޮޑުވަމުންނެވެ.\nބެޓެރީ ވެހިކަލް އާއި ބައިސްކަލްގެ ވިޔަފާރި ރާއްޖޭގައި އެންމެ ފުޅާ ދާއިރާގައި ވިއްކަމުންދާ ބެސްޓް ބަޑީން މިޕްރޮމޯޝަން ކުރިއަށްގެންދާ ގޮތަށް ކުރިން ނިންމީ 1 ނޮވެމްބަރުން ފެށިގެން 31 ޑިސެމްބަރަށްށެވެ. ނަމަވެސް މި ޕްރޮމޯޝަން މިހާރުވަނީ އަންނަ އަހަރުގެ ޖެނުއަރީމަހުގެ 30 ވަނަ ދުވަހާ ހަމައަށްވަނީ އިތުރުކޮށްފަ އެވެ.\nތަފާތު ޑިޒައިންތަކުގެ އެކި އުމުރުފުރާއިގެ ކުޑަކުދިންނާއި، ޒުވާން އުމުރު ފުރާގެ ދެ ޖިންސްގެ ކުދިންނާއި، ބޮޑެތި މީހުންނަށް ހެޔޮވަރު ސައިޒްގެ ރީތި ބައިސްކަލްތަކުގެ އަގުތައް ވަނީ މި ޕްރޮމޯޝަނުންގައި ވަރަށް ބޮޑުތަނުން ހެޔޮކޮށްފަ އެވެ.


Hiydhathi kamugai | Safuhaa\nދާހިއްލަނީ އެވެ. ހާސްވަނީ އެވެ. މޭ ނުބައިކުރަނީ އެވެ. ހޮޑު ލަވަނީ އެވެ. ތެޅިއްޖެ އެވެ. ކިތަންމެ ވަރަކަށްވެސް ދޮރުފަތުގައި ތެޅިއްޖެއެވެ. އެކަމަކު އެކަކުވެސް ނައެވެ. އަޑު އިވޭކަމަކަށްވެސް ނުހެދި އެވެ. ފޯނު ކުރެވިއްޖެ އެވެ. ދަންނަ ހުރިހާ ނަންބަރަކަށްވެސް ގުޅިއްޖެ އެވެ. އެކަކުވެސް ފޯނެއް ނުނެގި އެވެ. މިއީ އަނެއްކާ ރޭވުމެއް ބާވައެވެ؟ އެކަމަކު މިފަދަ ރޭވުމެއް ރާވަންވީ ކީއްވެގެން ހެއްޔެވެ؟ އަހަރެން ކުރީ ކޮން ކުށެއް ހެއްޔެވެ؟\nމިހާ ޅަ އުމުރުގައި އަހަރެން އަމިއްލަ ގައުމު ދޫކޮށްފައި އައިސް ބޭރު ގައުމެއްގައި އުޅެން މި ޖެހުނީ އަހަރެންގެ ކޮން ކުށެއް އޮވެގެން ހެއްޔެވެ؟ އަހަރެންގެ އުމުރުން އަދި އަށާރަ އަހަރު ނުފުރެއެވެ. މި އުމުރުގެ އެހެން ކުދިން އުޅޭހެން ސްކޫލަކަށް ގޮސް ކިޔަވަން އަހަރެންވެސް ބޭނުމެވެ. މަންމަގެ އުނގުގައި ބޯ އަޅާލައިގެން އޮވެ ނިދާލަން ބޭނުމެވެ. އެމީހުންގެ ލޯބިވެތި ފިރުމުން ތަކުގެ އުފާ ހާޞިލުކުރަން ބޭނުމެވެ. ދަރިފުޅާއޭ ކިޔާ އެއް ފަހަރު ނަމަވެސް ގޮވައިލާ އަޑު އަހާލަންވެސް ބޭނުމެވެ. އެކަމަކު ތަގުދީރު މިއަދު އަހަންނަށް ކުރިމަތި ކުރުވީ އެއަށްވުރެ މާ ނިކަމެތި ހާލަތެކެވެ. ބަދު ދުވަސްތަކެކެވެ.\nއެއީ އެއްދުވަހެއްގެ މެންދުރުކުރީގެ ވަގުތެވެ. އާދައިގެ މަތިން އަހަރެން އުޅުނީ ގޭތެރޭގައި މަންމައާއެކު ކޮންމެވެސް މަސައްކަތެއްގަ އެވެ. އިރުކޮޅަކުން ގެއަށް އައީ ބައްޕަ އެވެ. ބައްޕަގެ މޫނުމަތީގައި ހުރީ އުފާވެރިކަމެވެ. ބައްޕަ އައިސް އަހަރެންގެ ގައިގައި ބައްދާލި އެވެ. ދިނީ އުފަލުން ފުރިގެން ދިޔަ ޚަބަރެކެވެ. ވަރަށް ކުރިއްސުރެ އަހަރެން ދެކެމުން އައި ހުފެނެއް ހަގީގަތަކަށް ވާން އުޅޭ ކަމުގެ އުފާވެރި ޚަބަރެވެ. މަތީތަޢުލީމް ޙާޞިލު ކުރުމަށްޓަކައި އަންނަ އަހަރު މެލޭޝިޔާއަށް އަހަރެން ފޮނުވުމުގެ ހުރިހާކަމެއް ހަމަޖެނު ކަމުގެ އުފާވެރި ޚަބަރެވެ. އަހަންނަށް ރޮވުނެވެ. އުފަލުން ނެވެ. މަންމައާއި ބައްޕަގެ ލޮލުންވެސް ކަރުނަ ހިލުނުތަން އަހަރެން ދުށީމެވެ.\nއެއީ ބައްޕައާއި މަންމަގެ ވެސް ހާދަ ފޮނި އުއްމީދެކެވެ. ޒަމާންވީ ހުވަފެނެކެވެ. އަހަރެން ދުނިޔެއަށް އުފަންވި ދުވަހުން ފެށިގެން ބައްޕަ ބުރަކޮށް މަސައްކަތް ކުރީ އަހަރެންގެ މުސްތަގުބަލަށްޓަކަ އެވެ. ފައިސާ ޖަމާކުރި އެވެ. ގޮތްތަކެއް ހޯދި އެވެ. އެއީ އެ ހުރިހާ ކަމެއް މުޅިން ހަމަޖެހުނު ދުވަހެވެ. އަހަރެން އެރޭ ނިދީ އުފަލާއެކުގަ އެވެ. މާދަމާއަށް ކުރަމުން ދިޔަ ފޮނި އުންމީދުތަކަކާ އެކުގަ އެވެ.\nއިންސާނުން ކަންކަން ތަދުބީރު ކުރަމުން ދާއިރު، ތަޤުދީރުގައި ލިޔެވިފައިވަނީ ކިހިނެއްކަން އެނގޭނެ ހަމަ އެކަކުވެސް ނުހުންނާނެ އެވެ. އަހަރެންގެ ޙަޔާތް ވެގެންދިޔައީ އޭގެ މިސާލަކަށެވެ. ޖެހިގެން އައި ދުވަސް ވެގެން ދިޔައީ އަހަރެންގެ މުޅި ޙަޔާތް އެފުށް މިފުށަށް ޖަހައިލި ދުވަހަކަށެވެ. ދެކެމުން އައި ފޮނި ހުވަފެންތަކާއި ކުރި އުއްމީދުތައް، އޮޔަށް ވަޔަށް ބުރައިގެން ދިޔަ ދުވަހަކަށެވެ. އޭޝިޔާގެ ގައުމުތައް ތަޅާ ސުންނާފަތި ކުރި ބިރުވެރި ސުނާމީގެ ބިޔަ ރާޅުތަކުގެ ތެރޭގައި އަހަރެންގެ ލޯބިވާ މަންމައާއި ބައްޕަ ގެއްލި ދިޔައީ އެވެ. ބައްޕަގެ އަތް ފައި ކޮށައިގެން އުމުރު ދުވަހު ކުރި މަސައްކަތުން އެޅި ގެ ގަނޑު، ފުނޑު ފުނޑުވެ ދިޔައީއެވެ.\nއެދުވަހަކީ އިންސާނުންގެ ލޮލުން ކަރުނަ ހުސްވާނޭ ނަމަ އަހަރެންގެ ދެ ލޮލުން ކަރުނަ ހުސްވާނޭ ދުވަހެކެވެ. އެހެނަސް ކުރާނޭ ކަމެއް ނެތެވެ. އިއްޔެ އަހަރެން ހެއްވީ އަހަންނަށް މި ހާތަނަށް ލިބުނު އެންމެ އުފާވެރި ޚަބަރާއެކުގަ އެވެ. މިއަދު އޭގެ އަނެއްކޮޅެވެ. އެންމެ ވޭންދެނިވި ޚަބަރެވެ.\nއަހަރެން ބިކަވެއްޖެ އެވެ. ދުނިޔެއަށް ބާކީވެ ގިނަވެއްޖެ އެވެ. މުސްތަގުބަލަށް ކުރި ފޮނި، އުފާވެރި އުއްމީދުތައް ގެއްލި، ވަޔަށް އޮޔަށް ބެހިގެން ހިނގައްޖެއެވެ. ބައެއް ފަހަރު ހިތަށް އަރައެވެ. މަންމައާއި ބައްޕަ ދިޔަމަގުން އަހަރެން ނުގެންދެވީ ކީއްވެގެން ބާވައެވެ؟ އެނިމާއެކަނި މި އޮތް ބޮޑު ދުނިޔޭގައި އަހަރެން މުޅި އުމުރު ވޭތި ކުރާނީ ކިހިނެއް ބާވައެވެ؟ އަމިއްލައަށް މަރުވުމަކީ ބޮޑު ފާފައެކެވެ. އަހަރެމެން މުސްލިމުންގެ މައްޗަށް ﷲ ވަނީ އެކަން ޙަރާން ކުރައްވާފަ އެވެ. އެހެންނޫންނަމަ މިހާރު އަހަރެން މި ދުނިޔެއަކު ނުހުރީސް ކަންނޭނގެ އެވެ.\nލޯ މަރައިލާއިރަށް ހީވަނީ މަންމަގެ ލޯބިވެތި މޫނު ފެންނަހެންނެވެ. ބައްޕަގެ އޯގާވެރި އަޑު އިވޭހެންނެވެ. ހީލައެވެ. ގޮވާލަ އެވެ. ލޯ ހުޅުވައިލުމާއެކު އެހުރިހާ ކަމެއް ގެއްލެއެވެ. އަވާމެންދުރަކަށް ވެދެއެވެ. މިއީ މިއަދު އަހަރެންގެ ހާލެވެ. މިފަދަ ހާލެއްގައި ރެފިއުޖީއެއްގެ ގޮތުގައި ވަގުތީ ހިޔަލުގެ ދުނިޔޭގައި އުޅެނިކޮށް، ކޮންމެވެސް ގޮތަކުން އަހަންނަށް ދިވެހި ރާއްޖެއަށް އައުމުގެ ފުރުޞަތު ލިބިއްޖެއެވެ. ހެޔޮ އެދޭ އަވަށްޓެރިއެއްގެ މަސައްކަތުންނެވެ. ދިރިއުޅުމުގެ އުއްމީދު ކޮންމެވެސް މިންވަރަކަށް އާވެ، ހިތަށް ކުޑަ ނަމަވެސް ފިނިކަމެއް ލިބުނެވެ.\nދިވެހިރާއްޖެއަށް އަހަރެން އައީ ފޮނި އުއްމީދަކާއެކުގަ އެވެ. ގެއެއްގައި ގެންގުޅޭ މީހެއްގެ ގޮތުގައި ކަމަށްވިޔަސް، މުސާރައެއް ލިބޭނޭކަން އެނގޭތީ މުސްތަގުބަލަށް އުއްމީދު ކުރެވުނެވެ. އަނެއްކޮޅުން ދިވެހި ރާއްޖެއަކީ އަމާން ވެއްޓަކާއި، ހިތް ހެޔޮ ރައްޔިތަކާއި، ރީތި ސާފު މާޙައުލެއް ލިބިފައިވާ ފަޚުރުވެރި ގައުމެކޭ ބުނާއަޑު އިވިފައިވާތީ އެކަމާވެސް އުފާކުރީމެވެ.\nއަހަންނަށް އުޅެން ޖެހުނީ، ކުޑަ ކުޑަ އާއިލާއެއް ދިރިއުޅޭ ފްލެޓެއްގަ އެވެ. ދެމަފިރިންނާއި އެ ދެމަފިރިންގެ ދެ ދަރިން ފިޔަވައި ދެން އުޅޭ ހަމައެކަނި މީހަކީ އަހަންނެވެ. އެ ދެމަފިރިން ރަނގަޅެވެ. ހިތްހެވެވެ. އެއީ ސަރުކާރު ވަޒީފާގައި އުޅޭ ދެމަފިރިން ކަމަށްވާތީ، އަހަރެންގެ މައިގަނޑު ކަމަކީ އެ ދެމަފިރިންގެ ކުޑަ ދެކުދިންގެ ކަންކަން ބެލެހެއްޓުމެވެ. އެއީ ފަސް އަހަރުގެ ފިރިހެން ކުއްޖަކާއި ތިން އަހަރުގެ އަންހެން ކުއްޖެކެވެ. އެއީ ސިޔާސަ ދެކުދިންނެވެ. ފިރިހެން ކުއްޖާގެ ސިޔާސަކަން އަދި ވަކިން ބޮޑެވެ. ބައެއް ފަހަރު އެއްގޮތަކަށްވެސް ބުނާބަހެއް ނާހާނެއެވެ.\nކުއްލިއަކަށް މާބޮޑަށް ދާހިއްލަން ފަށައިފި އެވެ. ހާސްވާން ފަށައިފި އެވެ. ދޮރުފަތުގައި ތަޅައިގަނެވުނެވެ. ބޮކި ނިއްވާނުލިކަން ނަޞީބޭ ހިތަށް އެރިއެވެ. ގަޑިއަށް ބަލައިލިއިރު ހެނދުނު ހައެއް ޖަހަނީ އެވެ. މިއީ ރޭ އެގާރަ ނުޖަހަނީސް ފާޚާނާއަށް ވަން މީހާއެވެ. ދައްތައާއި ބޭބެ ވީ ޑިއުޓީގަ އެވެ. ދެކުދިން ޓީވީ ބަލަން ތިއްބާ ޓީވީ ނިއްވާލާފައި ނިދަން ހިނގާށޭ ބުނީމާ، އޭގެ އަދަބެއްގެ ގޮތުން ކުރި ކަމަކަށް ނޫނީ ނުވާނެ އެވެ. އަހަރެން ފާޚާނާއަށް ވަނީ ބޭރުން ތަންޑު އަޅުވަފާނޭ ކަމަކަށް ނޫނެވެ.\nހަގަޑި ބައިވިފަހުން ފޯނެއް އަތުވެއްޖެ އެވެ. އެއީ ތިރީ ބައިގައި އުޅޭ ކުއްޖެކެވެ. އަހަރެން ހާސްވެ ކަންބޮޑުވެގެން އެތައް ފަހަރަކު ގުޅާފައި އޮތުމުން ގުޅީއެވެ. އަހަންނަށް ރޮއިގަނެވުނެވެ. އޭނާ އައިސް ދޮރު ހުޅުވާލުމާއެކު އަހަންނަށް ވީގޮތްވެސް ނޭނގުނެވެ. އޭނާގެ ގައިގައި އޮޅުލައިގަނެވުނީއެވެ. އޭރު ކުޑަ ދެކުދިން ޓީވީ ބަލަން ތިބި ގޮތަށް، ސޯފާގައި ނިދިފައި ތިއްބެވެ. ޓީވީވެސް ހުރީ ހުޅުވި ގޮތަށެވެ.


Hukum aa hilaafah Hishan ge havaalugai kujjeh, High Court ge nuruhun Gender ah!\nހުކުމާ ހިލާފަށް ހިޝާންގެ ހަވާލުގައި ކުއްޖެއް، ހައިކޯޓުގެ ނުރުހުން ޖެންޑާއަށް!\nހިޝާން: ސީރިއަސް ތުހުމަތުތަކެއް ކުރެވޭ ހިޝާންގެ މައްސަލަ ހައިކޯޓުން ވަނީ ބާތިލްކޮށްފަ - އަވަސް ފޮޓޯ\nފިރިހެން ކުއްޖެއްގެ ބެލެނިވެރިކަން ކުރީގެ ޑިސްއޭބިލިޓީ އެމްބެސެޑާ އަހުމަދު ހިޝާންއާ ހަވާލު ނުކުރުމަށް ފެމެލީ ކޯޓުން ހުކުމް ކޮށްފައި ވަނިކޮށް އެ ކުއްޖާ، އޭނާގެ ގޭގައި ގެންގުޅޭ މައްސަލާގައި ހައިކޯޓުގެ ފަނޑިޔާރުން ނުރުހުން ފާޅު ކުރައްވައި ޖެންޑާ މިނިސްޓްރީން އެކަމުގައި އިހުމާލުވެފައިވާ ކަމަށް ވިދާޅުވެއްޖެ އެވެ.\nހިޝާން ބެލެނިވެރިކަން ހޯދަން މަސައްކަތް ކުރަނީ ނަފްސާނީ މައްސަލަތަކެއް ހުންނަ ކުއްޖެއްގެ އެވެ. އޭނާއާ ގުޅޭ ރިޕޯޓްތަކުން އެކަން ދައްކަ އެވެ. އެ ކުއްޖާއަށް މިހާރު ވަނީ 18 އަހަރުވެފަ އެވެ. އެ ކުއްޖާގެ މަންމަ ދުނިޔޭގައި އެބަ ހުއްޓެވެ. ހިޝާން އާއި ކުއްޖާގެ މަންމައާ ދެމެދު ބެލެނިވެރިކަން ހަވާލު ކުރުމުގައި ދެބަސްވުމެއް ނެތެވެ.\nނަމަވެސް 2017 ވަނަ އަހަރު ފެމެލީ ކޯޓުން ހުކުމް ކޮށްފައި އޮތީ ހިޝާނަށް ކުއްޖާގެ ބެލެނިވެރިކަން ނުދޭށެވެ. އެ ހުކުމްގައި އެ ނިންމުން ނިންމި ސަބަބެއް ބަޔާނެއް ނުކުރެ އެވެ. ނަމަވެސް ބުނެފައި ވަނީ އެގޮތަށް ނިންމީ ދައުލަތުން ހިޝާންއާ ގުޅޭ ގޮތުން ހުށަހެޅި އެސެސްމެންޓް ރިޕޯޓަކަށް ބެލުމަށްފަހު އެވެ.\nބެލެނިވެރިކަން ހަވާލު ކުރާ މީހާއާ ގުޅޭ ކުޑަ ވެސް ޝަކުވާއެއް އުޅޭނަމަ، ބެލެނިވެރިކަން ގާނޫނު ބުނާ ގޮތުން ހަވާލެއް ނުކުރެވޭނެ އެވެ. ފެމެލީ ކޯޓުގެ ހުކުމް 2018 ވަނަ އަހަރު ހިޝާން ހައިކޯޓުގައި އިސްތިއުނާފު ކުރީ ފެމެލީ ކޯޓުގެ ހުކުމްގައި ބެލެނިވެރިކަން ހަވާލު ނުކުރަން ނިންމި ސަބަބު ނެތުމުން ކަމަށް ބުނެ އެވެ.\nމިއަދު އެ މައްސަލާގައި ހައިކޯޓުގައި އަޑުއެހުމެއް ތާވަލު ކުރި އެވެ. ސީރިއަސް ތުހުމަތުތަކެއް ސޯޝަލް މީޑިއާގައި ވެސް މިހާރު އަމާޒުވަމުންދާ ހިޝާން މިއަދުގެ އަޑުއެހުމަށް ނުދެ އެވެ. އަދި، ކުއްޖާގެ މަންމަ ވެސް އަޑުއެހުމަށް ހާޒިރެއް ނުވެ އެވެ. ދެ ފަރާތުން ހާޒިރު ނުވުމުން މައްސަލަ ވަނީ ބާތިލްވެފަ އެވެ. އެއީ ހައިކޯޓުގެ ގަވައިދުގައި އޮންނަ ގޮތެވެ.\nފަނޑިޔާރު މުހައްމަދު ނިޔާޒު: ހިޝާން މައްސަލާގައި ހައިކޯޓުން ނުރުހުން ފާޅުކުރި -- -- އަވަސް ފޮޓޯ\nމައްސަލަ ބާތިލްވި ނަމަވެސް ހައިކޯޓުގައި އެ މައްސަލަ ބައްލަވާ ބެންޗުން ޝަރީއަތުގެ މާލަމަށް ވަޑައިގެންނެވި އެވެ. ޝަރީއަތުން އަންގައިގެން މިއަދުގެ އަޑުއެހުމަށް ޖެންޑާ މިނިސްޓްރީގެ ވަކީލާއި ބަންޑާރަ ނައިބު އޮފީހުގެ ފަރާތުން ވަކީލަކު ވަޑައިގެން އިންނެވި އެވެ. އެ ދެ މުއައްސަސާ ޝަރީއަތުން ހާޒިރުކުރީ ތުހުމަތުތަކާ ސީރިއަސް ކަމާއި އެކަމުގައި ދައުލަތުން އެކަށީގެންވާ ފިޔަވަޅުތައް އަޅާތޯ ބެލުމަށްޓަކަ އެވެ.\nއާންމުކޮށް މިފަދަ ޝަރީއަތަކަށް ނޫސްވެރިން ނުވެއްދި ނަމަވެސް މިއަދުގެ އަޑުއެހުން އޮތީ ހުޅުވާލާފަ އެވެ. ޖެންޑާ މިނިސްޓްރީއިން ސިއްރުކޮށް ދޭން ވެސް އެދުނެވެ. އެކަމަކު، އެކަން ހައިކޯޓުން ނުކުރި އެވެ. މައްސަލާގެ ހައްސާސް ކަމާއި މިފަދަ މައުލޫމާތުތައް ސިއްރު ކުރަން ބޭނުން ނުވަނީ ކަމަށް ހައިކޯޓުން ބުންޏެވެ.\nބެންޗުގެ ރިޔާސަތުގައި އިންނެވި ފަނޑިޔާރު މުހައްމަދު ނިޔާޒު ވަނީ ދެ މުއައްސަސާއާ ވަކިވަކިން ސުވާލުތައް ކުރައްވާފަ އެވެ. މި މައްސަލަ ހައިކޯޓަށް ހުށަހެޅިފައިވަނިކޮށް ހިޝާންއާ ގުޅޭ ގޮތުން ނުބައި ކަންކަން ފާހަގަވާން ފެށުމުން ޖެންޑާ މިނިސްޓްރީގެ ސަމާލު ކަމަށް އެކަން ގެނެސް މައްސަލައަށް ތަދައްހުލްވާން އެންގެވިކަން ފަނޑިޔާރު ނިޔާޒު ފާހަގަ ކުރެއްވި އެވެ. ނަމަވެސް އެކަމަށް ޖެންޑާ މިނިސްޓްރީއިން ޖަވާބެއް ނުދީ އެތައް ދުވަހެއް ހޭދަ ކުރީ ކީއްވެގެންތޯ އެއްސެވި އެވެ.\nޖެންޑާ މިނިސްޓްރީގެ ވަކީލް ވިދާޅުވީ މައްސަލައަށް ތަދުއްހުލްވާން ހައިކޯޓުން އެދުމުން ބަންޑާރަ ނައިބުގެ އޮފީހާއެކު ބައްދަލުވުންތައް ބޭއްވި ކަމަށެވެ. އަދި ރިޕޯޓެއް އެކުލަވާލައި ޖެންޑާ މިނިސްޓްރީގެ ސްޑޭންޓް ވެސް ތައްޔާރުކުރި ކަމަށެވެ. ނަމަވެސް އޭގެ ފަހުން ރައީސް އޮފީހުން ސިޓީއެއް ފޮނުވައި ހިޝާންއަށް އޮނަރަރީ ޑިސްއޭބިލިޓީ އެމްބެސެޑާގެ ލަގަބު އެރުވިކަން ޖެންޑާ މިނިސްޓްރީއަށް އެންގި ކަމަށް ވަކީލް ވިދާޅުވި އެވެ. އެހެންވެ މައްސަލައަށް ތަދުއްހުލް ނުވާން މިނިސްޓްރީއިން ނިންމީ ކަމަށެވެ. ބަންޑާރަ ނައިބު އޮފީހުގެ ވަކީލް ވެސް ވިދާޅުވީ ހައިކޯޓުން ޖެންޑާ މިނިސްޓްރީ މައްސަލާގެ ތެރެއަށް ތަދައްހުލް ކުރުމަށް ބަންޑާރަ ނައިބުގެ އޮފީހަށް ވެސް އެންގުމުން މަސައްކަތްތަކެއް ކުރެވުނު ކަމަށާއި ނަމަވެސް ތަދައްހުލް ނުވާން އެ މިނިސްޓްރީއިން ނިންމުމުން ފަހުން މަސައްކަތެއް ކޮށްފައިނުވާ ކަމަށެވެ.\nފެމެލީ ކޯޓުގައި މި މައްސަލަ ކުރިއަށް ދިޔައިރު ވެސް ހިޝާން ހުންނެވީ ޑިސްއޭބިލިޓީ އެމްބެސެޑާގެ މަގާމުގަ އެވެ. ނަމަވެސް އޭނާގެ މަގާމުގެ ދައުރު ހަމަވުމުން އެ މަގާމު އަލުން ދީފައެއް ނުވެ އެވެ. މަގާމު އަލުން ނުދިނީ ޖެންޑާ މިނިސްޓަރުގެ މަގާމުގައި ޒެނީޝާ ޒަކީ ހުންނެވިއިރު އެވެ. އެއީ ކިރިޔާވެސް ޝަކުވާއެއް ނުވަތަ ތުހުމަތެއް އުޅޭނަމަ އެމްބެސެޑާގެ މަގާމު ނުލިބޭނެ ކަމަށް ގަވައިދު ބަދަލުކުރުމަށްފަހު އެވެ. އޭރު ހިޝާންއާ ގުޅޭ ގޮތުން ފުލުހުންގެ އިންޓެލިޖެންސް ރިޕޯޓެއް އޮތެވެ. ޖެންޑާ މިނިސްޓްރީއިން ފެމެލީ ކޯޓަށް ހިޝާންއާ ގުޅޭ އެސެސްމެންޓް ވެސް ހުށަހެޅީ އެ ރިޕޯޓަށް ބިނާކޮށެވެ. ހިޝާންއަށް އޮނަރީ މަގާމެއް އެރުވީ މި ސަރުކާރުންނެވެ.\nޖެންޑާ މިނިސްޓަރު ޝިދާތާ: ހިޝާން މައްސަލާގައި ހައިކޯޓުން ނުރުހުން ފާޅުކުރި\nފަނޑިޔާރު ނިޔާޒު ވިދާޅުވީ ހައިކޯޓުން ހިޝާންއާ ގުޅޭ ޝަކުވާތައް ލިބޭތީ އެކަން ޖެންޑާ މިނިސްޓްރީގެ ސަމާލު ކަމަށް ގެނެސްފައިވަނިކޮށް އޮނަރީ ލަގަބެއް އެރުވުމުން ހައިރާންވި ކަމަށެވެ. އެފަދަ މަގާމުތަކާއި ލަގަބުތައް އަރުވާއިރު ރަނގަޅަށް ބަލައި އެސެސްމެންޓްތައް ހެދުމަކީ ދައުލަތުގެ ޒިންމާއެއްކަން ފަނޑިޔާރު ފާހަގަ ކުރެއްވި އެވެ.\nމި ހުރިހާ ދުވަސްވީއިރު ވެސް ކުއްޖާ ހުރީ ހިޝާންގެ ގޭގައިކަން ކޯޓަށް އެނގިފައިވާ ކަމަށާއި އަދި އެ ކުއްޖާގެ ރެޖިސްޓްރީ ވެސް އެ ގެއަށް ބަދަލުކޮށްފައިވާކަން އެނގިފައިވާކަން ފަނޑިޔާރު ފާހަގަ ކުރެއްވި އެވެ. އެހާ ސީރިއަސް ތުހުމަތުތަކެއް ކުރެވޭއިރު، އަދި ދައުލަތުގައި އެކަމާ ގުޅޭ ރިޕޯޓްތައް ހުރިއިރު އެ ކުއްޖާ އެފަދަ މީހެއްގެ ހަވާލުގައި ހުރިޔަ ދިނީ ކީއްވެގެންތޯ ތަކުރާރުކޮށް ފަނޑިޔާރު ޖެންޑާ މިނިސްޓްރީއާ ކުރި އެވެ.\nނުކުޅެދުންތެރިކަން ހުންނަ ކުދިންނާއި މީހުންނަށް ހިލޭ ސާބަހަށް އެހީވުމުގައި މަގޫބުލުކަން ހޯދި ހިޝާންގެ މައްޗަށް ކުދިންނާ ބެހުމުގެ ތުހުމަތުތައް ވަނީ ކުރެވިފަ އެވެ. ބަންޑާރަ ނައިބުގެ ވަކީލް މިއަދު ވިދާޅުވި ގޮތުގައި މިދިޔަ ދެ ހަފުތާއެއްހާ ދުވަހުގެ ތެރޭގައި ހިޝާންއާ ދެކޮޅަށް ފުލުހަށް ގިނަ މައްސަލަތަކެއް ވަނީ ހުށަހެޅިފަ އެވެ. އޭނާއާ ދެކޮޅަށް ހަތަރު މީހަކު ބަޔާން ވެސް ދީފައިވާ ކަމަށެވެ. އެކަމާ ގުޅިގެން އޭނާގެ ޕާސްޕޯޓް ވެސް ވަނީ ހިފަހައްޓާފަ އެވެ.\nއެ ކުއްޖާ ހިޝާންގެ ބެލުމުގެ ދަށުގައި ހުރުމުން ސުވާލުތައް އަމާޒު ކުރުމުން ޖެންޑާ މިނިސްޓްރީގެ ވަކީލް ވިދާޅުވީ އެ ކުއްޖާއަކީ 18 އަހަރު ފުރިފައިވާ ކުއްޖެއް ކަމަށެވެ. އެހެން ވަކީލް ވިދާޅުވުމުން ފަނޑިޔާރު ނިޔާޒު ވިދާޅުވީ އެސެސްމެންޓްތަކުން އެނގޭ ގޮތުގައި ކުއްޖާގެ ނަފްސާނީ މައްސަލަތައް އެބަ ހުއްޓެވެ. އެހެންކަމުން ބުއްދި ތަސައްރަފު ނުފުދޭ މީހަކު ބަލާނީ ކުޑަ ކުއްޖެއްގެ ގޮތުގައިކަން ފަނޑިޔާރު ފާހަގަ ކުރެއްވި އެވެ. އެހެންކަމުން އެ ކުއްޖާ ހުރި ތަނާއި ހާލަތު ދައުލަތުން ބަލަން ޖެހޭނެ ކަމަށެވެ.\nބަންޑާރަ ނައިބުގެ ވަކީލް ވިދާޅުވީ އެ އޮފީހަށް ހިޝާންއާ ގުޅޭ ޝަކުވާތައް 2018 ވަނަ އަހަރު ފާހަގަވުމުން ޖެންޑާ މިނިސްޓްރީއާ ގުޅިގެން ކުއްޖާ ބެލެހެއްޓުން ބަލަދުވެރިޔަކާ ހަވާލު ކުރަން މަސައްކަތް ކުރި ކަމަށެވެ. ނަމަވެސް އެ ކުއްޖާއާ ހަވާލުވާނެ އާއިލާ މީހަކު ނުވި ކަމަށެވެ. ދައުލަތުގެ ހިޔާއެއްގައި ކުއްޖާ ބަހައްޓަން ބޭނުން ނުވީ ކަމަށް ވިދާޅުވި އެވެ. އޭގެ ސަބަބެއް ސާފެއް ނުކޮށްދެއްވަ އެވެ.\nފަނޑިޔާރު ނިޔާޒު ވިދާޅުވީ ޖެންޑާ މިނިސްޓްރީގެ ޒިންމާއަކީ އެފަދަ ކުދިންނަށް ރައްކާތެރިކަން ފޯރުކޮށްދިނުން ކަމަށެވެ. ފިޔަވަޅުތައް އެޅުން ކަމަށެވެ. ނަމަވެސް މި މައްސަލާގައި އެގޮތަށް އަމަލުކޮށްފައިވާ ކަމަށް ފެންނަން ނެތް ކަމަށެވެ. ހައިކޯޓުން މައްސަލަ ބާތިލް ކުރުމުން ދަށު ކޯޓުގެ ހުކުމް ދެމި އޮންނާނެ ކަމަށާއި އެހެންވެ އެ ހުކުމާ އެއްގޮތަށް އަމަލު ކުރޭތޯ ދައުލަތުން ބަލަން ޖެހޭނެ ކަމަށެވެ. އެ ކުއްޖާއަށް ރައްކާތެރިކަން ފޯރުކޮށްދިނުމަށް އިލްތިމާސް ވެސް ކުރެއްވި އެވެ.\nފަނޑިޔާރު ނިޔާޒު ވިދާޅުވި ގޮތުގައި ޝަރީއަތުން ބޭރުން މުއައްސަސާތައް ހާޒިރުކޮށް މިފަދަ އަޑުއެހުމެއް ބޭއްވުމުގެ ބޭނުމަކީ ވެސް ދައުލަތުން އަޅާ ފިޔަވަޅުތައް ބެލުމެވެ. އަދި ކަމުގެ ސީރިއަސް ކަމާއި އަވަސް ފިޔަވަޅުތަކެއް އަަޅަން ޖެހިފައިވާކަން ހަނދުމަކޮށްދިނުމެވެ.\nޖިންސީ ގޯނާ މިނިސްޓްރީ އޮފް ޖެންޑާ އެންޑް ފެމިލީ ޝިދާތާ ޝަރީފު + ހައިކޯޓް\nނުރައްކަލަށް ހުށައެޅިފައިވާ ކުދިންގެ މައުލޫމާތު ހިއްސާކުރަން އަންގައިފި


13 އަހަރުގެ މެދުކެނޑުމަކަށްފަހު ޝިލްޕާ އެނބުރި ބޮލީވުޑް ބޮޑު ސްކްރީނަށް 13 އަހަރުގެ މެދުކެނޑުމަކަށްފަހު ޝިލްޕާ އެނބުރި ބޮލީވުޑް ބޮޑު ސްކްރީނަށް\n13 އަހަރުގެ މެދުކެނޑުމަކަށްފަހު ޝިލްޕާ އެނބުރި ބޮލީވުޑް ބޮޑު ސްކްރީނަށް\n13 އަހަރުގެ މެދުކެނޑުމަކަށްފަހު ބޮލީވުޑްގެ މަޝްހޫރު ބަޠަލާ ޝިލްޕާ ޝެޓީ ކުންޑްރ އެނބުރި ބޮލީވުޑް ބޮޑު ސްކްރީނަށް އައުމަށް ތައްޔާރުވެއްޖެއެވެ.\nޝިލްޕާ އޭނާގެ އެނބުރިއައުން އިޢުލާންކޮށްފައިވަނީ އިންސްޓަގްރާމުގައި އޭނާގެ ފޭނުންނަށް ދޫކޮށްލި ޕޯސްޓެއްގައެވެ. އެގޮތުން އޭނާ ދެން އެންމެ އަވަހަށް ފެނިގެންދާނީ ސަބީރު ޚާންގެ ހެއްވާ މަޖާ ފިލްމް "ނިކަންމާ" އިންނެވެ.\nމި ފިލްމާގުޅޭގޮތުން އުމުރުން 44 އަހަރުގެ ޝިލްޕާ ބުނެފައިވަނީ 13 އަހަރުގެ މެދުކެނޑުމަކަށްފަހު ފިލްމެއްގައި ހަރަކާތްތެރިވުމުގެ ފުރުޞަތު ލިބުމުން އެކަމާ ވަރަށް އުފާވާ ކަމަށާއި، މިފިލްމާމެދު ކުރެވޭ އުއްމީދުތައްވެސް ވަރަށް ބޮޑުކަމަށެވެ. އަދި މިފިލްމުންވެސް އޭނާގެ ފަރާތުން ތަފާތު ކެރެކްޓަރއެއް ފެނިގެންދާއިރު، ފިލްމުން އޭނާ ދައްކުވައިދޭ ރޯލާމެދު ވަރަށް ހިތްހަމަޖެހޭކަމަށްވެސް ޝިލްޕާ ބުނެފައިވެއެވެ.\n"ނިކަންމާ"ގައި ޝިލްޕާގެ އިތުރުން ދެން ފެނިގެންދާ ތަރިންގެ ތެރޭގައި އަބީމަނިޔު ދަސާނީއާއި ޝަރލީ ސޭތިއާ ހިމެނެއެވެ.\nބޮލީވުޑް ފިލްމެއްގައި ލީޑް ރޯލަކުން ޝިލްޕާ އެންމެފަހުން ފެނިފައިވަނީ 2007ވަނަ އަހަރު ނުކުތް ބްލޮކްބާސްޓަރ ފިލްމް "އަޕްނޭ" އިންނެވެ. އިނގިރޭސިވިލާތުގެ ވިޔަފާރިވެރިއެއްކަމަށްވާ ރާޖް ކުންދަރާއި ޒަވާޖީ ޙަޔާތެއް ފެށުމަށްފަހު ޝިލްޕާވަނީ އޭނާގެ އާއިލާއަށް ވަގުތު ދިނުމުގެ ގޮތުން މަޑުމަޑުން ބޮލީވުޑް ބޮޑު ސްކްރީނާއި ދުރަށް ޖެހިލާފައެވެ. ނަމަވެސް އިންޑިއާގެ ބައެއް މަޝްހޫރު ރިއަލިޓީ ޝޯވތަކުން ޝިލްޕާ ފެނިފައިވެއެވެ.\n"ނިކަންމާ" ރިލީޒްކުރާނެ ތާރީޚެއް ރަސްމީކޮށް އަދި އިޢުލާންކޮށްފައި ނުވިނަމަވެސް، މި ފިލްމް ރިލީޒް ކުރާނެކަމަށް ބެލެވެނީ އަންނަ އަހަރުގެ މެދުތެރޭގައެވެ.


Miss Universe 2021 Ah Kurimathivefaivaa Celiac Bahyakee Kobaa މިސް ޔުނިވާސް 2021 އަށް ކުރިމަތިވެފައިވާ ސެލިއެކް ބައްޔަކީ ކޮބާ؟ – Huvadhoo News Miss Universe 2021 Ah Kurimathivefaivaa Celiac Bahyakee Kobaa Huvadhoo News\nމިސް ޔުނިވާސް 2021 އަށް ކުރިމަތިވެފައިވާ ސެލިއެކް ބައްޔަކީ ކޮބާ؟\nމިސް ޔުނިވާސް 2021، ހަރާނާޒް ސަންދު އަށް ސެލިއެކް ބަލި ޖެހިފައިވާ ކަމަށް އޭނާ ހާމަކޮށްފައި ވާއިރު، މިއީ ދުނިޔޭގެ އެތަށް ބަޔަކު ތަޖުރިބާ ކުރަމުން އަންނަ ބައްޔެކެވެ. ސެލިއެކް ބައްޔަކީ ކޮބައި ކަމާއި، މިބަލީގެ އަލާމާތްތަކާއި، ބަލިޖެހެން ދިމާވާ ސަބަބުތަކާއި ބެހޭ ގޮތުން އެނގެން ބޭނުންވާ ގިނަ މަޢުލޫމާތުތަކެއް މިލިޔުމުގައި ހިމަނާލަމެވެ.\nމިސް ޔުނިވާސް 2021 ހަރްނާޒް ސަންދު، އޭނާއަށް ސެލިއެކް ބަލި ކުރިމަތިވެފައިވާކަމަށް ބުނެ، ބަރުދަން ކުޑަކޮށް އިތުރުވެ، ފަލަވުމުގެ ސަބަބަކީ ސެލިއެކް ކަމުގައި ބުނުމުން، އޭނާއަށް ތާއިދުކުރާ ތަފާތު ފޭނުންގެ ފަރާތުން ބޮޑެތި ފާޑުކިޔުންތަކެއް ހަރްނާޒް އަށް ވަނީ އަމާޒުވެގެން ގޮސްފައެވެ. ދާދިފަހުން ހަރްނާޒް ވަނީ އޭނާއަށް ސެލިއެކް ބަލި ކުރަމަތިވެފައިވާކަމަށް ބުނުމުގެ އިތުރުން، ގްލޫޓެން އެކުލެވޭ ތަފާތު ބާވަތްތައް ކަމުގައިވާ، ހަނޑޫ، ބާލީ އަދި ރައި ފަދަ ކެއުމުގެ ބާވަތްތައް ކެއުން ރައްކާތެރި ނޫންކަމުގައި ބުނެފައެވެ. އިންޑިޔާގެ ޗަންދީގަރްގެ އިވެންޓެއްގައި ހަރްނާޒް ބުނެފައިވާ ގޮތުން އޭނާގެ ސެލިއެކް ބައްޔާއި ބެހޭ ގޮތުން އެއްވެސް މައުލޫމާތެއް އެހެންމީހަކަށް ނޭނގޭނެ ކަމަށެވެ. އަދި، ގޮދަނުގެ އެއްވެސް ބާވަތެއް، ހަނޑޫ، ފުށުގެ އިތުރުންވެސް ވަރަށް ގިނަ ކާއެއްޗެހި ކެއުމުން އޭނާއަށް ވަނީ މަހްރޫމް ވާންޖެހިފައެވެ.\nސެލިއެކް ބައްޔަކީ ކޮބާ؟\nކޮންސަލްޓަންޓް އިންޓާނަލް މެޑިސިން، ވޮކްހާޑްޓް ހޮސްޕިޓަލް، މުމްބާއީ ސެންޓްރަލް، ޑރ ހަނީ ސާވްލާ ބުނެފައިވާގޮތުން ސެލިއެކް ބައްޔަކީ ގްލޫޓަން އެކުލެވޭ ތަފާތު ކާއެއްޗެހި ހަޖަމުކުރުމަށް ހަށިގަނޑަށް އުނދަގޫކުރުވާ ހާލަތެކެވެ. ގްލޫޓަން އަކީ ވީޓް، ރައި، ބާލީ އަދި އޯޓްސް ފަދަ ގޮދަނުގެ ބާވަތްތަކުގައި އެކުލެވޭ ޕްރޮޓީން އެކެވެ. ގްލޫޓަން އެކުލެވޭ ބައެއް ކާއެއްޗެހީގެ ތެރޭގައި، ޕާން، ޕާސްތާ، ޕިއްޒާ، އަދި ސީރިއަލް ފަދަ ތަފާތު ކާނާގެ ބާވަތްތައް ހިމެނެއެވެ.\nނެޝަނަލް ލައިބްރަރީ އޮފް މެޑިސިން އިން ހާމަކޮށްފައިވާ ގޮތުގައި ސެލިއެކް ޑިޒީޒް (ސީޑީ) އަކީ ހަށިގަނޑުގެ ހަޖަމުކުރާ ނިޒާމު ގްލޫޓަން އެކުލެވޭ ތަފާތު ކާއެއްޗެހި، ހަޖަމު ކުރުން ހުއްޓާލުމުން ހަށިގަނޑަށް ކުރިމަތިވާ ޑިސްއޯޑާ އެކެވެ. މިއީ އާންމު ފާހަގަކޮށްލެވޭ ސިއްހީ މައްސަލައެއް ނަމަވެސް، އެހާބޮޑަށް ދިރާސާކޮށް ތަހުލީލު ނުކުރާ ބައްޔެކެވެ. ސެލިއެކް ބައްޔަށް ފަރުވާ ނުދެވިއްޖެނަމަ ދިގު މުއްދަތަކަށް ދެމިގެންދާނެ ސީރިއަސް އުދަނގޫތަކެއް ކުރިމަތިވުމަކީ އެކަށީގެންވާ ކަމެކެވެ.\nޑރ ހަނީ ސާވްލާ ވިދާޅުވާ ގޮތުގައި ސެލިއެކް ޑިޒީޒް ހުންނަ މީހުންގެ ގައިގައި ގްލޫޓަން ގެ ސަބަބުން އެތެރެހަށީގެ ގުނަވަންތަކަށް ގެއްލުންވެ، އަންނަނިވި އަލާމާތްތައް ފާހަގަ ކުރެވޭނެއެވެ.\nބަނޑު ގައި ވޭން އެޅުން\nކާހިތް ނުވުމާއި، އަބަދުވެސް ބަނޑު ފުރިފައި ހުންނަ އިހުސާސް ކުރެވުން\nގައިގެ ހަންގަނޑު ކެހުމާއި ގައިގައި ރިއްސުން ފަދަ ކަންކަން ކުރިމަތިވުން\nސެލިއެކް ބަލި ޖެހިފައިވާކަން ކަށަވަރު ކުރެވޭނީ ލޭގެ ޓެސްޓާއި ޑުއޯޑެނަލް ބަޔޮޕްސީ އިން ކަމަށްވާއިރު، މިއީ ހިސްޓޯޕެތޮލޮޖީއަށް ފުނުވައިގެން ނޫނީ ކަށަވަރު ނުކުރެވޭނެ ކަމެކެވެ.\nފަރުވާގެ ތެރޭގައި ގްލޫޓަން ފްރީ ޑައިޓަށް އަހުލުވެރިވުމާއި ކާއެއްޗެހިން ހަށިގަނޑަށް އެބްޒޯބް ނުކުރާ ވިޓަމިންތައް ބަލައި، އެވިޓަމިންތައް ބޭނުންކުރުން ހިމެނެ އެވެ. ޑރ ޕަތަންކަރު ވިދާޅުވާ ގޮތުގައި ސެލިއެކް ބަލީގެ އަލާމާތްތައް އެކި މީހުންނަށް ތަފާތުވުމަކީ އެކަށީގެންވާކަމެކެވެ.\nސެލިއެކް ބަލި މީހަކަށް ފާހަގަވެދާނެ އާންމު ނިޝާންތަކަކީ ބޭރަށް ހިންގުން، ވަރުބަލިވުން، ބަރުދަން ލުއިވުން، ބޮލުގައި ރިއްސުން، ބަނޑުގައި ރިއްސުން، ބޮލުގައި ރިއްސުން، ބޯއެނބުރުން، ހޮޑުލެވުން އަދި ބަނޑު ހަރުވުން ފަދަ ކަންކަމެވެ. މީގެ އިތުރުން ބައެއް ބޮޑެތި މީހުން އެނީމިއާ، އަނގައިގެ އަލްސަރ، ބޮލުގައި ރިއްސުން، ހަންގަނޑު ހިކުމުގެ އިތުރުން ހުޅުހުޅުގައި ރިއްސުން، އަދި ކަށިފީވުން ފަދަ ނިޝާންތަކެވެ. މީގެ އިތުރުން މި ބަލި ހުންނަ ބައެއް މީހުންގެ ގައިން އެއްވެސް އަލާމާތެއް ނުފެނި ހުރުމަކީވެސް އެކަށީގެންވާ ކަމެއްކަމުގައި ތަޖުރިބާކާރުން ވިދާޅުވެ އެވެ.\nސެލިއެކް ބައްޔަށް ފަރުވާ ކުރުމުގެ ގޮތުން ގްލޫޓަން ނުއެކުލެވޭ ޑައިޓެއް ނެނގުން ރަނގަޅެވެ. ތަޖުރިބާކާރެއްގެ އެހީތެރިކަމާއެކު ކެއުމުގައި ހިމަނަން ޖެހޭ ތަކެތި ދެނެގަނެވިދާނެއެވެ. ގްލޫޓަން އެކުލެވޭ ކާބޯތަކެއްޗާއި ބުއިންތައް ވަކިކުރަން ހަނދާނުގައި ބެހެއްޓުމަކީ ކޮންމެހެން ބޭނުން ކަމެކެވެ.\nސެލިއެކް ބަލި ހުންނަ މީހުން ބަލިވެ އުޅޭއިރު ބަރުދަން ލުއިވޭތަ ނުވަތަ ބަރުދަން އިތުރުވޭތަ؟\nސެލިއެކް ބައްޔާއި ގުޅިގެން ބަރުދަން ލުއިވުމާއި، ހިކުމުގެ އިތުރުން ގޮހޮރު ތުނިވެ، މެލްނިއުޓްރިޝަން އާއި މަލްއެބްސޯބްޝަން (ކާ ކާއެއްޗެހިން ހަށިގަނޑަށް ބޭނުންވާ މާއްދާތަށް ދަމައިގަތުން ދަށްވުން) ކުރިމަތިވެއެވެ. މިޑިސްއޯޑާގެ ސަބަބުން ބައެއް ކެސޫތަކުގައި ބަރުދަން އިތުރުވުމަކީ ވެސް އެކަށީގެންވާ ކަމެކެވެ.\nޖާނަލް އޮފް ކްލިނިކަލް ގެސްޓްރޯއެންޓަރލޮޖީގައި ޕަބްލިޝްކޮށްފައިވާ ދިރާސާއެއް ބުނާގޮތުން، ސެލިކް ބަލި ކުރިމަތިވެފައިވާ މީހުންގެ ތެރެއިން، %15.2 އިންސައްތަ ބޮޑެތި މީހުންނަށް ޑައިގްނޯސް ކުރެވިފައިވާގޮތުން ބަރުދަން އިތުރުވުމާއި ކުރިމަތިލާންޖެހިފައި ވެއެވެ. އަދި މީގެ ތެރެއިން %6.8 އިންސައްތަ މީހުންނަކީ، އޮބީސް (ހަށިގަނޑު އިސްކޮޅާއި ބަރުދަނަށް ބަލާއިރު، ބަރުދަން ހުންނަންޖެހޭ މިންވަރަށް ވުރެ އިތުރު) މީހުންނެވެ. މި ޢަދަދުތައް ވަނީ ބަރުދަން ލުއިވި 17.3% އިންސައްތަ އަށްވުރެ އިތުރުވެފައެވެ. މިއިން ދައްކުވައިދެނީ ސެލިއެކް ބަލި ހުންނަ މީހަކު މާބޮޑަށް ފަލަވުމަކީ މިބަލި ހުންނަ ގިނަ މީހުންނަށް ކުރިމަތިވާ ކަމެއް ކަމެވެ.


BML Community fund inn Gaafarugai Sen class eh\nބެންކް އޮފް މޯލްޑިވްސް (ބީއެމްއެލް)ގެ "އަހަރެންގެ ބޭންކް ކޮމިއުނިޓީ ފަންޑު"ގެ އެހީގައި ކ. ގާފަރުގައި ސްޕެޝަލް އެޑިއުކޭޝަން ނީޑްސް (ސެން) ކްލާހެއް ހުޅުވައިފި އެވެ.\nރަށްރަށުގައި ދެމެހެއްޓެނިވި ގޮތެއްގައި ހިންގާ ޕްރޮޖެކްޓުތަކަށް އެހީވާން ހުޅުވި ކޮމިއުނިޓީ ފަންޑުން ވަނީ މި ކްލާސްރޫމް މަރާމާތުކޮށް ކްލާސްރޫމަށް ބޭނުންވާ ސެން އިކުއިޕްމަންޓްތައް ފޯރުކޮށްދީފަ އެވެ. މި ކްލާސް ފެށީ މި އަހަރަށް ސްކޫލްތައް ހުޅުވުމާ އެކީގަ އެވެ.\nއުނގެނުމުގައި ހާއްސަ އެހީތެރިކަން ބޭނުންވާ ކުދިންނަށް ހިންގާ މި ކްލާސްރޫމް ފަރުމާ ކޮށްފައިވަނީ އެފަދަ ކުދިންނަށް ކިޔަވައިދޭން ބޭނުންވާ ހުރިހާ ވަސީލަތްތައް ހިމަނައިގެންނެވެ. އަދި މި ކްލާސްރޫމަކީ މިފަދަ ކުދިންނަށް ކިޔަވައިދިނުމުގައި މިހާރު ދިމާވާ ދަތިތަކަށް ލިބޭނެ ފުރިހަމަ ހައްލަކަށް ކަމަށް ބީއެމްއެލުން ބުންޏެވެ.\nބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވި ގޮތުގައި ގާފަރުގައި ސެން ކްލާހެއް ހުޅުވުމަކީ އެ ރަށުގެ ބެލެނިވެރިންނަށް ލިބުނު ވަރަށް ބޮޑު ހިތްހަމަޖެހުމެކަމަށާއި ކުރިއަށް އޮތް ތަނުގައި ވެސް ކޮމިއުނިޓީ ފަންޑުން ރަށްތަކުގައި ހިންގާ މިފަދަ ޕްރޮޖެކްޓުތަކަށް އެހީތެރިކަން ފޯރުކޮށްދޭނެ ކަމަށް އޭނާ ވިދާޅުވި އެވެ.\nމި ޕްރޮޖެކްޓަކީ އެ ރަށުގެ "އަބޫބަކުރު ފައުންޑޭޝަނާ" ގުޅިގެން ބިއެމްއެލް އިން ހިންގި ޕްރޮޖެކްޓެކެވެ. އެ ފައުންޑޭޝަންގެ އެގްޒެކެޓިވް ޑިރެކްޓަރު އައިޝަތު ސާނާ ވިދާޅުވީ ސެން ކްލާހެއް އަޅަން އެ ފައުންޑޭޝަނުން ވަރަށް ގިނަ ދިރާސާތައް ކުރި ކަމަށާއި ކުރިން ހުރި ސެން ކްލާހުގައި ޓީޗަރުން އަމިއްލައަށް އުފައްދާ އެއްޗެހި ހުރި ނަމަވެސް ބީއެމްއެލްގެ އެހީގައި ޒަމާނީ ވަސީލަތްތައް ބޭނުންކޮށްގެން އޮކިއުޕޭޝަނަލް ތެރަޕީ އާއި ޕްލޭ ތެރަޕީ ދޭން ފަށާފައިވާ ކަމަށް ވެސް ސާނާ ވިދާޅުވި އެވެ.\nއަހަރެންގެ ބޭންކް ކޮމިއުނިޓީ ފަންޑުން އެހީތެރިކަން ފޯރުކޮށްދޭނީ ހިލޭ ސާބަހަށް ކުރާ މަސައްކަތްތަކަށާއި ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުމަށް ކުރާ މަސައްކަތްތަކަށެވެ. މިފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓްތަކުގެ ތެރެއިން މިއަހަރުގެ ކޮންމެ ކުއާޓަރެއްގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައި ކޮންމެ ޕްރޮޕޯސަލެއްގައި ހިމެނޭ ޕްރޮޖެކްޓެެއް ހިންގުމަށް ބީއެމްއެލުން 50,000ރ. ދޭނެ އެވެ.\nބީއެމްއެލުން ވަނީ ކޮމިއުނިޓީ ފަންޑުގެ ދަށުން މިދިޔަ އަހަރު ތެރޭގައި 20 ރަށެއްގައި އެއް މިލިއަން ރުފިޔާގެ ޕްރޮޖެކްޓުތައް ހިންގައިފަ އެވެ.


Mihaathanah Emme Madhun Fathuruverin Aee Midhiya Mahu - Vaguthu\nމިދިޔަ މަހަކީ މިއަހަރުގެ ފާއިތުވެ ދިޔަ މަސްތަކާ އަޅާ ބަލާއިރު މަދުން ފަތުރުވެރިން އައި މަހެއް ކަަމަށް ޓޫރިޒަމް މިނިސްޓްރީން ހާމަކޮށްފިއެވެ.\nއެމިނިސްޓްރީން އާންމުކުރި ތަފާސް ހިސާބުތަކުން ދައްކާގޮތުން ޖުމްލަ 91،200 ފަތުރުވެރިންނާއެކު މިއަހަރުގެ އެންމެ މަދުން ފަތުރުވެރިން އައި މަހަކަށް ވެފައި ވަނީ އޭޕްރީލް މަހެވެ. މިދިޔަ އަހަރުގެ މި ދުވަސްވަރު ކޮވިޑް-19 ފެތުރެން ފެށުމާއެކު ރާއްޖޭގެ ބޯޑަރުތައް އޮތީ ބަންދުކޮށްްފައެވެ. މީގެ ދެ އަހަރު ކުރިން 2019 ވަނަ އަހަރުގެ އޭޕްރީލް މަހު ރާއްޖެ އައީ 163،114 ފަތުރުވެރިންނެވެ.\nކޮވިޑް-19 އާ ގުޅިގެން މިދިޔަ އަހަރުގެ މާޗްް މަހުގެ ވަކި ހިސާބަކުން ފެށިގެެން ޖުލައި 15 ވަަނަ ދުވަހާ ހަމައަށް ރާއްޖޭގެ ބޯޑަރު ވަނީ ބަންދުކޮށްފައެވެ. ރާއްޖެއަށް ފަތުރުވެރިން އެތެރެނުވެ އޮތުމަށް ފަހު ބޯޑަރު އަލުން ހުޅުވާލި ފަހުން ފަތުރުވެރިކަން އަންނަނީ މަހަަކަށްވުރެ މަހެއް ރަނގަޅުވަމުންނެވެ.\nމިއަހަރުގެ މިހާތަނަށް ރާއްްޖޭގެ ފަތުރުވެރިކަމުގެ މާކެޓަށް ބަލާއިރު، އެންމެ ގިނައިން ރާއްޖެއަށް ފަތުރުވެރިން އައިސްފައި ވަނީ އަވަށްޓެރި އިންޑިއާ އަދި ރަޝިޔާއިންނެވެ. ތިން ވަނައަށް އެންްމެ ގިނަ ފަތުރުވެރިން އިނގިރޭސި ވިލާތުންނެވެ.\nއިންޑިއާގައި ހަލުވިކަމާ އެކު ކޮވިޑް-19 ފެތުރެން ފަށާފައިވާ އިރު، މިކަމުގެ ސަބަބުން ރާއްޖޭގެ ފަތުރުވެރިކަމުގެ ސިނާއަތަށް ވެސް ބޮޑު ލޮޅުމެއް އަންނާނެ ކަމަށް ގިނަ ބަޔަކު ގަބޫލު ކުރެއެވެ.\nމިއަހަރުގެ މިހާތަނަށް ރާއްޖެ އައީ 389،770 ފަތުރުވެރިންނެެވެ. މިއަދަދު އިތުރުކުރުމަށް ޓޫރިޒަމް މިނިސްޓްރީން އަންނަނީ ގިނަ މަސައްކަތްތަކެއް ކުރަމުންނެވެ.


ބިޔަރު ދަޅު ތަކަކާއެކު ހަތް މީހަކު ހައްޔަރުކޮށްފި | Sandhaanu\nބިޔަރު ދަޅު ތަކަކާއެކު ހަތް މީހަކު ހައްޔަރުކޮށްފި\nމާލެއިން ބިޔަރު ދަޅުތަކަކާއެކު ހަތް މީހަކު ފުލުހުން ހައްޔަރުކޮށްފި އެވެ.\nފުލުހުން ވިދާޅުވީ ކޯޓް އަމުރެއްގެ ދަށުން މާފަންނު ގެއެއް ބަލައި ފާސްކުރި އިރު އެގެއިން 240 ބިޔަރު ދަޅާއި މަސްތުވާތަކެތި ކަމަށް ބެލެވޭ އެއްޗެއް ހުރި ދެ ބިޑި ފެނިފައި ވެއެވެ.\nފުލުހުން ވިދާޅުވީ ލިބުނު މައުލޫމާތަކާއި ގުޅިގެން ހިންގި އޮޕަރޭޝަނެއްގައި މި ތަކެތި އަތުލައިގަނެ، މި ތަކެއްޗާއި ގުޅުން ހުރިކަމުގެ ތުހުމަދުގައި މީހުން ހައްޔަރުކުރީ އިއްޔެގެ ވަގުތެއްގައެވެ.\nމި މައްސަލައާއި ގުޅިގެން ހައްޔަރުކޮށްފައިވާ ހަތް މީހުންނަކީ 19 އަހަރާއި 28 އަހަރާ ދެ މެދު މީހުންކަމަށް ވެސް ފުލުހުން މައުލޫމާތު ދެއްވައެވެ.\nމިމައްސަލަ ފުލުހުން ގެންދަނީ އިތުރަށް ތަހުގީގު ކުރަމުންނެވެ.


2 vana meehakah himabihi jehi ithuru meeheh ge test hadhanee | Mihaaru\nހިމަބިހި ޖެހިފައިވާ މީހެއް: ރާއްޖޭގައި ހިމަބިހި ފެތުރުމުގެ ނުރައްކާ އޮތް ކަމަށް ޑޮކްޓަރުން ވަނީ ވިދާޅުވެފައި.\nދެ ވަނަ މީހަކަށް ހިމަބިހި ޖެހި، އިތުރު މީހެއްގެ ޓެސްޓު ހަދަނީ\n13 ޖެނުއަރީ 2020 - 12:355comments\nރާއްޖެ އިން ނައްތާލާފައިވާ ހިމަބިހި ޖެހިފައިވާ ކަމަށް ޝައްކު ކުރެވޭ 17 އަހަރުގެ ކުއްޖެއްގެ ޓެސްޓް ހަދަމުން އަންނަ ކަަމަށް އައިޖީއެމްއެޗުން މިއަދު ހެނދުނު ބުނެފައި ވަނިކޮށް އެޗްޕީއޭ އިން ވަނީ ހާލަތު އޮޅުންފިލުވައިދީފަ އެވެ.\nއެޗްޕީއޭ އިން ކުރި ޓުވީޓެއްގައި ބުނީ ދެ ވަނަ މީހަކަށް ހިމަބިހި ޖެހިފައިވާ އިރު، ބައްޔަށް ޝައްކު ކުރެވޭ އިތުރު މީހަކު ވެސް ފެނިފައިވާ ކަމަށެވެ. އެ މީހާގެ ޓެސްޓްތައް ހަދަމުން އަންނަ ކަމަށް އެތަނުން ބުންޏެވެ.\nނަމަވެސް އިތުރު އެއްވެސް ތަފްސީލެއް ހާމައެއް ނުކުރެ އެވެ. އެކަމަކު މި ބައްޔާ ގުޅޭ ގޮތުން އާއްމުންނަށް މައުލޫމާތު އޮޅުންފިލުވައިދޭން މެންދުރު 1 ޖަހާއިރު ނޫސްވެރިންގެ ބައްދަލުވުމެއް ބާއްވާގޮތަށް ވަނީ ހަމަޖައްސައިފަ އެވެ.\nހިމަބިހީގެ އިތުރު ކޭސްއަކާއި، ބައްޔަށް ޝައްކު ކުރެވޭ އިތުރު ފަރާތެއް ފެނިއްޖެ.\nބައްޔަށް ޝައްކުކުރެވޭ ފަރާތުގެ ޓެސްޓްތައް ކުރެވެމުން އެބަދޭ. @MoHmv\n— HPA Maldives (@HPA_MV) January 13, 2020\nހިމަބިހީގެ އަލާމާތްތައް ފެންނަން ފަށާނީ ވައިރަސްގެ އަސަރު ކުރާތާ 10-14 ދުވަސް ތެރޭގަ އެވެ.\n- ހިކިކޮށް ކެއްސުން\n- ނޭފަތުން ފެން/އަރިދަފުސް ފޭބުން\n- ލޯ ދުޅަވެފައި ހުރުން\n- އަނގައިގެ ތެރޭގައި، ހުދު ލައްތަކެއް ހުރުން. (މި ލައްތަކުގެ ވަށައިގެން ރަތްވެފައި ހުރުމާ އެކު އޭގެ މެދުގައި ފަނޑު ނޫކުލައަކަށްދާ ތިއްކެއް އިންނާނެ)\n- ގައިގެ އެތަން މިތަނުގައި ބިހިގަނޑުތަކެއް ނަގައި އެ ބިހިގަނޑުތައް އެކަތި އަނެއްކާ ގުޅުން.\nމީގެ ދެ އަހަރު ކުރިން ނައްތާލާފައިވާ ހިމަބިހި ޖެހިގެން ފުރަތަމަ ފަރުވާދިނީ ތިން އަހަރުގެ ފިރިހެން ކުއްޖަކަށެވެ. އައިޖީއެމްއެޗުގައި ފަރުވާ ދިނުމަށް ފަހު ދޫކޮށްލާފައިވާ ކުޑަ ކުއްޖާ އަށް ހިމަ ބިހި ޖެހުނު ގޮތެއް ހޯދަމުން އައި ނަމަވެސް މިހާތަނަށް ދެނެގަނެވިފައި ނުވާ ކަމަށް އެޗްޕީއޭ އިން ބުނެ އެވެ.\nހިމަބިހި ޖެހުނު އެ ކުއްޖާގެ ވެކްސިން ފުރިހަމައެއް ނުކުރެ އެވެ.\nDoctorun inzaaru: Himabihi fethuridhaane kamuge biru eba oiy!\nދައުލަތުގެ މީޑިއާ ޕީއެސްއެމްގައި ވާހަކަ ދައްކަވަމުން އެޗްޕީއޭގެ މެޑިކަލް އޮފިސަރު ފާތުމަތު ނަޒްލާ ރަފީގް ރޭ ވިދާޅުވީ އެ ކުއްޖާ ފުރިހަމަކޮށްފައި ވަނީ އުމުރުން ހަ މަހާ ހަމައަށް ޖަހަން ޖެހޭ ވެކްސިންތަކެވެ. ނުވަ މަހުގައި ޖަހަން ޖެހޭ މީސަލްސް ރުބެއްލާ އާއި 18 މަހުގައި ޖަހަން ޖެހޭ އެމްއެމްއާރު ވެކްސިން ނުޖަހާ ކަމަށް އޭނާ ވިދާޅުވި އެވެ.\nއެ ކުއްޖާ ހޮސްޕިޓަލުން ދޫކޮށްލީ ބަލި ފެތުރޭ މުއްދަތު ފާއިތުވުމުންނެވެ. ނަމަވެސް މި ކުއްޖާ ޒިޔާރަތްކުރި ތަންތަނަށް ދިޔަ މީހުންގެ ތެރެއިން ވެކްސިންގެ ދެ ޑޯޒް ފުރިހަމަ ނުކުރާ މީހުން އެކަމަށް ސަމާލުވުމަށް އެޗްޕީއޭ އިން ވަނީ އެދިފަ އެވެ.\nއެގޮތުން، މި މަހުގެ ފުރަތަމަ ދުވަހުން ފެށިގެން މިދިޔަ ބުރާސްފަތި ދުވަހުގެ ނިޔަލަށް ހުޅުމާލޭ ސެންޓްރަލް ޕާކާއި އެ ސަރަހައްދުގައިި ހުރި ކެފޭތަކަށް ހަވީރުގެ ވަގުތުތަކުގައި ދިޔަ މީހުންނާއި މި މަހުގެ ހަތަރު ވަނަ ދުވަހުގެ ރޭގަނޑު 8 އިން ފެށިގެން 11 އާ ހަމައަށް ހުޅުމާލޭ ހޮސްޕިޓަލަށް ދިޔަ މީހުން ސަމާލުވުމަށް އެޗްޕީއޭ އިން ވަނީ އެދިފަ އެވެ.\nއަދި، މި މަހުގެ ފަސް ވަނަ ދުވަހުގެ ހަވީރު5އިން ފެށިގެން ރޭގަނޑު9އާ ހަމައަށް ހުޅުމާލޭ ހޮސްޕިޓަލަށް ދިޔަ މީހުންގެ އިތުރުން މި މަހުގެ ހަ ވަނަ ދުވަހުގެ ރޭގަނޑު7އިން ފެށިގެން 10 އާ ހަމައަށް ސެނަހިޔާއަށް ދިޔަ މީހުންނާއި މި މަހުގެ ހަތް ވަނަ ދުވަހުގެ ރޭ7އިން ފެށިގެން މެންދަމު2އާ ހަމައަށް ހުޅުމާލޭ ހޮސްޕިޓަލަށް ދިޔަ މީހުންނާއި މި މަހުގެ އަށް ވަނަ ދުވަހުގެ ހެނދުނު 11:30 އިން ފެށިގެން މެންދުރު 1:30 އަށް ޓްރީޓޮޕް ހޮސްޕިޓަލަށް ދިޔަ މީހުން ވެސް އެކަމަށް ސަމާލުވާން ޖެހޭ ކަމަށް އެޗްޕީއޭ އިން ބުނެފައި ވެ އެވެ.\nއެޗްޕީއޭގެ ހިސާބުތަކުގައިވާ ގޮތުން 2017 ގައި ރާއްޖެ އިން ހިމަ ބިހި ޖެހިގެން ފިރިހެނަކަށް ފަރުވާދީފައިވެ އެވެ. ރާއްޖެ އިން ބޭރަށް ގޮސް އުޅުނު ކުޑަކުއްޖަކަށް ހިމަ ބިހި ޖެހިފައިވާ ކަން ރެކޯޑުތަކުގައިވެ އެވެ.\nއިތުރު ލިޔުންތައް އައިޖީއެމްއެޗު ހިމަބިހި ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ


ކައިވެންޏަށްފަހު ފިރިހެނުންގެ ސިފަ ބަދަލުވާގޮތަކީ މިއީ! – Faanooz\nކައިވެންޏަށްފަހު ފިރިހެނުންގެ ސިފަ ބަދަލުވާގޮތަކީ މިއީ!\nJanuary 11, 2018 | އަޙުމަދު އަނަސް\nކައިވެންޏަކަށްފަހު ފިރިހެންމީހާގެ ސިފަ ބަދަލުވާ ވާހަކައަކީ ޤަބޫލުކުރަން ދަތި ވާހަކައެކެވެ. އެހެނަސް ދިރިއުޅުމަށް އެކަމުން ބަދަލު އައިސް މީހާގެ ސިފައަށްވެސް ބަދަލު އަންނަކަމީ ހަޤީޤަތެވެ.\nދިރާސާތަކުން ދައްކާގޮތުގައި ކައިވެނިކޮށް ދިރިއުޅުމަށް އަންނަ ބަދަލުގެ ސަބަބުން، ފިރިހެނުން ފަލަވެ ބަރުދަން 1-2 ކިލޯ އިތުރުވެއެވެ. ނަމަވެސް މިއީ އަނބިމީހާގެ ހަށިގަނޑަށް އަންނަ ބަދަލާއި ގުޅިފައިވާކަމެއް ކަން އެނގޭކަށް ނެތެވެ.\nތަޖުރިބާކާރުން ދެކޭގޮތުގައި މިގޮތަށް ދިމާވަނީ، ކައިވެނި ނުކޮށް އުޅޭ ފިރިހެނުން، ބައެއް އަންހެނުންނެކޭ އެއްފަދައިން އެމީހުންގެ ހަށިގަނޑަށް ބަލައިގެން އުޅޭތީއެވެ. އަދި ކައިވެންޏަކާ ހިސާބަށް ދިއުމުގެ ކުރިން ފިޓުކޮށްހުރެ އަންހެނުންގެ ސަމާލުކަން ލިބޭފަދަ ގޮތަކަށް ހުރުމަށް އެބައިމީހުން އިސްކަން ދޭތީއެވެ.\nމީގެ އިތުރުން ކައިވެނި ކުރުމަށްފަހު ޤަވާއިދުން ކެއުމަށް ފިރިހެނުންނަށް އަނބިން ބާރުއެޅުންވެސް، ފިރިހެނުންގެ ބަރުދަން ކައިވެންޏަށްފަހު އިތުރުވުމާއި ގުޅިފައިވާކަމަށް ދިރާސާވެރިން ބުނެއެވެ.\nސައިންސުވެރިން ބުނާގޮތުގައި ފިރިހެނުންގެ ހަށިގަނޑަށް ބަދަލުއައިސް ފަލަވުމަށް ދިމާވަނީ ކައިވެންޏަށްފަހު ދިރިއުޅުމުގެ އާދަތަކަށް މާބޮޑަށް ބަދަލު ގެނައުމުން ކަމުގައިވާއިރު، ކަސްރަތު ކުރުމާއި ކުޅިވަރު ކުޅުންފަދަ ކަންކަމާއި ދުރުނުވެ އުޅޭކަމުގައިވާނަމަ، މިމައްސަލައަށް ހައްލެއް ލިބިގެންދާނެއެވެ.\nފިރިހެނުންގެ އިތުރުން އަންހެނުންވެސް ކައިވެންޏަށްފަހު ދިރިއުޅުމުގެ ކަންތަކަށް މިގޮތަށް ބަދަލު ގެނެސްފިނަމަ ފަލަވެ ބަރުދަން އިތުރުވުމުގެ ފުރުސަތު އޮންނާނެއެވެ.


Flyme ge thinvana boat raajje genesfi\nފްލައިމީގެ ބޯޓެއް.-- ފޮޓޯ: ޕްލެއިން ސްޕޮޓާސް\nވިލާ އެއާއިން އެތެރޭގެ އުދުހުންތަކުގައި ބޭނުން ކުރުމަށް އެ ކުންފުނީގެ ތިން ވަނަ ބޯޓު އިއްޔެ ރާއްޖެ ގެނެސްފި އެވެ.\nފްލައިމީން ބުނި ގޮތުގައި 68 ފަސިންޖަރުންގެ މި ބޯޓު ރާއްޖެ ގެނެސްފައިވަނީ ސިވިލް އޭވިއޭޝަންގެ ހުއްދަ ހޯދުމަށްފަހު ކަމަށެވެ. އަދި ހުއްދަ ލިބުނުހާ އަވަހަކަށް މި ބޯޓުގެ އުދުހުންތައް ފަށާނެ ކަމަށް އެ ކުންފުނިން ބުނެ އެވެ.\n"ފްލައިމީގެ ބޯޓުތަކުގެ އަދަދު އިތުރުވުމާއި ގުޅިގެން މިހާރު ދަތުރުކުރާ މަންޒިލްތަކަށް މާކެޓުގެ ޑިމާންޑަށް ބަލައި އިތުރު ދަތުރުތައް ތާވަލް ކުރުމަށް ވަނީ ހަމަޖެހިފަ އެވެ. މީގެ ސަބަބުން ފްލައިމީން ދެމުން ގެންދާ ހިދުމަތްތައް އިތުރަށް ފުޅާވެ، ފްލައިމީގެ ހިދުމަތް ބޭނުންކުރާ ފަރާތްތަކަށް އިތުރު ފުރުސަތުތަކެއް ހުޅުވިގެންދާނެ އެވެ،" ފްލައިމީން ބުންޏެވެ.\nފްލައިމީ އިން މި ފަހަރު ގެނެސްފައިވަނީ އޭޓީއާރު 75-500 މަރުކާގެ ބޯޓެކެވެ. މި ފްލައިޓް ރާއްޖެ ގެނެސްފައިވަނީ އެ ކުންފުނީގެ ޓެކްނިކަލް ޑިރެކްޓަރު އަބްދުﷲ ނަޝީދާއި ޑެންމާކުގެ ދެ ޕައިޕެޓުންނާއި އިންޖިނޭރެއްގެ އެހީތެރިކަމާއި އެކުގަ އެވެ.


އިމާމު ނަވަވީގެ ސާޅީސް ޙަދީސް 24 – DhiSalafiyyah\nعَنْ أَبِي هُرَيرَةَ رَضِيَ اللَّهُ عَنْهُ قَالَ: قَالَ رَسُولُ اللَّهِ ﷺ: ((لَا تَحَاسَدُوا، وَلَا تَنَاجَشُوا، وَلَا تَبَاغَضُوا، وَلَا تَدَابَرُوا، وَلَا يَبِعْ بَعْضُكُمْ عَلَى بَيْعِ بَعْضٍ، وَكُونُوا عِبَادَ اللَّهِ إِخْوَانًا.\nالْمُسْلِمُ أَخُو الْمُسْلِمِ، لَا يَظْلِمُهُ، وَلَا يَخْذُلُهُ، وَلَا يَحْقِرُهُ، التَّقوَى هَهُنَا -وَيُشِيرُ إِلَى صَدْرِهِ ثَلاَثَ مَرَّاتٍ-.\nبِحَسْبِ امْرِئٍ مِنَ الشَّرِّ أنْ يَحْقِرَ أَخَاهُ الْمُسْلِمَ.\nكُلُّ الْمُسْلِمِ عَلَى الْمُسْلِمِ حَرَامٌ: دَمُهُ، وَمَالُهُ، وعِرْضُهُ((\n[رَوَاهُ مُسْلِمٌ 2564]\nމާނައީ: އަބޫ ހުރައިރާ رضي اللّه عنه ރިވާކުރެއްވިއެވެ. ﷲގެ ރަސޫލާ ﷺ ޙަދީޘްކުރެއްވިއެވެ. “ތިޔަބައިމީހުން އެއްބަޔަކު އަނެއް ބަޔަކަށް ޙަސަދަވެރިނުވާށެވެ. އަދި އެއްބަޔަކު އަނެއްބަޔެއްގެ މައްޗަށް މަތިވެރިވާން ނޫޅޭށެވެ. އަދި އެއްބަޔަކު އަނެއް ބަޔަކަށް ރުޅިވެރިނުވާށެވެ. އަދި ތިޔަބައިމީހުން އެއްބަޔަކު އަނެއް ބަޔަކަށް ފުރަގަސް ނުދޭށެވެ. އަދި ގަނެވިއްކުމުގައި (ވިޔަފާރިއަށް ހުރަސްއެޅޭ ގޮތަށް) ތިޔަބައިމީހުން ކުރެ އެކަކު ކިޔާ އަގުގެ މައްޗަށް އަނެކަކު އަގުނުކިޔާށެވެ. އޭ ﷲ ގެ އަޅުތަކުންނޭވެ! ތިޔަބައިމީހުން އަޚުވަންތަވާށެވެ. އެއް މުސްލިމަކީ އަނެއް މުސްލިމެއްގެ އަޚެކެވެ. އޭނާ، އޭނާގެ އަޚާއަށް އަނިޔާވެރި ނުވާނެއެވެ. އަދި އޭނާގެ އަޚާއަށް އެހީތެރިކަން ބޭނުންވާ ވަގުތު އެހީނުވެ ނުހުންނާނެއެވެ. އަދި އޭނާގެ އަޚާ ކުޑައިމީސް ނުކުރާނެއެވެ. ތަޤުވާވެރިކަންވަނީ މިތަނުގައެވެ.” މިފަދައިން ޙަދީޘްކުރައްވާފައި އެކަލޭގެފާނުގެ މޭފުޅަށް ތިންފަހަރު އިޝާރާތްކުރެއްވިއެވެ. “ތިބާގެ މުސްލިމު އަޚާ ކުޑައިމީސްކުރިމީހާ ދަންނައެވެ. ނުބައިކަމެއްގެ ގޮތުގައި އޭނާއަށް އެކަން ފުދެއެވެ. ކޮންމެ މުސްލިމެއްގެ މައްޗަށްމެ، އަނެއް މުސްލިމެއްގެ ލެޔާއި މުދަލާއި އަބުރު ޙަރާމްވެގެންވެއެވެ.”\nރަސޫލުﷲ ﷺ އުންމަތަށް އިރުޝާދު ދެއްވާފައިވަނީ މުސްލިމުންނަކީ، އެކަކު އަނެކަކަށް އެހީތެރިވެ، އެކަކު އަނެކަކަށް ރަޙުމްކޮށ،ް އެކަކު އަނެކެއްގެ ހިތާމައާއި އުފަލުގައި ބައިވެރިވުމުގައި އެއްހަށިގަނޑެއްގެ މިސާލު ކަމުގައެވެ.\n((مَثَلُ الْمُؤْمِنِينَ فِي تَوَادِّهِمْ، وَتَرَاحُمِهِمْ، وَتَعَاطُفِهِمْ مَثَلُ الْجَسَدِ إِذَا اشْتَكَى مِنْهُ عُضْوٌ تَدَاعَى لَهُ سَائِرُ الْجَسَدِ بِالسَّهَرِ وَالْحُمَّى)) [متفق عليه]


ލާދީނިއްޔަތު ކުށްވެރިކުރުމުގައިވެސް ދިވެހިންގެ އެއްބައިވަންތަކަން ދައްކުވައިދީފި – Ilm\nލާދީނިއްޔަތު ކުށްވެރިކުރުމުގައިވެސް ދިވެހިންގެ އެއްބައިވަންތަކަން ދައްކުވައިދީފި\nލާދީނިއްޔަތު ކުށްވެރިކުރުމުގައިވެސް ދިވެހިންގެ އެއްބައިވަންތަކަން ދައްކުވައިދީފިއެވެ.މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގައި ކީރިތި ރަސޫލާ އަށް ފުރައްސާރަކޮށްފައި ވާތީ އެ މައްސަލަ ތަހުގީގު ކޮށްދޭން އެދި އިސްލާމިކް އެފެއާޒް މިނިސްޓްރީން ފުލުހުންނަށް އިއްޔެ މައްސަލަ ހުށައެޅިއެވެ.\n“ޕްރިލިމިނަރީ އެސްސެމެންޓް އޮން ރެޑިކަލައިޒެޝަން އިން ދަ މޯލްޑިވްސް”ގެ ނަމުގައި އެމްޑީއެން އިން ނެރުނު ރިޕޯޓުގައި، އިސްލާމްދީނާ ދެކޮޅު ވާހަކަތަކެއް ލިޔެފައިވެ އެވެ. އެގޮތުން، ރާއްޖޭގެ ތައުލީމީ ނިޒާމުގައި ކިޔަވައިދޭ ފޮތްތަކުގައި ހަރުކަށި ވިސްނުމަށް ބާރުއަޅާ ވާހަކަ ހުރި ކަމަށް ބުނެ، ކީރިތި ޤުރުއާނުގެ ނައްސުން އައިސްފައިވާ ބައެެއް ކަންތައްތަކާއި ހަދީސްތަކުގައިވާ ބައެއް ކަންކަން ރިޕޯޓުގައި ފާހަގަކޮށްފައި ވެ އެވެ.\nގުރުއާނުުގެ ނައްސުން އައިސްފައިވާ ކަންތައްތަކާ ދެކޮޅަށް ލިޔެފައިވާ އެއް ވާހަކަ އަކީ ރަސޫލާގެ އިސްރާ އާއި މިއުރާޖްގެ ދަތުރުފުޅަކީ ސައިންޓިފިކް ގޮތުން ގަބޫލު ނުކުރެވޭނެ ވާހަަކައެއް ކަމަށް ބުނެފައި ވުމެވެ. މި ވާހަކަތަކާ ގުޅިގެން ގިނަ ބަޔަކު އަންނަނީ ނުރުހުން ފާޅުކުރަމުންނެވެ. އަދި އެމްޑީއެން ބަންދު ކުރުމަށް ގޮވާލައި، ސޯޝަލް މީޑިއާގައި އަޑު އުފުލަމުން އެބަދެ އެވެ.\nމި ގޮތުން ފާހަގަ ކޮށްލެވޭ ބައެއް އަދާހަމަ ތަކަކީ:\n” ފާޑު ފާޑުގެ ނެޓްވޯރކްތަށް ހައްދަވައިގެން ޑިމަކޮރެޝީގެ ކުރުއަރުވާ ނަމުގައި، މި އުޅެނީ އަސްލު އިސްލާމީ ހުކުމްތަކަށް ގޮޖަހާ، އިސްލާމްދީނާއި ޖައްސައިލައިގެން. ލާދީނީ ކިޔަނީވެސް ހަމަ ކިޔަންވެގެން އިސްލާމްދީނާއި ބެހިނުލާ ހަމަ ނުތިބެވޭ! ރައްޔަތުންނަށް ވަރަށް ސާފު!- އައްޝެއިޚް އަލީ ޒައިދު.\nއިސްލާމްދީނަށް ފުރައްސާކުރުމަކީ ބަލައިގަނެވޭނެ ކަމެއް ނޫން.. ދީނަށް ޖޯކު ޖެހުން އެއްވެސް ސަޅި އެއް ނޫން– ޔޫތް މިނިސްޓަރު އަހުމަދު މަހުލޫފް. މިނިސްޓަރ މި ގޮވާލުމާއިއެކު އަވަހަށް އެމްޑީއެން އަށް ޖަމިއްޔާއަށް ފިޔަވަޅުއަޅާ ޖަމިއްޔާ އުވާލުމަށް ގޮވާލާ އަޑު ބާރުވެގެން ދިޔެއެވެ.\n” ރާއްޖެއަކީ %100 މުސްލިމު ޤައުމެއް. ރާއްޖެ ދެމިއޮންނަން ޖެހޭނީވެސް އަދި ދެމި އޮންނާނީވެސް އެގޮތުގައި އިންޝާ ﷲ” ކުރީގެ އެމްޑީޕީ މަޖިލިސް މެމްބަރ އަލީ ނިޒާރު ވިދާޅުވެފައިވެއެވެ.\n” އިސްލާމްދީނަށް ކުރާ ފުރައްސާރައަކީ އޮޅިގެން ކުރެވުނު ކަމެއް ނޫން، އެމްޑީއެންގެ އިސްފަރާތްތައް ހައްޔަރުކުރޭ ” – އިސްލާމީ މަރުކަޒް އިމާމް\n“އަހަރެންނަކީ އެމްޑީޕީ މެމްބަރެއް. ދީނަށް ފުރައްސާރަ ކުރުމާއި މަދެކޮޅުއެމްޑީޕީ ގައި އުޅޭ ލާދީނީ ބައިގަނޑުގެ ސަބަބުން މުޅި އެމްޑީޕީ ބަދުނާމު “- ލާމު އަތޮޅުގެ އެމްޑީޕީމެމްބަރެއް-\nއޭގެ އިތުރުންވެސް ރާއްޖޭގެ ހުރިހާ ދީނީ އިލްމުވެރިންނާއި އާންމުދަނީ ދީނަށް ފުރައްސާރަ ކުރާ ފަރާތްތަކާއި އަވަސް ފިޔަވަޅު އަޅައި ދިނުމަށް ގޮވާލަމުނެވެ. ދީނަށް ފުރައްސާރަ ކުރުމަށް މިނިވަން ފިކުރު ގެ ނަމުން ނަންދިނުމަކީ ލާދީނީ ފިކުރު ތަކުގެ އޮއިވަރުގައި ޖެހެވިފައިވާ ޒުވާނުން ތެދުމަގަށް އެނބުރި އައުމަށް ހުރަސްއެޅޭނެ ކަމެކެވެ. އަދި އަމަލާއި ބަހުން ދީނަށް ފުރައްސާރަ ކުރުން ހުއްޓުވުމުގެ މަސައްކަތް ކޮށް ދިނުމަށް ސަރުކާރަށް އެތަށް ބަޔަކު ދަނީ ގޮވާލަމުން ކަން ފާހަގަކޮށްލެވެއެވެ.


8 Mass Fahun Big Boss 15 Fashaane Kamah Salman Bunefi - Vaguthu\nއަށްމަސް ފަހުން ބިގްބޮސް 15 ފަށާނެކަމަށް ސަލްމާން ބުނެފި\nޓެލެވިޜަން އިންޑަސްޓްރީގެ އެންމެ މަގުބޫލު އެއް ޝޯކަމަށްވާ ބިގް ބޮސްއަކީ މިހާތަނަށް ވަރަށް ކާމިޔާބު ޝޯއެކެވެ. މިހާރު ދައްކަމުންދާ ބިގް ބޮސްގެ 14 ސީޒަންއާއި ނިމިފައިވާ 13 ސީޒަނަކީ ވެސް ވަރަށް ކާމިޔާބު ސީޒަންތަކެކެވެ.\nމި ޝޯ ހުށަހަޅައިދޭ ބޮލީވުޑުގެ މެގަސްޓަރ ސަލްމާން ޚާން ވަނީ ބިގް ބޮސް 15 ވަނަ ސީޒަން ކުރިއަށް އޮތް 8 މަސްދުވަސް ތެރޭގައި ފަށާނެ ކަމަށް ބުނެފައެވެ. އަންނަ ހަފްތާގައި އޮންނަ ބިގް ބޮސް 14 ވަނަ ސީޒަންގެ ފިނާލޭއަށް އެތައް ބަޔަކު އިންތިޒާރު ކުރަމުންދާއިރު މި ޝޯގެ 15 ވަނަ ސީޒަން އޮންނާނެ ކަމަށް ސަލްމާން ޔަގީން ކޮށްދީފައިވަނީ އެންމެ ފަހުން ދައްކާފައިވާ އެޕިސޯޑުގައެވެ.\nމިދިޔަ ހަފްތާގެ ''ވީކެންޑް ކާ ވާރް'' އެޕިސޯޑުގައި މި ސީޒަން ނިމޭތީ ސަލްމާންގެ އިހްސާސްތައް ހުރިގޮތް ބުނެދެމުން ސަލްމާން ޔަގީން ކޮށްދީފައިވަނީ އަށް މަސް ފަހުން ބިގްބޮސް 15 ވަނަ ސީޒަން ފަށާނެ ކަމަށެވެ. މީގެ އިތުރަށް ޝާހުރުކް ޚާން މިހާރު ކުޅޭ ފިލުމު ''ޕަތަން'' އިން ހާއްސަ ފެނިލުމަކުން ފެންނާނެ ކަމަށް ވެސް ސަލްމާން ވަނީ ޔަގީން ކޮށްދީފައެވެ.\nބިގް ބޮސްގެ 15 ވަނަ ސީޒަން ފެށޭކަން އެނގުމުން މި ޝޯ ބެލުމަށް ޝައުގުވެރިކަން ހުންނަ ފަރާތްތަކުން ވަނީ އެކަމާ އުފާ ފާޅުކޮށް އަދި ސީޒަން 15 އަށް އިންތިޒާރު ކުރާ ކަމަށް ބުނެފައެވެ.\nބިގް ބޮސް 14 ގެ ފައިނަލް ޔަގީން ކޮށްފައިވަނީ ރާކީ ސާވަންތުއާއި ނިކީ ޓަމްބޯލީއެވެ. އަދި ރުބީނާ ޑިލައިކް، އަލީ ޣޮނީ، ރާހޫލް ވެއިދިޔާ އަދި ޑެވޮލީނާ ބެޓަޗަރްޗީ ވަނީ އެލިމިނޭޝަން ލިސްޓުގައި ހިމެނިފައެވެ.\nބިގް ބޮސް 14 ކާމިޔާބު ކުރާނެ ފަރާތެއް އަންނަ ހަފްތާގެ ފިނާލޭ އެޕިސޯޑުގައި އެނގިގެންދާނެއެވެ.\nރާހުލް ވެއިދްޔާ އަށް އެންމެ ފަހުން ލޯބިވެރިޔާ އާއި ބައްދަލުވެއްޖެ


ސިފިލިސް (Syphilis) | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ސިފިލިސް (Syphilis)\nސިފިލިސް އަކީ ކޮބާ ؟\nސިފިލިސް ޖެހެނީ ސްޕައިރޯކީޓްގެ ވައްތަރެއްކަމުގައިވާ ''ޓްރެޕޮނީމާ ޕަލީޑަމް''(Treponema pallidum) އޭ ކިޔޭ އޯގަނިޒަމް އެއްގެ ސަބަބުންނެވެ. ސިފިލިސް އޭ ކިޔަނީ މިއޯގަނިޒަމް އިން ޖެހޭ އިންފެކްޝަން ހަށިގަނޑުގައި އަށަގަތުމަށެވެ.\nމިއޯގަނިޒަމް ހަށިގަނޑަށް ވަންނަނީ ސަލާމަތުން ހުރި ހަންގަނޑު އަދި ހަށިގަނޑުގައިވާ ތެތްދުލިފަށް ތައް ހުރަސްކޮށްގެންނެވެ. ހަށިގަނޑަށް މިއޯގަނިޒަމް ވަނުމާއި އެކު ލިމްފް ހޮޅިތަކަށް ވަދެ އިތުރުވެގެންދެއެވެ. އެއަށްފަހު ލިމްފް ގޮށްތަކަށް ވާސިލްވެ، ލޭގެ އާރަށް އެ ވާސިލްވެއެވެ. އޯގަނިޒަމް ހަށިގަނޑަށް ވަތް ހިސާބުގައި ފުރަތަމަ ފާރުކޮޅު އުފެދުމުގެ ކުރިން ލޭގެ ޒަރީއާއިން މުޅިހަށިގަނޑުގައި އޯގަނިޒަމް ދައުރުވެ، ފެތުރިގެން ދެއެވެ.\nމިބަލި ޖެހިދާނެ ގޮތްތަކަކީ ކޮބާ ؟\n1- ބަލިޖެހިފައިވާ މީހަކާއި އެކު އެއްވެސް ސިފައެއްގައި ޖިންސީ ގުޅުން ހިންގުން\n2- ބަލިޖެހިފައިވާ މީހެއްގެ ގައިން ލޭ އެޅުން\n3- ނޭގުމެއްގެ ތެރޭގައި ވިޔަސް ނުވަތަ އޮޅިގެން ވިޔަސް ބަލިޖައްސާ އޯގަނިޒަމް ހުރި ފާރުކޮޅެއް ނުވަތަ ދިޔައެއް ގައި ބީހުން\n4- ބަލިޖެހިފައިވާ މައިމީހާގެ ފަރާތުން ކުޑަދަރިފުޅަށް ( އުފަންވިއިރު ސިފިލިސް ޖެހިފައިވުން)\nސިފިލިސް ގެ ވައްތަރުތަކާއި އަދި އެބަލީގައި ކަނޑައްތުކުރާ މަރުހަލާތަކަކީ ކޮބާ؟\nސިފިލިސްގެ2ވައްތަރެއް ވެއެވެ. އެއީ އަމިއްލަ އަށް ކުރާ ކަމަކުން ސިފިލިސް ޖެހުން ނުވަތަ އަމިއްލަ އަށް ލިބިގަންނަ ސިފިލިސް އާއި، އަދި އުފެދުމުގައި މައިމީހާގެ ފަރާތުން ކުޑަދަރިފުޅަށް ސިފިލިސް ޖެހުމެވެ.\nއަމިއްލަ އަށް ލިބިގަންނަ ސިފިލިސް(Aquired Syphilis)\nމިއީ މަތީގައި ބަޔާންކުރެވުނު ބަލި ޖެހިދާނެ ގޮތްތަކުގެ ތެރެއިން ފުރަތަމަ3ގޮތަކުން ކުރެ ގޮތަކުން ސިފިލިސް ޖެހުން މެދުވެރިވުމެވެ. މިވައްތަރު4މަރުހަލާއަކަށް ބަހާލެވިފައި ވެއެވެ.\n1- ފުރަތަމަ މަރުހަލާ: މިމަރުހަލާގައި ތަދު އިހްސާސް ނުވާ، ވަށްކޮށް ހުންނަ، ރަތްކުލައިގެ ފާރުކޮޅުތަކެއް ޖިންސީ ގުނަވަން ހިމެނޭ ހިސާބުގައިވާ ބައިތަކުގައި ( ފަރުޖު، ވެޖައިނާ، ރަހިމުގެ ދޮރު، ފިރިހެނާގެ ޖިންސީ ގުނަވަން) އުފެދެއެވެ. ބައެއް ފަހަރު ފުރަގަސްފަރާތް އިގިލިތައް، ވަށްގަނޑު، ދޫ،ތުންފަތް، އަދި ކަރުތެރޭގައި މިފަދަ ފާރުކޮޅު އުފެދިދާނެއެވެ. މިފާރުކޮޅުތަކަށް ކިޔަނީ ''ޝަންކަރ''(Chancre)އެވެ. ޖިންސީ ގުޅުން ހިންގުމުގެ ތެރެއިން ނުވަތަ އެހެންވެސް ގޮތަކުން ކުރިން ބުނި އޯގަނިޒަމް ހަށިގަނޑަށް ވާސިލްވާތާ 6-2ހަފްތާގެ މުއްދަތެއްގެ ތެރޭގައި މިފާރުކޮޅުތައް ފާޅުވާން ފަށައެވެ.އާންމުގޮތެއްގައި 8-2ހަފްތާއާއި ދެމެދުގެ މުއްދަތެއްގައި މިފާރުކޮޅުތައް ލަކުނު އުފެދުމާއި އެކު ރަގަޅުވެގެން ދެއެވެ. މީގެ އިތުރުން މިމަރުހަލާގައި އުކުޅުވަޅު އަދި ކަރު ފަދަ ތަންތާގައި ގޮށްލުން ކުރިމަތި ކުރުވައެވެ. ދެތިންހަފްތާގެ ފަހުން ( ދެމަސްވަރު) ދެވަނަ މަރުހަލާގެ އަލާމާތްތައް ފެންނަށް ފަށައެވެ.\n2- ދެވަނަ މަރުހަލާ: މިމަރުހަލާގައި ހުންއައުން، ބޮލުގައި ރިހުން، ހިތް ނުތަނަވަސްވުން، އަދި ގައިގައި ރިހުން ނުވަތަ ހުޅުތަކުގައި ރިހުން ފަދަ ކަންތައްތައް ކުރިމަތި ކުރުވައެވެ. އަތްތިލަ އަދި ފައިތިލައިގައި މަޑު ރަތްކުލަ ައަކަށް ފޮޅުތަކެއްގެ ސިފަޔަށް ހުންނަ އެކިވަރުވަރުގެ ބިހިތަކެއް ނަގައެވެ.ބައެއް ފަހަރު މުޅި ހަށިގަނޑުގައި ވެސް މިބިހިތައް ނެގުމަކީ ވެދާނެ ކަމެކެވެ. ހަމަމިހެން ތެތް ހަން ހުންނަ ހިސާބުގައި ތަކުގައި މިސާލަކަށް ފަރުޖު ހިމެނޭ ހިސާބު، ކިހިލިފަތްދަށް، އަދި އުރަމަތީގެ ދަށްފަށުގައި ވެސް '' ކޮންޑައިލޯމާ ލޭޓަމް'' (Condyloma latum)އޭ ކިޔާ ފޮޅު ނުވަތަ ބިހިތަކެއް ފާޅުވެއެވެ. އަތްތިލައާއި ފައިތިލައިގެ ހުދު ހަންގަނޑު ފޮޅޭގޮތްވެއެވެ. ހަންގަނޑު ހުދުވުން، އަދި ބޮލުގެވަކި ހިސާބަކުން ފަތްފޭބުން ނުވަތަ ތަލަވުން، ކުރިމަތި ކުރުވައެވެ. ތެތްދުލިން (މިއުކަސް) އިން އުފެދިފައިވާ ޕެޗް ތަކެއް ފާޅުވެއެވެ. ހަންގަނޑުގެ ސަތަހައަށް ވުރެ މައްޗަށް އުފުލިފައި، ވަށް ނުވަތަ ކުކުޅު ބިސްބުރުގެ ބައްޓަމަށް ހުންނަ މިޕެޗްތައް ހުދު ނުވަތަ އަޅި ފަށަލައަކުން ނިވާކުރެވިފައި ވާއިރު، ވަށައިގެން ރަތްކުލައިގެ ރޮގެއް ނުވަތަ ބޯޑަރެއް ލެވިފައި ވެއެވެ. ބައެއް ފަހަރު މިޕެޗްތައް ފެޅި ފާރުކޮޅަކަށް ބަދަލުވުމަކީ ވެދާނެ ގޮތެކެވެ. މިބުނި ޕެޗްތަކާއި ފާރުކޮޅުތައް އުފެދެނީ އަގަ، ނޭފަތް، އަދި ޖިންސީ ގުނަވަން އެކުލެވޭ ހިސާބުގައިވާ ތެތް ދުލިފަށް ތަކުގައެވެ. މީގެ އިތުރުން ހަށިގަނޑުގައިވާ ލިމްފް ގޮށްތައް ދުޅަވުމަކީ ނުވަތަ ގޮށްލުމަކީ ވެދާނެ ގޮތެކެވެ. ފުރަމޭ ދުޅަވުން، ސިކުނޑި ދުޅަވުން، ގުރުދާ ދުޅަވުން އަދި އަޑުކުރަކިވުން ފަދަ ކަންކަމަކީ ވެސް މިމަރުހަލާގައި ކުރިމަތިވެދާނެ ކަންކަމެކެވެ. ހަމަމިހެން ހުންކޮށި ބޮޑުވުމަކީ ވެސް ވެދާނެ ގޮތެކެވެ.\n3- ހިމޭން މަރުހަލާ: މިމުއްދަތުގައި އެއްވެސް އަލާމާތެއް ނުފެނި ހުރެއެވެ. ކުރިން ފެނިދިޔަ އަލާމާތްތައް ފިލައިދިއުމަށް ފަހުވެސް ބަލިޖައްސާ އޯގަނިޒަމް ހަށީގަނޑުގައި ހިމޭން ވެފައި ނުވަތަ ހަރަކާތެއް ނެތް އެއްޗެއް ހެން ތިބެއެވެ.\n4- ފަހު މަރުހަލާ: މިއީ ބަލީގެ އަލާމާތްތައް ފިލާދިއުމަށްފަހު އަހަރުތަކެއް ފަހުން އަލުން ބަލީގެ އަލާމާތްތައް ފެންނަށް ފެށުމެވެ. އެއީ ހިމޭންކަންމަތީ ދެމިހުރި ބަލިޖައްސުވާ އޯގަނިޒަމް އަލުން ހަރަކާތްތެރި ވާން ފެށުމުންނެވެ. 2- 10 އަހަރުގެ މުއްދަތަކަށް ދެމިގެންދާ މިމަރުހަލާ2ވައްތަރަކަށް ބެހިގެންވެއެވެ.\n(ހ) ޑިފިއުޒް ސިފިލިޓިކް އިންފްލެމޭޝަން:\nމިއީ ދެވަނަ ވައްތަރު ''ގަމާ''އަށް ވުރެ އާންމުކޮށް ކުރިމަތިވާ ވައްތަރެކެވެ. މިވައްތަރު ގައި ''ކަސިއޭޝަން'' އުފެދޭ މިންވަރު މަދުވެފައި ލަސްވެސް މެއެވެ. މިވައްތަރު ކުރިމަތިވަނީ އަޑުފޮށި، އުރަވަޅި، ކަށިތައް، އަދި ސިކުނޑީގެ ވަށައިގެންވާ ދުލިފަށްތަކަށެވެ.\n(ށ) ގަމާ: މިއީ ވަކިވަކި ތަންތާގައި ސިފިލިސްއާއި ގުޅިގެން ގްރެނިއުލޭޝަން ޓިޝޫ އުފެދުމަށްފަހު ލަސްލަހުން އެތާގައި ''ކަސިއޭޝަން'' (Caseation) އުފެދުމާއިއެކު ޓިޝޫތައް ނުވަތަ ސެލްތައް މަރުވެ ފާރު ގަނޑެއްގެ ސިފަޔަށް ބޮޑުވުމެވެ. ހަށިގަނޑުގެ ކޮންމެ ގުނަވަނެއްގައި ވެސް ''ގަމާ''(Gumma) އުފެދުމަކީ ވެދާނެ ގޮތެކެވެ. އެންމެ އާންމުކޮށް އުފެދެނީ ފުރަމޭ، ސިކުނޑީގެ ވަށައިގެންވާ ދުލިތައް، ކަށިތައް، ދޫ، އުރަވަޅި، ހިތް، އަދި ފުއްޕާމޭ ގައެވެ.\nނޯޓް: ކަސިއޭޝަން: މިއީ ސެލްތައް މަރުވުމުގެ ސަބަބުން ޗީޒް ގަނޑެއްފަދަ އެއްޗަކަށް އެހިސާބުގެ ޓިޝޫތައް ބަދަލުވުމެވެ. މިބަސް ނެގިފައިވަނީ ''ކަސީން''އިންނެވެ. ކަސީން އަކީ ކިރު އަދި ޗީޒް ފަދަ ތަކެތީގައި ހިމެނޭ މައިގަނޑު ޕްރޮޓީން އެވެ.\n4ވަނަ މަރުހަލާގައި ސިފިލިސްގެ އަސަރު އެކިބައިތަކަށް ފޯރުން\n1- ހިތާއި ލޭހޮޅިތަކުގެ ނިޒާމް: ސިފިލިސްގެ ސަބަބުން ހިތުގެ އެއްބައި އަނެއްބައި ވަކިކުރުމަށް ލެވިފައިވާ ހުރަސް ނުވަތަ ފާރު (Septum) ގައި ''ގަމާ'' އުފެދުމަކީ ވަރަށް އާންމު ކަމެކެވެ. މީގެ އިތުރުން ހިތުގެ ބޭރުން ލެވިފައިވާ ދުލިފަށް (Pericardium)، އަދި އޭގެ އެތެރެން ވާ މަސް ފަށަލަ(Myocardium)ދުޅަވުން ފަދަ ކަންތައް ކުރިމަތި ވުމަކީ ވެދާނެ ގޮތެކެވެ. އަދި ހަށިގަނޑުގެ ކޮންމެ ހިސާބެއްގައިވާ ލޭހޮޅި އެއް ވެސް ސިފިލިސްގެ ސަބަބުން ހަލާކުވުމަކީ ވަރަށް ގާތް ކަމެކެވެ.\nހިތުން ހަށިގަނޑުގެ ބައިތަކަށް ލޭފޮނުވައިދޭ މައިލޭހޮޅި(Aorta)ހަލާކުވުމަކީ ވެސް ދިމާވާ ގޮތެކެވެ. މިކަން ކުރިމަތިވަނީ ސިފިލިސް ގެ އަސަރު ފުަރަތަމަ ފެންނަތާ 5-20އަހަރާއި ދެމެދުގެ މުއްދަތެއްގެ ތެރޭގައެވެ. ސިފިލިސްގެ ސަބަބުން އެންމެ އާންމުކޮށް އަސަރު ފޯރަނީ މޭމަތި އެކުލެވޭ ހިސާބުގައިވާ މިބުނި ލޭހޮޅީގެ ބަޔަށެވެ.\n2- ސިކުނޑިއާއި ނާރުތަކުގެ ނިޒާމް: މިބަޔަށް ސިފިލިސްގެ އަސަރު ފޯރަނީ ސިފިލިސްގެ އަސަރު ފުރަތަމަ ފަހަރަށް ފެންނަތާ 10 އަހަރު ފަހުން ސިފިލިސް ގެ ޖެހޭމީހުންގެ އެންމެ 2އިންސައްތަ މީހުންނަށެވެ. ސިކުނޑިއާއި ސްޕައިނަލް ކޯޑް އަށް ލޭފޮނުވާދޭ ލޭހޮޅިތައް ދުޅަވުން، އަދި ސިކުނޑި އަދި ސްޕައިނަލް ކޯޑްގެ ވަށައިގެންވާ ދުލިތައް ވެސް ދުޅަވެ، ސްޕައިނަލް ކޯޑްއިން ކުރިފަޅައި(ނިކުމެފައި)ވާ ނާރުތަކަށް ފިތުމުގެ ސަބަބުން ބައެއް ފަހަރު އައްސިވުމާއި، ވާގިނެތުން ކުރިމަތި ކުރުވައެވެ.\n- ޓޭބްޒް ޑޯސަލިސް: މިއީ ސިފިލިސްގެ ސަބަބުން ސްޕައިނަލް ކޯޑްގެ ފަހަތު ކޮލަމްގެ ނާރު ފައިބަރތައް، އަދި އެހިސާބުން ނިކުމެފައިވާ ނާރުގެ ބުޑުތައް، އަދި ކްރެނިއަލް ނާރުތައް ހަލާކުވުމެވެ. ޚާއްޞަ ކޮށް ކަރާއި، އުނަގަނޑު ހިމެނޭ ހިސާބުގެ ސްޕައިނަލް ކޯޑްގެ ފަހަތު ކޮލަމް އަދި އެހިސާބުން ނިކުމެފައިވާ ނާރުގެ ބުޑުތަކުގައި ނާރު އުފެދިފައިވާ ވާއިރު ވަށައިގެން ލެވިފައި ހުންނަ ''މައެލިން'' ފަށަލަ ނެތިގޮސް، އެބައިތައް ބައިބައިވާ ގޮތް ވެއެވެ. މިހެންވުމުން އެހިސާބުގައި ''އެސްޓްރޯސައިޓް''ތައް ގިނަ އަދަދަކަށް ޖަމާވާގޮތް ވެއެވެ.\n- ވާވުން ނުވަތަ ވާގިނެތުން ނުވަތަ ބާރު ދެރަވުން: މިއީ ސިކުނޑީގެ ބޭރަށް ފެންނަށް ހުންނަ ބައި (ކޯޓެކްސް) ސިފިލިސްގެ ސަބަބުން ހަލާކުވުމުން ކުރިމަތިވާ ކަމެކެވެ. ޚާއްޞަކޮށް ކުރިމަތި އަދި ދެ އަރިމަތީގައިވާ ސިކުނޑީގެ ލޯބްތަކުގެ ޓިޝޫތައްމަރުވެ، އެބައިތަކަށް ލޭހިލުން، އަދި އެސްޓްރޯސައިޓްތައް ގިނަ އަދަދަކަށް އެހިސާބުތަކުގައި ޖަމާވާގޮތް ވެއެވެ. ކޯޓެކްސްގައި ވާ ''އޮޅުން''ތައް (އޮޅި އުފުލިފައި ހުންނަ ތަންތަން) ފަތިވެ، އަދި އެ އޮޅުން ތަކުގެ ދެމެދުގައިވާ ''ހުސްތަން''(އަޑިގަނޑުތައް) ފުޅާވާގޮތް ވެއެވެ.\n3- ނޭވާލުމުގެ ނިޒާމް: ސިފިލިސްގެ ސަބަބުން އަޑުފޮށީގައި ''ގަމާ'' ނުވަތަ ''ސިފިލިޓިކް އިންފްލެމޭޝަން'' ވެސް އުފެދިދާނެއެވެ. އޭގެ ސަބަބުން އަޑު ފޮށީގައި ފައިބަރަސް ޓިޝޫ އުފެދި، އަޑުފޮށި ހަނިވެ، ބެދޭގޮތް ވެއެވެ. ވައިނޮޅި އަދި ވައިނޮޅީގެ ކަފީ ގައި ވެސް ކުރިން ބުނި ދެކަން ކުރިމަތިވެ، އެދެތަން ވެސް ހަނިވުމަކީ ވެދާނެ ގޮތެކެވެ. ފުައްޕާމެޔަށް ވެސް ކުރިން ބުނި އުސޫލުން ސިފިލިސްގެ އަސަރު ފޯރައެވެ.\n4- ހަޖަމުކުރުމުގެ ނިޒާމް: ދުލުގައި ފައިބަރަސް ޓިޝޫ އުފެދޭލެއް ގިނަވެ، ދުލުގައި ހުދު ޕެޗެއް ނުވަތަ ފަށަލައެއް ލެވެއެވެ. ދުލުގެ ދަށްފަށުގައި ''ގަމާ'' އުފެދުމުން ''ގޮށްގަނޑެއް'' ކަހަލަ އެއްޗެއް އުފެދެއެވެ. މިބުނި ''ގޮށްގަނޑު'' ފަހުން ފެޅި ފާރުކޮޅަކަށް ވުމަކީ ވެސް ވެދާނެ ކަމެކެވެ. ދުލުގައި ސިފިލިސް އާއި ގުޅިގެން އުފެދޭ މިބުނި ދެކަމަކީ ވެސް ކެންސަރަށް ބަދަލުވުމުގެ ފުރުސަތު އޮތް ދެ ކަމެކެވެ. ފުރަމޭގައި ވެސް އެކެއް ނުވަތަ ބައިވަރު ''ގަމާ''ތައް ސިފިލިސް ގެ އަސަރު ފޯރުމުން އުފެދޭގޮތް ވެއެވެ.\n5- އުރަވަޅި: ވަރަށް ނާދިރުކޮށް ނޫނީ ދިމާވާ މިހާލަތުގައި އޮށް ނުވަތަ ޓެސްޓިސް ބޮޑުވެ، ރިއްސާގޮތް ވެއެވެ. އަދި އޮށުގެ އިހްސާސް ގެއްލިގެންދާ ގޮތްވެއެވެ. ''ގަމާ'' އާންމުކޮށް އުފެދެނީ އުރަވަޅީގެ ކުރިމަތި ފަރާތު ގައެވެ.\n6- ކަށިތައް: އެންމެ ކަށިގަނޑެއް ނުވަތަ އެއަށްވުރެ ގިނަ ކަށިތަކުގައި އެއްފަހަރާ ވެސް ސިފިލިސްގެ އަސަރު ފޯރައިފާނެ އެވެ. އެންމެ އާންމުކޮށް އަސަރު ފޯރަނީ ބޮލުގެ ނާށިގަނޑު، މޭމަތީގެ ކަށިތައް ކުރިމަތިން ގުޅިފައިވާ ''ސްޓާނަމް'' ކިޔޭ ކަށިގަނޑު، ފައިގެ ކަކުލު ހުޅާއި ތަބިކައްޓާއި ދެމެދުގައިވާ ''ޓިބިއާ'' އަދި ''ފިބިއުލާ'' އޭ ކިޔޭ ދެކަށިގަނޑު، ފައިގެ ފަލަމަސްގަނޑާވީ ހިސާބުގައިވާ ކަށިގަނޑު، އަދި އަތުގެ މުލައްދަނޑީގެ ކަށިގަނޑަށެވެ.\nކަށިތަކުގެ ބޭރުފަށަލަ ދުޅަވުން، ކަށިތަކުގައި އިންފްލެމޭޝަން އުފެދި ހަލާކުވުން ކުރިމަތިކުރުވައެވެ. ކަށިތައް އޭގެ ސައިޒުން ބޯވެއެވެ. މިއީ ކަށީގެ އާ ޓިޝޫތައް އުފެދޭތީ ވާގޮތެކެވެ. ސިފިލިސް އަސަރު ފޯރަނީ ކަށީގެ ދެކޮޅަށްވުރެ ބޮޑަށް އޭގެ މެދުގައިވާ ބައި ނުވަތަ ''ޑައަފީސިސް'' (Diaphysis) އަށެވެ.\nކަށިތަކުގައި ''ގަމާ'' އުފެދެނީ ވަރަށް މަދުންނެވެ. އާންމު ގޮތެއްގައި އުފެދެނީ ސްޓާރނަމް އަދި ބޮލުގެ ނާށިގަނޑު ގައެވެ. ''ގަމާ'' އުފެދި ނާށިގަނޑު ގެ ސަތަޙަ ހަލާކުވުމުން ހުންނަނީ ''އެއްޗެއް ފަނި ކައިފައި ހުންނަ'' ސިފަޔަށެވެ. ނޭފަތުގެ ދެހިނދުރި ވަކިކުރާބައި ގައި ''ގަމާ'' އުފެދުމުން ނޭފަތުގެ ބްރިޖް އަޑިއަށް ގޮސް ''އަސްދާނު ގޮޑި''އެއްގެ ސިފަޔަށް(Saddle nose) ނޭފަތުގެ ބައްޓަން ބަދަލުވެއެވެ.\n7- ހުޅުތައް: ވަރަށްމަދުން ނޫނީ ދިމާނުވާ މިހާލަތުގައި އެންމެ އާންމުކޮށް އަސަރު ފޯރަނީ ކަކޫ ހުޅު އަދި ކޮނޑު ހުޅަށެވެ. ހުޅުތައް ދުޅަވެ، ރިހި، ''ހުޅުތަކުގެ ތެރެއަށް ދިޔާއެއްޗެއް(ފެން) ފޭދުން''(Hydroarthrosis) ކުރިމަތި ކުރުވައެވެ.\nއުފެދުމުގައި ޖެހިފައި ހުރި ސިފިލިސް (Congenital Syphilis)\nމިއީ ސިފިލިސް ޖެހިފައިވާ މީހަކު ބަލިވެ އިނުމުން ބަނޑުގައިވާ ދަރިފުޅަށް ސިފިލިސް ޖެހުމެވެ.ފަރުވާ ނުކޮށް ހުރިނަމަ ސިފިލިސް ޖެހޭތާ ފުރަތަމަ2އަހަރުގެ ތެރޭގައި ދަރިފުޅަށް މައިމީހާގެ ކިބައިން ސިފިލިސް ވާސިލްވެދާނެއެވެ. މިގޮތުން ސިފިލިސް ވާސިލްވަނީ ފުރަތަމަ4މަސް ފާއިތުވެދާފަހުންނެވެ. އެއީ ބަނޑުގައި އުފެދިފައިވާ މަހުގައިވާ '' ލެންގަހެންސް ސެލް ފަށަލަ'' ފޮރުވިދާ ފަހުންނެވެ. ބައިގެން ދިއުމަކީ މިހާލަތުގައި ވަރަށް އާންމު ކަމެކެވެ. ޖެހިފައިވަނިކޮށް އުފަންވި ނަމަވެސް މަރުވުމަކީ ވަރަށް ގާތް ކަމެކެވެ. ސަލާމަތްވާ ކުދިންނަށް އުމުރުގެ ކުރީކޮޅު ނުވަތަ ފަހުކޮޅު ސިފިލިސްގެ ސަބަބުން ކުރިމަތިވާ ތަފާތު އުދަގޫތައް ނުވަތަ އަލާމާތްތައް ފެންނަށް ފަށައެވެ.\nއުމުރުގެ ކުރީކޮޅު ފެންނަ އަލާމާތްތައް\nމިއަލާމާތްތައް ފެންނަނީ ވިހެއުމަށް ފަހު ދުވަސްކޮޅެއްގެ ތެރޭގައެވެ. ނުވަތަ ފުރަތަމަ2އަހަރުގެ ތެރޭ ގައެވެ. ކުރީކޮޅު ފެންނަ އަލާމާތްތައް ކުރިން ބަޔާންކުރެވިފައިވާ ދެވަނަ މަރުހަލާއާއި ވަރަށް އެއްގޮތެވެ. ހަށިގަނޑުގެ އެކި ހިސާބުތަކުގައި ބިހިނެގުން، އަތްތިލަ އަދި ފައިތިލައިގެ ހުދު ހަންގަނޑު ފޮޅޭގޮތްވުން، އަދި ތެތްހަން އެކުލެވޭ ހިސާބުތަކުގައި ވެސް ބިހި ނަގައެވެ.\nއަގައިގެ ކަން އަދި ފުރަގަސް ފަރާތު ދޮރުގެ ވަށައިގެން ފެތުރެމުންދާ ލަކުނެއް އުފެދެއެވެ. މިއީ މިބުނި ހިސާބުތައް ފާރުވެ، ފެޅުމަށްފަހު ރަގަޅުވާއިރު ފައިބަރަސް ޓިޝޫ އުފެދުމުން ދިމާވާ ކަމެކެވެ. މިބުނި އުސޫލުން ފެތުރެމުންދާ ލަކުނަށް ކިޔަނީ ''ރަގާދީޒް''(Rhagades) އެވެ.\nއަގަ، ދޫ، ނޭފަތް، ކަރުތެރެ، އަޑުފޮށި، ފަދަ ގުނަވަންތަކުގެ ތެތްދުލިފަށްތަކުގައި ޕެޗް އުފެދޭގޮތް ވެއެވެ. ނަތީޖާއެއްގެ ގޮތުން ނޭފަތުގެ ހިދުރި ތެރެ ބެދޭގޮތް ވުމަކީ ވެދާނެ ގޮތެކެވެ. ނޭފަތް ކުރިން ބަޔާންކުރެވުނު ހެން ''އަސްދާނު ގޮޑި''އެއްގެ ސިފަޔަށް ބަދަލުވުމާއި، އަދި ހަށިގަނޑުގެ އެކި ހިސާބުތަކުގައި ގޮށްލުން ކުރިމަތި ކުރުވައެވެ.\nކަށި، އަދި ހުޅުތަކާއި އޭގެ ވަށައިގެންވާ ކާޓިލޭޖްތަކަށް ސިފިލިސްގެ އަސަރު ފޯރުމުން އަތް ފައި ހަރަކާތް ކުރުމަށް އުދަގޫވެ، ކަށިތައް ބޮޑުވުން ލަސްވުން ކުރިމަތިވާގޮތް ވެސް ވެއެވެ. މީގެ އިތުރުން އެތެރޭ ހަށީގެ ވަރަށް ގިނަ ގުނަވަންތަކުގައި ސިފިލިސް ގެ ސަބަބުން އިންފްލެމޭޝަން އުފެދި ގެއްލުންތަކާއި ކުރިމަތި ކުރުވައެވެ.\nއުމުރުގެ ފަހުކޮޅު ފެންނަ އަލާމާތްތައް\nމިއަލާމާތްތައް ފެންނަނީ އުމުރުން 2-30އަހަރާއި ދެމެދުގެ ދުވަސްވަރެއްގައެވެ. ފަހުކޮޅު ފެންނަ އަލާމާތްތައް ކުރިން ބަޔާންކުރެވިފައިވާ 3ވަނަ މަރުހަލާއާއި ވަރަށް އެއްގޮތެވެ. ބޮލުގެ ނާށިގަނޑި، ނޭފަތުގެ ދެހިނދުރި ވަކިކުރާބައި، އަދި ދިގުކަށިތައް ފަދަ ބައިތަކުގައި ''ގަމާ'' އުފެދޭގޮތް ވެއެވެ. ފައިގެ ތިރީގައިވާ ދެކަށިގަނޑުގެ ތެރެއިން ''ޓިބިއާ'' އޭ ކިޔޭ ކަށިގަނޑުގެ އެންމެ ބޭރުން ލެވިފައިވާ ފަށަލައިގައި އިންފްލެމޭޝަން އުފެދި، އެކަށިގަނޑުގެ ކުރިމަތީބައިގައި ކަށީގެ އާ ޓިޝޫތައް ޖަމާވުމުން ''ކަނޑިއެއްގެ ސިފަޔަށް'' (Saber tibia)''ޓިބިއާ''ގެ ބައްޓަން ބަދަލު ވެއެވެ. ހަމަމިހެން ބޮލުގެ ނާށިގަނޑުގެ ސިފަ ހަތަރެސްކަން ބައްޓަމަށް ބަދަލުވެގެން ދެއެވެ.\nލޮލުގެ ކަޅުކަޅި އަދި ރެޓިނާ ފަދަ ބައިތަކަށް އަސަރު ފޯރުމުން ލޯއަދިރިވުން ފަދަ ކަންތައް ކުރިމަތި ވެއެވެ. ހުޅުތައް ފުފިބޮޑުވެ، އޭގެތެރެއަށް ދިޔާއެއްޗެއް ފޭދުން ފަދަ ކަންތައްތައް ވެސް ކުރިމަތިވާގޮތް ވެއެވެ. ހީކެރުވުމާއި އެކު ގައިގައި ރިހުން ، އަދި ގަދަ ފިންޏަށް ހުށަހެޅޭހިނދު ކުޑަކަމުދާ ތަކެތީގެ ކުލަ އަދިރިވުން ނުވަތަ ގަދަވުމަކީ ވެސް މިމަރުހަލާގައި ވެދާނެ ގޮތެކެވެ. އަޑުއެހުމަށް އެހީވެދޭ ނާރު ނުވަތަ ކަންފަތާއި ސިކުނޑި ގުޅުވައިދޭނާރު އަށް ސިފިލިސްގެ އަސަރު ފޯރައިފި ނަމަ ބީރުވުން ކުރިމަތި ވެއެވެ.\nމަތީ މެދު ދެދަތް ކުރުވެ، ދޭތެރެދުރުވެފައި ހުރުމާއި އެކު، ފޭރަތް ދަތް ހުންނަހެން އެދެދަތް ހުރުމަކީ ވެސް ވެދާނެގޮތެކެވެ. މިގޮތަށް ހުރުމަށް ކިޔަނީ ''ހަޓްކިންސަން ދަތް''(Hutchinson's teeth)އެވެ.\nސިފިލިސް އިން ރައްކާތެރިވާނީ ކިހިނެއް؟\nއަންނަނިވި ކަންތައްތަކަކީ ސިފިލިސް އިން ރައްކާތެރިވުމަށް ކުރެވިދާނެ ކަންތައްތަކެވެ.\n- ރާބުއިން އަދި މަސްތުވާތަކެތި ބޭނުންކުރުން ފަދަ ކަންތަކާއި ދުރުހެލިވުން: އެއީ މިފަދަ ކަންކަމުގެ ސަބަބުން އިސްލާމީ ހަމަތަކާއި އުސޫލްތަކާއި ޚިލާފަށް ޖިންސީ ގުޅުން ހިންގުމަށް މަގުފަހިވެގެން ދެއެވެ.\n- މާބަނޑު ދުވަސްވަރު ސިފިލިސް ހުރިތޯ ދެނެގަނެ ފަރުވާކުރުން


Colorsge Namak Isk Ka December7gai | Mihaaru\nކަލާޒް ޗެނެލުން އަލަށް ދައްކަން ތައްޔާރުވަމުން އަންނަ އާ ސިލްސިލާ "ނަމަކް އިސްކް ކާ" އަންނަ މަހުގެ7ވަނަ ދުވަހުގެ ރޭ ދައްކަން ފަށާ ގޮތަށް ނިންމައިފި އެވެ.\nމި ސިލްސިލާގެ ޕްރޮމޯތަކެއް ވެސް ދައްކަމުން އަންނަތާ ދުވަސްކޮޅެއް ފަހުން މިހާރު ވަނީ ދައްކަން ފަށާ ތާރީހާ އެކު އާ ޕްރޮމޯއެއް ދައްކާލައިފަ އެވެ. އޭގައި ފެންނަނީ ކައިވެނި ހަފުލާއެއްގައި، ފިރިހެނަކު އޭނާ އިންނަން އުޅުނު މީހާގެ ބަދަލުގައި ކައިވެނި ހަފުލާގައި ނަށަން ހުންނަ އަންހެނަކު އަންބަކަށް ހަދާ ތަނެވެ.\n"ނަމަކް އިސްކް ކާ" ގައި ދައްކަނީ ނަށައިގެން ލިބޭ ފައިސާ އިން ދިރިއުޅޭ އަންހެނެއްގެ ވާހަކަ އެވެ. އަދި އެފަދަ މީހަކަށް އިންނާނެ މީހަކު ނުލިބޭނެ ކަމަށާއި އެފަދަ އަންހެނުން އާއިލާތަކުން ބަލައި ވެސް ނުގަންނާނެ ކަމަށް ބުނެ ކުރިމަތިވާ ފުރައްސާރަ އާއި ކުރާ މަސައްކަތުގެ ސަބަބުން އަންހެނުން މެދު މުޖުތަމައު ދެކޭ ގޮތް މި ސިލްސިލާ އިން ކިޔައިދޭނެ އެވެ.\n"ނަމަކް އިސްކް ކާ" ގެ ބަތަލާ އަކީ މި މަހުގެ ތެރޭގައި ސްޓާ ޕްލަސް އިން ނިންމައިލި ސިލްސިލާ "ޔޭ ޖާދޫ ހޭ ޖިން ކާ" ގައި ޝާއިރީގެ ރޯލް ކުޅުނު ޝުރޫތީ ޝަރުމާ އެވެ. ޝުރޫތީ އަކީ ކަލާޒް އިން މިދިޔަ އަހަރު ގެނެސްދިން "ގަޓްބަންދަން" ގެ ވެސް ބަތަލާ އެވެ. "ނަމަކް އިސްކް ކާ" ގެ އިތުރު ކާސްޓުންގެ ތެރޭގައި ސްޓާ ޕްލަސް އިން ގެނެސްދިން ސިލްސިލާ "ނަޒަރު" ގައި ޖިންނިއެއްގެ ރޯލު ކުޅުނު އަދި "ބިގް ބޮސް 12" ގައި ވާދަކުރި މޮނަލީސާ އާއި އަދިތިޔާ އޮޖާ ހިމެނެ އެވެ.\n"ނަމަކް އިސްކް ކާ" އަންނަ މަހުގެ7ވަނަ ދުވަހުގެ ރޭ ދައްކަން ފަށައި ކޮންމެ ހަފުތާއެއްގެ ހޯމަ އިން ހުކުރު ދުވަހުގެ ރެއަށް ރާއްޖެ ގަޑިން 8:30 ގައި ގެނެސްދޭނެ އެވެ.\nކަލާޒް ޗެނެލުން ލޮކްޑައުން އަށް ފަހު ގެނެސްދޭން ފެށި އާ ސިލްސިލާތަކުގެ ތެރޭގައި ދާދި ފަހުން ދައްކަން ފެށި "މޮލްކީ" އާއި "ޕިންޖާރާ" އާއި "އިޝްގް މޭ މަރުޖާވާ 2" އަދި "ނާގިން 5" ހިމެނެ އެވެ.


އިސްލާމްދީނުގެ އަލީގައި ފެމިނިޒަމްގެ ފިކުރު –3– DhiSalafiyyah\nރެޑިކަލިޒަމްގެ ވިސްނުމުގައި ފެމިނިޒަމް މާނަކުރެވޭ ގޮތްތައް\nރެޑިކަލިސްޓް ވިސްނުމުގައި ފެމިނިޒަމްގެ ތަޢުރީފު ބިނާވެގެން އަންނަނީ ވިސްނުމުގެ އައު ވައްޓަފާޅިއަކުންނެވެ. އަދި ތާރީޚުގެ ތެރެއިން ފިރިހެނުންނާއި އަންހެނުންނާ ދެމެދުގައިވާ ގުޅުން ފަހުމުކުރުމުގައި ގެންގުޅެނީ އެހެން ނަޒަރިއްޔާތަކާ ތަފާތު އުސްލޫބެކެވެ. އަދި މުޖުތްމަޢު ބިނާކުރުމާއި މިންތީގެ ހަމަހަމަކަމުގެ ވާހަކަތައް ދައުރުވަނީ ފިރިހެނުން އިސްސަފުގައި ތިބެ ހިންގާ ނިޒާމު (patriarchal system) ގެ ވަށައިންނެވެ. އެހެންކަމުން އެ ނިޒާމުގެ އަސާސްތަކަށް ބަދަލު ގެނައުމަށް އަމާޒުކުރެއެވެ. އަދި އަންހެނުންނަށް އެބައިމީހުންގެ ހަށިގަނޑުގެ މިލްކުވެރިކަމާއި އެ ހައްޓަށް އަމުރުހިންގުމުގެ ބާރު އަނބުރާ އަންހެނުންނަށް ހޯދައިދިނުމަށް މަސައްކަތް ކުރެއެވެ. އެގޮތުން ރެޑިކަލިސްޓް ވިސްނުމުގައި އަންނަނިވި ގޮތްތަކަށް ފެމިނިޒަމް މާނަކުރެވެއެވެ.\n[ފެމިނިޒަމަކީ އިޖުތިމާޢީ ބާރެކެވެ. އަދި އެކަން ބިނާވެގެންވަނީ ދެ ޖިންސުގެ މީހުން، ޘަޤާފީ، އިޤްޠިޞާދީ އަދި ސިޔާސީގޮތުން ތަފާތު ފަންތިތަކަށް ބަހާ ކޮންމެ މުޖުތަމަޢެއްގައި އަންހެނުން ވަޒަންކުރެވެނީ ފިރިހެނުންނަށް ވުރެ ދަށްކޮށްކަމަށް ޤަބޫލުކުރާ ޤަބޫލުކުރުމުގެ މައްޗަށެވެ. އަދި އަންހެނުންނަށް އަމިއްލަ އިޚްތިޔާރުގައި، ޖަމާޢީ މަސައްކަތުން އަންހެނުންގެ ޙާލަތު ބަދަލުކުރެވިދާނެކަމަށް ދެކޭ ދެކުމަށްވެސް މިކަން ބިނާވެއެވެ.]\nއަދި ބެލް ހޫކްސް މިފަދައިން ތަޢުރީފު ގެނެސްފައިވެއެވެ. [ޖިންސީ ގޮތުންނާއި ނަސްލީ ގޮތުން އަދި ފަންތީގެ ގޮތުން ހުޅަނގުގެ ޘަޤާފަތުގައި އަށަގަނެފައިވާ ބާރުވެރިކަމުގެ ޤަބޫލުކުރުން ނައްތާލުމަށް ކުރެވޭ މަސައްކަތެކެވެ.]\nކްރިސް ވީޑަން (Chris Weedon)ގެ ތަޢުރީފުގައި ފެމިނިޒަމަކީ، [ފިރިހެނުންނާއި އަންހެނުންނާ ދެމެދުގައިވާ ގުޅުމުގައި އެކުލެވޭ ބާރުވެރިކަމުގެ މީޒާން ބަދަލުކޮށްލުމަށް މަސައްކަތްކުރާ ސިޔާސަތެކެވެ.]\nއަދި ޖެކް ޑެރިޑާ (Jacques Derrida) އަންނަނިވި ގޮތަށް ފެމިނިޒަމްގެ ތަޢުރީފު ގެނެސްފައިވެއެވެ. [އަންހެނުން ފިރިހެނުންނާ އެއްފަދަވުމަށް އަދި ޙަޤީޤަތާއި ޢިލްމު އަދި ޒާތީ އިހުސާސްތަކުން އެއްކިބާވެ ހުރެ ޙަޤީޤަތަށް ބެލުމަށް ވަކާލާތުކުރާ، ކަންކަމަކީ ދޮގު ނުކުރެވޭނެ ޙަޤީޤަތްކަމަށް ސާބިތުކޮށްދޭން ޖެހޭ ފަލްސަފާވެރިން (dogmatic philosophers) ފަދައިންވުމަށް އެދި އަންހެނުން މަސައްކަތް ކުރާ މަގުތަކެވެ.]\nމިގޮތުން މި ވިސްނުމުގައި ފެމިނިޒަމް ސިފަވެގެން މި ދަނީ އަންހެނުންގެ ޙާލަތު އަދި ފިރިހެނުންނާ ދެމެދު އޮންނަ ގުޅުން ބަދަލު ކުރުމަށްޓަކާ އަނިޔާވެރިވުމާއި ހައްދުފަހަނަ އަޅައިދިއުމުގެ ސިފަތަކުންނެވެ. ޒިކުރު ކުރެވިދިޔަ ތަޢުރީފުތަކުން މިކަން ސާފުވެ ބަޔާންވެގެންދެއެވެ. އަދި އެބައިމީހުންގެ ލަނޑުދަނޑިތަކާއި މިސްރާބަށް އެޅޭ ކޮންމެ ހުރަހަކާ ދެކޮޅުވެރިވެ ހަނގުރާމަ ކުރެއެވެ. ސިފަވެގެން މި ދަނީ ފެމިނިޒަމް ބަދަލުވަމުން އައިސް މިހާރު އޮތް ޙާލަތެވެ.\n الأسس الفلسفية للفكر النسوي الغربي / مدخل إلى الفكر النسائي الغربي المعاصر\n Feminisms: A Reader, by Maggie Humm\n Feminist Theory, by Wendy Kolmar and Frances Bartkowski\n المرأة في الفكر الإسلامي المعاصر، للشيخ محمد شبستري وآخرين\n Cambridge Encyclopedia of Literature


މަސައްކަތު (ފުނަދޫ އެއަރޕޯޓް)\nމި އިޢުލާންވަނީ 01 ސެޕްޓެންބަރު 2019 1330 ގައި ބާތިލް ކުރެވިފައެވެ.\nJ-314454، J-314456، J-314457، J-314458، J-314459، J-314460، J-314461\nކުޅުދުއްފުށި އެއަރޕޯޓް އޮފީސް / ހދ.ކުޅުދުއްފުށި\nޓާރމިނަލް ފޮޅާސާފުކޮށް، ޓާމިނަލްގައި ލާންޖެހޭ ކުލަ އާއި ދަވާދުލުމާއި ޓާމިނަލް ސަރަޙައްދުގައި ބަގީޗާ ގަސް އިންދާ ބެލެހެއްޓުން.\nއޮފީހުން އަންގާ ގޮތެއްގެމަތީން އެއަރޕޯރޓް ޢިމާރާތްތައް ފޮޅާ ސާފްކޮށް ބެލެހެއްޓުމާއި އަދި ތަނުން ފޯރުކޮށްދޭންޖެހޭ ޚިދުމަތްތާކާއި ގުޅޭގޮތުން ކުރަންޖެހޭ މަސައްކަތްތައްކުރުން\nނޯޓް: ލިޔަންކިޔަން އެގޭކަން ދެނެގަންނާނީ، ދަށްވެގެން ގްރޭޑް5ނިންނިކަމުގެ ލީވިންގް ސެޓްފިކެޓް ނުވަތަ ލިޔަންކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިއުމަށް ބަލައިގެންނެވެ.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއިއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތީރިޓީން ދޫކޮށްފައިވާ ލިޔުމުގެ ކޮޕީ.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިދާރާއެއްގައި ވަޒީފާ އާދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 ސެޕްޓެމްބަރ 2019 ވާ އަންގާރަ ދުވަހުގެ 14:00ގެ ކުރިން، ރީޖަނަލް އެއަރޕޯޓްސްއަށެވެ. ވަޒީފާ އަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށް ބަލައި ގަނެވޭނެއެވެ. މިމަޤާމަށް ޝަތުރު ފުރިހަމަނުވާ ފަރާތްތަކުގެ ފޯމުތަކާއި ހުށަހަޅަންޖެހޭ ލިޔުންތައް ފުރިހަމަނުވާ ފޯމުތައް ބާތިލްކުރެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރު ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 04 ސެޕްޓެމްބަރ 2019 އާއި 05 އޮކްޓޯބަރ 2019 އާ ދެމެދު، ށ.ފުނަދޫ ގައެވެ. އެ ތާރީޚްތަކުގައި އިމްތިހާން، ޕްރެޒެންޓޭޝަން އަދި އިންޓަވިއު އަށް ތައްޔާރުވެގެން ތިބުން އެދެމެވެ.\nމިވަޒީފާއަށް ހުށަހަޅާ، ޝަރުތު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ޝަރުތުހަމަވާ ފަރާތްތަކުގެ ތެރެއިން %33 (ތިރީސް ތިން އިންސައްތަ) ފަރާތް ޝޯޓް ލިސްޓް ކުރެވޭނެއެވެ.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3323776 / 7993776އެވެ. އީމެއިލް ކުރާނީ ([email protected]) އަށެވެ.


Yameen Gey Bandhah Badhalu Kohfi – adduLIVE\nޔާމީން ގޭ ބަންދަށް ބަދަލުކޮށްފި\n1 Mar 13, 2019, 23:24 ހަސަން ރަޝީދު\nކުރީގެ ރައީސް އަބްދުﷲ ޔާމީން ގޭ ބަންދަށް މިރޭ ބަދަލުކޮށްފިއެވެ.\nމޯލްޑިވްސް ކަރެކްޝަނަލް ސާވިސް އިން މިރޭ ނެރުނު ބަޔާނެއްގައި ބުނީ ޔާމީން ވަގުތީ ގޮތުން ގޭ ބަންދަށް ބަދަލުކުރީ އެމަނިކުފާނުގެ ބަލި ހާލަތު ހުރިގޮތުން ޑޮކްޓަރު ދެއްވާފައިވާ ލަފަޔާއި އެއްގޮތަށް ކަމަށެވެ.\n"ޔާމީން ގޭ ބަންދަށް ބަދަލުކުރެވުނީ ގޭ ބަންދުގައި ހުންނައިރު އަމަލުކުރަންޖެހޭ ޝަރުތުތަކެއް ކަނޑައެޅުމަށްފަހު އެމަނިކުފާނާއި އަދި އެމަނިކުފާނުގެ އަނބިކަނބަލުން ވެސް އެ ޝަރުތުތަކާއި އެއްގޮތަށް އަމަލު ކުރުމަށް އެއްބަސްވެ ވަޑައިގަތުމުންނެވެ" އެ ބަޔާނުގައި ބުނެފައިވެއެވެ.\nމަނީ ލޯންޑަރިންގެ ދައުވާ އުފުލާފައިވާ ޔާމީން، ޝަރީއަތް ނިމެންދެން ބަންދުކުރުމަށް ކްރިމިނަލް ކޯޓުން އަމުރުކުރީ އެ މައްސަލާގެ ހިމެނޭ ހެކިންނަށް ނުފޫޒު ފޯރުވާ ކަމުގެ ތުހުމަތުގައެވެ. ޔާމީންގެ ފަރާތްޕުޅުން މިހާރު ވަނީ އެމަނިކުފާނު ބަންދުގައި ބެހެއްޓުމަށް ކުރި އަމުރު ހައިކޯޓުގައި އިސްތިއުނާފް ކޮށްފައެވެ.\nމަނީ ލޯންޑްރިންގެ ދައުވާ ޔާމީންގެ މައްޗަށް އުފުލާފައިވާއިރު، ފުލުހުން ވަނީ ދައުލަތުގެ އިދާރާތަކަށް ދޮގު މައުލޫމާތު ދިނުމުގެ ކުށުގައި ވެސް ޔާމީންގެ މައްޗަށް ދައުވާކޮށްދިނުމަށް ޕްރޮސެކިއުޓަރ ޖެނެރަލް (ޕީޖީ) ގެ އޮފީހަށް ފޮނުވާފައެވެ. ނަމަވެސް އެ މައްސަލާގައި ޔާމީންގެ މައްޗަށް އަދި ދައުވާ ކުރައްވާފައެއް ނުވެއެވެ.


ހިތިވޭނެއްގައި ދަތިހާލެއްގައި — Ihavandhoo.com\n16 މެއި 20133ފަތުޙުﷲ އަޙުމަދު ރަޝީދު\nމާނޭވައި ލަމުން އަވަސްއަވަހަށް ލޯ ހުޅުވޭތޯ މަސައްކަތް ކުރަމުން ދިޔައީމެވެ. ލޯހުޅުވޭ ގޮތެއް ނުވިއެވެ. ހީވަނީ އެސްފިޔަތަކުގައި ތެރަސްއަޅާ ތަތްކޮށްފައިވާހެންނެވެ. ނޭނގޭ ބާރަކުން ލޮލުގައި އަތްއަޅާ އޮބައިކަމުގެ އިޙްސާސެއް ކުރެވުނީވެސް އެއަށްފަހުގައެވެ. އަވަސް އަވަހަށް ދެއަތް ނަގައި މޫނުގައި ފިރުމާލަން ހިއްލައިލީމެވެ. ނުހިއްލުނެވެ. ހިސާބަކުން ހުއްޓުނީއެވެ. ދެންބެލީ ލޯ ހުޅުވާލެވޭތޯއެވެ. އެހެނަސް ލޯ ހުޅުވާ ނުލެވުނެވެ. ލޯހުޅުވާލަން ކުރާ މަސައްކަތްތައް ވަނީ ނާކާމިޔާބެވެ. މަޑުމަޑުން އޯގާތެރި ކަމާއެކު މީހަކު ފިރުމާލިހެން ހީވިއެވެ. ބޭއިޚްތިޔާރުގައި އަހައިލެވުނެވެ. "ކާކު؟... ކާކު؟ އަހަންނަށް މި ވަނީ ކީއް؟" ޖަވާބު ސާދާވެފައި ކުރެވެ. "އެއްވެސް ކަމެއް ނުވޭ! ތީ ނަޒީރަށް ހީވާގޮތެއް!" އޯގާތެރިކަމާއެކު މަޑުމަޑުން އަނެއްކާވެސް އަހަރެން ބޮލުގައި އެމީހަކު ފިރުމައިލި އެވެ. "ބުނެބަލަ އަހަރެންގެ ލޮލަށް ނުފެންނަނީ ކީއްވެ؟... ކީއްވެ އެސްފިޔަތައް ތަތްލަވާފަ މި ހުންނަނީ! އަހަންނަށް ފެންނަނީ ކަޅުކަން... އަނދިރިކަން... ކީއް؟" އަހަރެންގެ ވާހަކަ ނުނިމެނީސް އެމީހާ ފެށިއެވެ.\n"އިރާދުކުރެއްވިއްޔާ އަދި ރަނގަޅުވާނެ! ނަޒީރަށް ނުވިސްނުނީމަ ވީގޮތެއް ތިޔައީ! ނުފެންނަނީ ބެންޑޭޖް އޮޅާފަ ބޭސް އަޅާފަ އޮތީމަ... އަހަރުމެން މިތިބީ މާލޭގަ! ސަރ ގޮވައިގެން އިންޑިޔާއަށް ފުރައިފި!" އަހަރެންގެ ހިތުގައި ސުވާލު އައިންވަރެއް އުތުރު އެރިއެވެ. "ކޮން ސަރ އެއް! ކީއްވެ މާލޭ! ކީއްވީ... ތީ ކާކު! ކާކުތީ!" އަހަންނަށް ތެދުވަށް މަސައްކަތްކުރެވުނެވެ. ބާރުބާރަށް ހަޅޭއްލަވަން ބޭނުންވިއެވެ. އެކަމަކު އަޑު ނުކުންނަނީ މަޑުމަޑުންނެވެ. އަތްފައި ގުޑުވާލަން ކުރާ މަސައްކަތްތައް ކާމިޔާބުވަނީވެސް މަދު ފަހަރެއްގައެވެ. އަހަންނަށް ޔަޤީންވަނީ އެންމެ ކަމެކެވެ. ކޮންމެވެސް ނޭގޭ ބާރެއް އަހަރެން ހިފަހައްޓާކަމެވެ. އެހެންޏާ ހަލަބޮލިކޮށް އުޅުނު ހަށްޓަށް ކޮންމެވެސް ބަރުހެލި ކަމެއްވެރިވެ ރަސްކަން ކުރަމުންދާކަމެވެ.\n"މީ އާދަމްބޭ! ނަޒީރުގެ ބޮޑުބޭބެ! ނަޒީރަށް ބޭބެވެސް ނޭނގޭތަ!" ކުރިން ދަންނަ އަޑެއްހެންހީވާގޮތްވިއެވެ. އަހަރެން ބުނަން ބޭނުންވި ވަރަށް ގިނަ ވާހަކަތައް އެއްފަހަރާ ސިކުނޑިއަށް އަންނަންފެށިއެވެ. އެހެންވެ އަވަސްއަވަހަށް އަނގަތަޅުވާލެވުނުކަން އެނގެއެވެ. ކިޔުނު ނުކިޔުނު އެއްޗެއް ނޭގުނަސް ކޮންމެވެސް ވާހަކައެއް ދެއްކުނުކަން ހަނދާންވެއެވެ. "ކޮބައި އަހަރެން ބޭނިމަސް... އެ މަސްކޮބައި... ކޮބައި އެއްކަލަ ސިނގިރޭޓް... ކަލޯ އައްޔާ ... މަށަކަށް އާކަމެއްނޫނޭތިޔާ... ޓީޗަރަށް އަލަކަސް ތި އަހަރުމެން އަބަދުވެސް ކިޔާ އެއްޗެހި... ދައްކާ އެންމެނަށް ދައްކާ... ދައްކާ މަ ލަދެއް ނުގަންނާނަން... ހީވަނީތަ ލަދުގަންނާނޭ... ކަލޭ.. ކަލޭ..." ރޯލް އަވަސްވެފައިވާ މަންޒަރުތައް ތަކުރާރުވަމުން ދިޔަކަހަލަ ގޮތްތަކެއް ވާންފެށީ އެހައި ހިސާބުންނެވެ. އޭރުވެސް ނޭވައި އަވަސްވެ މީހާ ދާހިތްލާކަން އިޙްސާސްކުރެވުނެވެ. ކަރުހިއްކައިގެން ކުޑަދޫ ބޭރަށް ނުކުންނަން އުޅޭހެން ހީވާގޮތްވަމުން ދިޔައެވެ. އަރުތެރެ ބެދެމުން ދެލޯ ބޮޑުވަމުންދާކަމުގެ އިޙްސާހްކުރެވެން ފެށުނެވެ. މަޑުމަޑު ތުރުތުރެއް ބާރުވަމުންދިޔަހެން ހީވަމުންދިޔައެވެ. އާދަމްބޭގެ އިތުރުން އިތުރު ބަޔަކު އަހަރެންގެ ވަށައިގެން އުޅޭހެން ހީވެއެވެ. ހަރަކާތްތައް އަވަސްވެފައިވާ ބަޔަކު ވާހަކަތަކެއް ދައްކާއަޑު އިވެމުން ދިޔައެވެ. އިރުކޮޅަކުން ތޫނު ހިމަ އެއްޗެއް ހަށިގަނޑުގެ ތެރެއަށް ހަރައިލެވުނުހެން ހީވިއެވެ. ދެންވީގޮތެއް ނޭނގުނެވެ. ލޯމަރައިލެވުނީކަމެއް އަމިއްލައަށް ލޯމެރުނީކަމެއް ނޭގުނެވެ.\nމަޑުމަޑުން މާބުރެއް ބުންއަޅާހެން އަޑުތަކެއް އިވެމުންދިޔައެވެ. ފަހަރަކަށްވުރެ ފަހަރެއް އަޑުބާރުވަމުންދިޔައެވެ. އިވެމުން ދިޔަ އަޑުތައް ސާފުވަމުން ދިޔައެވެ. ކޮންމެވެސް ވަރަކަށް މީހުންގެ އަޑު ދެނެގަންނަންވެސް އެނގޭވަރުވިއެވެ. ކުރިން އާދަމްބޭކަމަށް ބުނި އަޑުގެ އިތުރުން އެހެން ދެ މީހެއްގެ އަޑުވެސް އިވެމުން ދިޔައެވެ. މުސްކުޅި އަންހެނަކު ގިސްލުމުގެ އަޑުޖެހުމުން ހިތަށް ފުން އަސަރުތަކެއް ވެރިވި އެވެ. ހަނދާންތަކެއް ތަކުރާރުވަމުން ދިޔައެވެ. އެ އަޑުގެތެރެއިން ހަނދާންތައް ފޭދިގެން ދިޔައީ އަޑުގެ ވަށައިގެން ގިސްލުމުގެ ރާގުތައް ގުގުމަމުންނެވެ. މަންޒަރުތައް ސިކުނޑީގެ ސްކްރީނުން ފެންނަމުންދިޔައީ ހުދުކުލައިގެން އަލިންނެވެ. މުސްކުޅި އަންހެނެއްގެ މޫނެވެ. ރޫޖެހިފައިވާ ދެ ކޯތާފަތެވެ. ރޫބަރި ޖަހައިލެވި ދޫވެ އެލިފައިވާ ހަންގަނޑެކެވެ. އަނގައިގެ ދެމިޔަކަން ވަނީ ތިރިއަށް ސޮހިފައެވެ. ބުމައިގެ އިސްތަށިތަކާއި އެސްފިޔަތައް ހުރީ ހުދުކުލައިން ފެވިފައެވެ. އެމީހާ ރޮމުން ގިސްލަމުންދިޔައެވެ. ރޮއިރޮއިފާ ގޮވަނީ އެއް ގޮވެލި ފައްޗެކެވެ. ގިސްލަމުން ދެމުންދިޔައީ އެއް ނަސޭހަތެކެވެ. "ދަރިފުޅާ! މަންމަގެ ދެލޯ ފަދަ ދަރިފުޅާ! ދަރިފުޅު ތީ މަންމަގެ އުއްމީދު! މަންމަ މިއަދު މުސްކުޅިވެ ގައިބާރުދެރަވީ ދުވަހު މަންމައަށް ހޭހަންކޮށްދީ މަންމައަށް އަޅައިލަން ހުރީ ހަމައެކަނިދަރިފުޅު! މަންމަ އަބަދުވެސް ދޭ ނަސޭހަތަކީ ދަރިފުޅު ކިޔަވައިގެން މޮޅުމީހަކަށްވާން ދޭ ނަސޭހަތް! ދަރިފުޅަށް އެނގޭތަ! ދަރިފުޅު ކޮންމެވެސް އެއްޗެއް ފަޅައިލައިގެން، ކޮންމެވެސް ކަމެއްގަ ބެދިގެން މަދަރުސާއަށް މަންމަ ގެންދާ ކޮންމެ ދުވަހަކު ގެއަށް އައިސް މަންމަ ރޯވަރު...ގިސްލާވަރު... އެފަދަ ކޮންމެ ދުވަހަކު މަންމަގެ ހިތް އެތައް ތަނަކުން ފޮތިފޮތިވެ ހަލާކުވެގެންދާވަރު އިޙްސާސްކުރެވޭތަ... ދަރިފުޅު ގޯސްކުދިންނާއެކުވެ ގޯސްމަގުންދާން ފެށީމަ މަންމަ ހިތަށްވަމުންދިޔަގޮތް ވަޒަންކުރެވޭތަ؟ މަންމަގެ މި މުސްކުޅި ހިތަށް ކުރާ އަސަރު ދަރިފުޅަށް އެނގޭނަމަ... އެކަން އިޙްސާސްކުރެވޭ ނަމަ ޔަޤީން ދަރިފުޅު ތިޔަހެން... ތިޔަހެން ނޫޅޭނެ! ދަރިފުޅަށް މަންމަދިން ތަރުބިއްޔަތަކީ ތިއީތަ؟ މުސްކުޅިންނަށް ޖެއްސުންކުރުމާ، ގޭގެއިން ވައްކަންކުރުމުން ކުލާހުގައި ހިތަށްއެރި ގޮތަކަށް ހިތަށްއެރި ކަމެއް ކޮށްލައިގެން ތިޔައުޅެނީ މަންމައަށް ކުރާއަސަރު... މަންމަގެ ހިތަށް ތަސައްލީ... ކެތްވާނެތަ؟ މަންމަގެ ހިތުގައި އަނދަމުންދާ ދިލަކަނިތައް ދަރިފުޅަށް އިޙްސާސް... މި ނިކަމެތި މަންމައަށްޓަކައި... ދަރިފުޅާ... ދަރިފުޅާ..." އެ މުސްކުޅި އަންހެނާއަށް ކެތް ނުކުރެވިގެން ހިނދުނެވެ. ވާހަކަތައް ހުސްނުވަނީސް އެމީހާ ހުއްޓުން އެރިއެވެ.\nއަހަންނަށް އިތުރުއަޑުތަކެއް އިވުނުކަހަލައެވެ. ސިކުނޑިއަށް ފެންނަމުންދިޔަ މަންޒަރުން އިވުނު އަޑު މަޑުމަޑުން ކަންފަތް ބުޑުން އިވެން ފެށިއެވެ. މިފަހަރު އޯގާތެރިކަމާއެކުއެވެ. "ދަރިފުޅާ ނަޒީރު! މީ މަންމައޭ! ވާހަކަދައްކަބަލަ! ދަރިފުޅަށް މަންމަވެސް ނޭގެނީތަ!" މަޑުމަޑުން އަޑުގެ ލުއިކަން ބަރުވަމުން ގިސްލެވެމުން ދިޔަކަން އަހަރެންނަށް އިޙްސާސްކުރެވުނެވެ. ރައްދުގައި އަހަރެން ތުންފަތް ތަޅުވައިލީމެވެ. "މަންމާ އަހަންނަށް މާފް!" މަންމަގެ އާދޭސްތަކާއި އެ ނަސޭހަތްތައް ހަނދާނަށް އަންނަންފެށީ އެހައިހިސާބުންނެވެ. މަންމައަށް ހަދައިލެވުނު ގޮތްތަކެވެ. އެ މުސްކުޅި މައިމީހާ އާދޭސްކޮށްކޮށް އޮއްވާ މަދަރުސާއަށް ނުގޮސް މަސްބާނަން ދިޔަދުވަސްތަކެވެ. އެ މޫނުމަތީ ޖައްސާލެވުނު ވައްތަރުތަކެވެ. ނާތަހުޒީބު ވިސްނުން ހުންނަކަމަށް ބުނެ މަންމައަށް ހަދައިލެވުނު ގޮތްތަކެވެ. ކިޔެވުމަށް އެ މަންމަ ކުރި އާދޭސްތަކެވެ. ކުއްލިއަކަށް ހަނދާނުގެ ދުރުމިން ކުރިން ނުފެންނަ މަންޒަރުތަކެއ ފެންނަން ފެށުމުން އަހައިލެވުނެވެ. "ކުލާސް ކުދިންނަށް ކަމެއްވިތަ؟ އަހަރެން ގަސްތަކުނޫން އެހެން ހެދީ! ސަރ ނަސޭހަތްދިނީމަ ހިތްހަމަ ނުޖެހިގެން އައި ރުޅީގައި ސަރ ކޮށްޕާލީމަ.. ސަރ ގޮސް ކެމިކަލްތަކުގައި ޖެހުނީ... ބަންޑުންވީ! އަހަރެންވެސް ސަރ އާއެކު ކެމިސްޓްރީ ލެބުތެރެއަށް ވެއްޓުނީ!" މަޑުމަޑު އާޙަކާއެކު ފުންނޭވާއެއް ލެވުނެވެ.\n"އާނ! ނަޒީރު، މިއަދު ނަޒީރުގެ ސަބަބުން، ނަޒީރުއަށް ކަންތައް ކުރެވުނު ގޮތުން އެތައް ބަޔަކަށް ފޫނުބެދޭ ވަރުގެ ގެއްލުމެއް ލިބިގެން އެދިޔައީ! ޕްރިންސިޕަލް ދެންމެ ގުޅާފަ އެ ވިދާޅުވީ ތިޔަކުދިންގެ ކެމިސްޓްރީ ސަރ ނިޔާވިވާހަކަ! އަނެއްކޮޅުން އެކޮޅަށް ގެންދިޔަ ކުއްޖާ، ޒާނިޙް އެދަނީ މަރާ ހަނގުރާމަކުރަމުން، އޭނަގެ އެތެރެހައްޓަށް ކެމިކަލްގެ އަސަރުކުރުމުން... ދެން ތިއޮތީ ނަޒީރު، ޑޮކްޓަރުން ބުނާގޮތުން ނަޒީރުގެ ފެނުންވެސް ދެން އަނބުރާ..." އާދަމްބެ އަޑުގައި ވޭނީ ކެކުޅުމެއް އުތުރިގަތެވެ. އިވެމުންދިޔަ އަޑުތަކުން އަހަރެންގެ ހިތް ފަޅަފަޅައިގެން ދިޔަކަހަލައެވެ. ތޫނު ހަންޖަރަކުން ހިތުގެ އެތަންމިތަނުގައި ވަކިއަޅަމުން ތޮރުފަމުން ދިޔަކަހަލަ އިޙްސާސެއް ކުރެވުނެވެ. "ދެންވެސް މި ހުރިހާ ކަމަކުންވެސް އަހަރުމެން ޢިބްރަތެއް ލިބިގަންނަންވީ... ދަރިވަރެއްގެ ޢަމަލުތަކުން މުދައްރިސެއް ދުނިޔެއަޅާ ދިޔުމަކީ އޭގެ ސަބަބުން އެހެން ހުރިހާކުދިންނަށް ލިބުނު ގެއްލުމެއް! ކިހިނެއް ދުނިޔެ އަޅައި އެ ދިޔަ މުދައްރިސްގެ ކިބައިން ނަޒީރު މަޢާފަށްއެދޭނީ! އޭނަ ނަޒީރަށް ކިހާވިސްނައިދިން... ކިހާ އޯގާތެރި މުދައްރިސެއްއެއީ! މިއަދު ނަޒީރުގެ މައިންބަފައިން މުސްކުޅިވި ދުވަހު ނަޒީރުގެ މައިން ބަފައިންނަށް މިޖެހުނީ ލޯއަނދިރި ނުކުޅެދޭ ހާލުގައި ނަޒީރު ބަލާކަށްނު! ކިހައިދެރަ! މިއީ އަމިއްލައަށް ލިބިގަތް ދަތިހާލެއް! އަމިއްލައަށް ލިބިގަތް ދަތިވޭނެއް!" އާދަމްބޭގެ ބަސްތަކުން އަހަންނަށް ކެތެއް ނުކުރެވުނެވެ. އެހެނަސް އިތުރަށް ދައްކާނެ ވާހަކައެއް ނެތެވެ. މަޑުމަޑުން އޮތުން ފިޔަވައި ކުރާނެކަމެއް ނެތެވެ. މިއީ އަމިއްލަށް ލިބިގަތް އަނިޔާ އެވެ. އިއްޔެ ކޮޅުފައިން ޖަހައި އެބައެއްގެ އަޑުތައް ނާހައި ދިޔަ މައިންބަފައިންނަށް މިއަދު އަހަރެން މިވީ ބުރައަކަށެވެ. ދަތިވޭނަކަށެވެ.\n– 16 މެއި 201300\nވަރަށް ރީތި ވާހަކައެށް\n– 17 މެއި 201300\nކުމުުުންދޫ ވާހަކަތަ މިއީ! ނޫން ދޯ މާކުރިން ފަތޫ މި ލިޔެފަ ދޯ އޮތީ! އެހެންވީމަ ގަދަ އޭ ބުނެވޭނީ ކަމެއް ނުވަނީސް އެކަމެއް ލިޔުނީމަ!


އެކަނިވެރިކަމާއި ފަޅުކަމެވެ!..އޭ އެކަނިވެރި އިންސާނާއެވެ!! ތިބާ ޣާފިލްވަނީ ތޯއެވެ…؟؟؟ – DhiSalafiyyah\nއަހަރެންނަށް އެއްވެސްތަނެއް ނުފެނެއެވެ. ވަށައިގެންވަނީ އަނދިރިކަމާއި، އެކަނިވެރިކަމާއި، ހާސްކަމާއި ފަޅުކަމެވެ. މަޑުމަޑު ފިޔަވަޅުތަކެއްގެ އަޑު އަހަރެންނާ ދުރައް ހިންގާފައި ދާއަޑު އެބަ އިވެއެވެ. ހީވާގޮތުން އެއީ އަހަރެންނާއެކު މިތަނަށް އަހަރެންގެ ފަސްފަހަތުން އައި މީހުންނެވެ. ނަމަވެސް އެމީހުން އަހަރެން މި އެކަނިވެރިކަމާ ފަޅުކަމުގެ ތެރެއަށް ދޫކޮށްލާފައި އެދަނީ ކީއްވެ ހެއްޔެވެ؟ މިގޮތަށް އެކަނިވެރިވުން ދުވަހަކުވެސް އަހަރެންގެ ޙަޔާތުގައި ނުވެއެވެ. އަހަރެންނަކީ އުފަލާއި މަޖަލުގައި ދުވަސްތައް ހޭދަކުރަމުން އައި މީހަކީމެވެ. ހިތްހަމަޖެހުމާއި ކުޅިވަރުގައި އުދުހުނު މީހަކީމެވެ. ނަމަވެސް މިއަދު މިވަނީ އެ ފަސްގަނޑެއްގެ މަތީ މަޖާކޮށް އުފާކޮށް އުޅުނު ފަސްގަނޑުގެ ބަނޑުތެރޭގައެވެ. އެކަނިވެރިކަމާއި ހާސްކަމާއި އަނދިރިކަމާއި ފަޅުކަމުން ފުރިގެންވާ ފަސްގަނޑުގެ ދަށުގައެވެ. މިއަދު އަހަރެންގެ ވަށައިގެންވާ އުޑަކަށްވެސް ބިމަކަށްވެސް މިވަނީ މި ފަސްގަނޑެވެ.\nއަހަރެން އެބަޔަކާ ވަކިވުމަށް ނޭދޭ އަހަރެންދެކެ އެންމެ ލޯބިވާ އަހަރެންގެ މަންމަޔާ ބައްޕަ ކޮބައިހެއްޔެވެ؟ ކުޑައިރު އެކުގައި ކުޅެން އުޅުނު ކޮއްކޮމެންނާ ބޭބެމެން ކޮބައިހެއްޔެވެ؟ އެކުގައި މުނިފޫހި ފިލުވައިދީ ކުޅިވަރުކުޅެ މަޖާކޮށްހެދި ރަޙްމްތެރިންތައް ކޮބައިހެއްޔެވެ؟ އެބައެއްގެ ރީތިކަމުން އަހަރެންގެ ހިތް މަސްތުން ފުރާލަދިން ޒުވާން ޖިންސުއްލަތީފުން ކޮބައިހެއްޔެވެ؟ އެ އިވެނީ އެމީހުން އަހަރެން ދޫކޮށްލާފަ ދާ އަޑެވެ. އެމީހުން އަހަރެންނާ އަޅާނުލަނީ ހެއްޔެވެ؟ އަހަރެންގެ ވަފާތެރިކަން މި ބިރުވެރި ފަސްގނޑަށް ވިއްކާލީ ހެއްޔެވެ؟ އަހަރެން މުއްސަނދި މުދާވެރިއެއްކަމުގައި ވީމެވެ. އެކަމު މިއަދު އަހަރެންނާއެކު އެއްވެސް އެއްޗެއް ނެތެވެ. އެއްކުރިހާ މުދަލާ ފައިސާ ބީވެ ފަސްދީ ހިނގައްޖެވެ. މިއަދު އެމުދާތަކުގެ ވެރިންނަކީ އެހެންބައެކެވެ. ދަރިންނާއި އަނބިންނާއި ރަޙްމަތްތެރިން އަހަރެންނަށް ޚިޔާނަތްތެރިވެ، އަހަރެންގެ މުދާތަކަށް ވެރިވެގަތީ ހެއްޔެވެ؟\nއާއެކެވެ! މިއަދު މިވަނީ އެކަނިވެރި ވެފައެވެ. އަޅާލާނެ ޔާރެއް އިޔާރެއްވެސް ނެތިފައެވެ. ބިރުވެރިކަމުން ފުރިގެންވާ ދިރުމެއްނުވާ ފަސްގަނޑުގެ އަޑީގައި މިވަނީ ކަށި ފުރޭނުމަށް ތައްޔާރު ވެފައެވެ. އެއްކުރި މުދަލުން ހިފޭނެ ބޭނުމެއްނެތި، ފެންފުރި ފޫނެތް ރުނބަޔަކަށްވެފައެވެ. ހުރި ހިތާމައެއްގެ ބޮޑުކަމާއެވެ! ކުރިހާ މަޖަލަކާއި ހޯދިހާ އުފަލެއްގެ އެއްވެސް އަސަރެއްނެތި، މާޔޫސްކަމާއި، އެކަނިވެރިކަމުން ފުރިއްޖެއެވެ.\nތެދެކެވެެ! ދުނިޔޭގައި އުޅުނުއިރު ﷲ ގެ މަތިވެރި ނިޢުމަތުގެ މަތިން ހަނދާންކުރި މީހަކުކަމުގައި އަހަރެން ނުވަމެވެ. އެއިލާހުގެ ފުރިހަމަ ދުސްތޫރުކަމުގައިވާ ޤުރުއާން ކިޔަވައި އެއާމެދު ވިސްނި މީހެއްކަމުގައި އަހަރެން ނުވަމެވެ. ހިތްހަމަޖެހުމާއި އުފާވެރިކަމުގެ އަސްލުކަމުގައިވާ އެމަތިވެރި އިލާހުގެ މަތިން ހަނދުމަކުރުމުން ޣާފިލްވީމެވެ. ފަލާޙާއި ކާމިޔާބުގެ ކުރިބޯށިކަމުގައިވާ ނަމާދު އެއީ ވާއެއްޗެއްކަންވެސް ނޭނގެއެވެ. އަހަރެންނަށްވުރެ ދެރަނިކަމެތިންނަށް އަހަރެންގެ މުދަލުގައި ހައްޤެއްވާކަމަށް ޤަބޫލެއްވެސް ނުކުރަމެވެ. ތަޤްވާޔާ ކެތްތެރިކަމާއި ޙިމާޔަތުގެ އައްޑަނަކަމުގައިވާ ރޯދައަށް ހުރުމަތްތެރިކޮށް ނުހިތަމެވެ. ދެން އަހަރެން މި ނާންމާންކަމާއި ބިރުވެރިކަމުން ސަލާމަތްކޮށްދޭނޭ އިތުރު ކަމެއް އެބައޮތްހެއްޔެވެ. އަހަރެންނަކީ އަހަރެންގެ އަމިއްލަ އަތުން އަހަރެންގެ ނަފްސު ހަލާކުގެ ތެރެއަށް ވައްޓާލި މީހަކީމެވެ. އެކަމު ދެން މިއަދު ކުރެވޭނެ އެއްވެސްކަމެއްނެތެވެ… ހިތާމައިގެ މައްޗަށް ހިތާމައެވެ. މިއީ އަހަރެންގެ ޙާލެވެ. ﷲ ގެ ގަދަފަދަ ޢަޛާބާއި ކުރިމަތިލުން ފިޔަވައި ދެން އެއްވެސް ގޮތެއްނެތެވެ.\nމިއީ ހަމަ އަހަރެންފަދައިން ތިބާއަށްވެސް އަންނާނެ ދުވަހެކެވެ. އަހަރެންފަދައިން ޣާފިލްވީ މީހެއްކަމުގައި ތިބާ ނުވާށެވެ. ﷲ ގެ މިބަސްފުޅު ހަނދުމަކުރާށެވެ! وَمَنْ أَعْرَضَ عَن ذِكْرِي فَإِنَّ لَهُ مَعِيشَةً ضَنكًا وَنَحْشُرُهُ يَوْمَ الْقِيَامَةِ أَعْمَىٰ (ޠާހާ: 124) “އަދި ތިމަން އިލާހުގެ މަތިން ހަނދުމަކުރުމުން ފުރަގަސްދީފި މީހާ ދަންނާށެވެ! ފަހެ، ހަމަކަށަވަރުން، އެމީހަކަށްއޮތީ، ދަތި އުނދަގޫ ދިރިއުޅުމެކެވެ. އަދި ޤިޔާމަތްދުވަހުން އެމީހަކު ލޮލަށްނުފެންނަ ކަނު މީހެއްގެ ގޮތުގައި މަޙްޝަރަށް ފޮނުއްވާ ހުށީމެވެ.”\nޝައްކެއްނެތެވެ. ﷲ ސުބުޙާނަހޫ ވަތަޢާލައަށް ކިޔަމަންވެ ތަޤްވާގެ ފޭރާމުން ޒީނަތްތެރިވެއްޖެނަމަ، ތިބާޔަށްވަނީ އުފާވެރިކަމާއި ތަނަވަސްކަމެވެ. مَنْ عَمِلَ صَالِحًا مِّن ذَكَرٍ أَوْ أُنثَىٰ وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً ۖ وَلَنَجْزِيَنَّهُمْ أَجْرَهُم بِأَحْسَنِ مَا كَانُوا يَعْمَلُونَ (އައްނަޚްލު: 97) “މުއުމިނެއްކަމުގައި ވާޙާލު، ފިރިހެނުންގެ ތެރެއިންވިޔަސް ނުވަތަ އަންހެނުންގެ ތެރެއިންވިޔަސް، ޞާލިޙް ޢަމަލެއް ކޮށްފިމީހާ ދަންނާށެވެ! ފަހެ، ހަމަކަށަވަރުން، އެމީހަކަށް ރަނގަޅު، ބާއްޖަވެރި ދިރިއުޅުމެއް، ތިމަން އިލާހު ދެއްވާ ހުށީމެވެ. އަދި ހަމަކަށަވަރުން، އެއުރެން ޢަމަލުކޮށްއުޅުނު އެންމެ ހެޔޮގޮތުގެ ދަރުމައިން، އެއުރެންނަށް ތިމަންއިލާހު ޖަޒާދެއްވާ ހުށީމެވެ.” އެހެންކަމުން ތިބާ ޣާފިލްނުވާށެވެ. ﷲ ސުބުޙާނަހޫ ވަތަޢާލާ ތިބާއަށް މިވަނީ އުފާވެރިަކަމުގެ ގެރެންޓީދެއްވާފައެވެ. ހިންހަމަޖެހުމުގެ އައްސޭރިޔަށް މަގު ހުޅުއްވައިދެއްވާފައެވެ. އެހެންނަމަވެސް ޝަރުޠަކީ ހެޔޮ ޢަމަލެވެ. އެއިލާހުގެ މަތިން ޣާފިލް ނުވުމެވެ. ﷲ ތަޢާލާ އެއިލާހުގެ ވަޢުދުފުޅާއި ޚިލާފުވެ ވޮޑިނުގައްނަވައެވެ. … إِنَّ اللَّـهَ لَا يُخْلِفُ الْمِيعَادَ (އާލްޢިމްރާން: 9) “ހަމަކަށަވަރުން، ﷲ ވަޢުދާ ޚިލާފުވެ ވޮޑިއެއްނުގައްނަވައެވެ”\nއެ އެކަނިވެރި ވަގުތުގައި ތިބާގެ އެއްވެސް ބައިވެރިއަކު ނުވާނެއެވެ. ތިބާ ވާނީ އެއަނދިރިކަމުގައި އެކަނިވެރިޙާލުގައެވެ. ތިބާގެ މައިންބަފައިންނާ، ތިބާގެ އެކުވެރިންނާއި އަނބިދަރިން، ތިބާ އެމީހުންނާ ވަކިވިކަންމައްޗަށް ދެތިންދުވަހު ރޯލާނެއެވެ. ދެންފެންނާނީ މާޒީއާއެކުވެ ތިބާގެ ހަނދާންތައް ފޮހެވޭތަނެވެ. އެހީތެރެރިކަމުގެ އަތެއް ދިއްކޮށްލާނޭ އެއްވެސް މީހަކު ނާންނާނެއެވެ. ތިބާޔާއެކު ހަމަ އެންމެ އެއްޗެއްނޫނީ ނުވެއެވެ. އެއީ ތިބާ ކުރި ހެޔޮޢަމަލުތަކެވެ. ތިބާ ﷲ ސުބުޙާނަހޫ ވަތަޢާލާއަށް ކެތްތެރިކަމާއެކު، ތަޤްވާވެރިކަމާއެކު ކުރި، ހެޔޮ އަޅުކަމެވެ. ތިބާ އެއިލާހަށް ކުރި ފުރިހަމަ އިތުބާރާއި، ތަވައްކުލެވެ. އެހިނދުން ތިބާވާނީ ރުހެވިގެންވާ ދިރި އުޅުމެއްގައިވާ ހެޔޮ ފުރާނަޔަކަށެވެ.\nﷲ ތިބާއާއި އަޅަމެން އެ އެކަނިވެރި އިމްތިޙާނުން ފާސްކުރައްވާ ހިތްހަމަޖެހުމުގެ ދާއިމީ އައްސޭރިކަމުގައިވާ ސުވަރުގެތަކަށް ވާޞިލް ކުރައްވާނދޭވެ. އާމީން.


މިއަހަރުގެ މަސްވެރިކަމުގެ ފުރަތަމަ ތަމްރީނު ޕްރޮގްރާމް ރ. ހުޅުދުއްފާރުގައި ކާމިޔާބުކަމާއި އެކު ނިންމާލައިފި - GOV.MV\nޚަބަރު މިއަހަރުގެ މަސްވެރިކަމުގެ ފުރަތަމަ ތަމްރީނު ޕްރޮގްރާމް ރ. ހުޅުދުއްފާރުގައި ކާމިޔާބުކަމާއި އެކު ނިންމާލައިފި\n- މިތަމްރީނު ޕްރޮގްރާމްގެ ބައިވެރިންނަށް ވަނީ ލޭނުމަސްވެރިކަމާއި ތުތިބޯވަދިލަމަހުގެ މަސްވެރިކަމުގެ ތަމްރީނު ދެވިފައި - ރ. ހުޅުދުއްފާރުން ޖެމްލަ 32 ބައިވެރިން ވަނީ ތަމްރީނު ކުރެވިފައި\nއެހެން އަހަރުތަކެކޭވެސް އެއްފަދައިން، މިމިނިސްޓްރީން މިއަހަރުވެސް މަސްވެރިކަމުގެ ގިނަ ތަމްރީނު ޕްރޮގްރާމްތަކެއް ހިނގުމަށް ވަނީ ހަމަޖެހިފައެވެ. އެގޮތުން، މިއަހަރު ހިންގުމަށް ހަމަޖެހިފައިވާ ތަމްރީނު ޕްރޮގްރާމްތަކުގެ ތެރެއިން އެންމެ ފުރަތަމަ ތަމްރީނު ޕްރޮގްރާމް ރ. ހުޅުދުއްފާރުގައި ކާމިޔާބުކަމާއި އެކު ނިންމާލައިފިއެވެ.\nމާރިޗު މަހުގެ7އިން 12 އަށް ރ.ހުޅުދުއްފާރުގައި ހިނގުނު މިތަމްރީނު ޕްރޮގްރާމްގެ ބައިވެރިންނަށް ވަނީ ލޭނުމަސްވެރިކަމާއި ތުތިބޯވަދިލަމަހުގެ މަސްވެރިކަމުގެ ތަމްރީނު ދެވިފައެވެ. މިތަމްރީނުތައް ހިންގުނީ ދެ ބުރަކަށް ބަހާލައިގެން، ކޮންމެ ބުރެއްގައި 16 ބައިވެރިން ހިމެނޭ ގޮތަށް ޖުމުލަ 32 ބައިވެރިންނާއި އެކުއެވެ.\nމިތަމްރީނުގެ ދެ ބުރުވެސް ހިންގުނީ މިނިސްޓްރީ އޮފް ފިޝަރީޒް މެރިން ރިސޯސަސް އެންޑް އެގްރިކަލްޗަރގައި މަސްވެރިކަމުގެ ތަމްރީނު ހިންގުމަށް ބޭނުންކުރާ ތަމްރީނު އުޅަނދު "ރީނދޫ އުރަހަ" ދޯނީގައެވެ. މިއުޅަނދަކީ ދެބާވަތުގެ މަސްވެރިކަމަށް ބޭނުންވާ އާލަތާއި ސާމާނާއެކު މިފަދަ ތަމްރީނުތަކަށް ފުރިހަމައަށް ތައްޔާރުކުރެވިފައިވާ އުޅަނދެކެވެ. މިތަމްރީނު ޕްރޮގްރާމްގައި އިންސްޓްރަކްޓަރުންގެ ހައިސިއްޔަތުން މަސައްކަތްކުރެއްވީ މިފަދަ ތަމްރީނު ދިނުމުގެ ފުރިހަމަ ތަޖްރިބާ ލިބިފައިވާ މިނިސްޓްރީގެ ޓްރެއިނިންގ ސްޓާފުން ކަމަށްވާ ޕްރޮގްރާމް އޮފިސަރ އަޙްސަން މުޙައްމަދާއި އެސިސްޓަންޓް ޕްރޮޖެކްޓް އޮފިސަރ އަޙްމަދު ރިޔާޒެވެ.


Salaan kuraa gothun hakuru baleege nishaaneh! | Mihaaru\nލައިފްސްޓައިލް / ހަކުރު ބަލި\n07 ސެޕްޓެމްބަރ 2020 - 07:47\nއިނގިރޭސިވިލާތުގެ ބްރިސްޓަލް އާއި ފިންލެންޑްގެ ސައިންޓިސްޓުންތަކެއް ގުޅިގެން މި ދިރާސާ ހަދާފައި ވަނީ 776 މީހެއްގެ ހާލަތު 20 އަހަރު ވަންދެން މޮނިޓަކޮށްގެންނެވެ.\nފާހަގަކުރެވުނު ކަމަކީ، ދިރާސާގައި ބައިވެރިވި މީހުންގެ ތެރޭގައި އަތް ޖޯޑުކޮށް ކުރާ ސަލާން ބަލިކަށި އަދި އަނެއް މީހާގެ އަތާއިއަތް ގުޅާލާ އިރު ބާރެއް ނުހުންނަ ގޮތަށް ސަލާންކުރާ މީހުންގެ ތެރޭގައި ޓައިޕް2ޑައިބިޓީޒްގެ މައްސަލަތައް ބޮޑުކަމެވެ. އަދި މިކަމާއި ސަލާމަށް ނަގާ ވަތުގާ ވެސް ގުޅުން އޮންނަ ކަމަށް ވެސް ދިރާސާގައި ބުންޏެވެ. އޭގައި ފާހަގަކޮށްފައިވާ ގޮތުގައި ބަލިކަށި ސަލާމަކަށް އެވްރެޖްކޮށް ނަގާނީ ފަސް ވަރަކަށް ސިކުންތެވެ.\nދިރާސާ ޓީމުގައި އިސްކޮށް އުޅުއްވި ޑރ. ސެޓޯ ކަނޫތުސޯ ވިދާޅުވީ ދިރާސާ އިން ހާމަކޮށް ދިން ކަމަކީ ހަކުރުބަލީގެ އަލާމާތެއް ހުރިތޯ ނެތްތޯ އަތް ޖޯޑުކޮށްގެން ކުރާ ސަލާމުން ދުރާލައި ދެނެގަނެވި، އެކަމަށް ރައްކާތެރިވާން މަސައްކަތްކުރަން ހިތްވަރު ލިބުމެވެ.\n"މިއީ އެއްވެސް ހަރަދަކާ ނުލައި އަދި އެކްސްޕަޓީޒަކާ ވެސް ނުލައި އަމިއްލަ އަށް ހަކުރުބަލީގެ އަލާމާތެއް ހުރިތޯ ދެނެގަނެވިދާނެ ވަރަށް ފަސޭހަ ގޮތެއް." އޭނާ ވިދާޅުވި އެވެ. "މީގެ ސަބަބުން ރައްކާތެރިވުމުގެ ފިޔަވަޅުތައް އަޅަން ކުރީ ބައިގައި މަގުފަހުވެ، ބަލީގެ ނުރައްކާ ކުޑަކުރެވިދާނެ."\nހަކުރުބައްޔަކީ ދުނިޔޭގައި ނުވަ ވަނަ އަށް އެންމެ ގިނަ ބަޔަކު މަރުވާ ބައްޔެވެ. ހަކުރުބައްޔަށް މަގުފަހިވާ ކަންކަމުގެ ތެރޭގައި ފަލަވުމާއި ހަރަކާތްތެރިކަން ކުޑަވުމާއި އުޅޭ މާހައުލުގެ ގޮތުންނާއި ޖެނެޓިކް ގޮތުން ދިމާވާ އެކި ކަހަލަ ކަންކަން ވެސް ހިމެނެ އެވެ.\nހަކުރުބަލީގެ ސަބަބުން ސިއްހީ ގިނަ މައްސަލަތަކަށް މަގުފަހިކުރުވަ އެވެ. އޭގެ ތެރޭގައި ނާރުތަކާއި ހިތާއި ކިޑްނީ އަދި ލޮލުގެ މައްސަލަތައް ދިމާވުން ހިމެނެ އެވެ.\nސިއްހަތު ދިރާސާ އިނގިރޭސިވިލާތް ފިންލޭންޑް ދުޅަހެޔޮ ދިރިއުޅުން ހަކުރު ބަލި\nކޮބާ ރާއްޖޭގެ ހަކުރުބަލި ޖަމިއްޔާ ހަރާންފަދަ ހަކުރުބަލި ކުދިންނައްޓަކައި ކުރާކަމެއް ޓައިނީހާރޓްސް އެއީ ކޮން ޒަމާނެއްގައި އުފެއްދި ތަނެއް އެމީހުން ނޭނގޭ މީހެއް ރާއްޖެގަ ނެތް ހަކުރުބަލި ޖަމިއްޔާ އޮންނަތާ ކިތައްއަހަރު އަދިވސް އެއުޅެނީ ސަރުކާރަށް ހަކުރުބަި މީހުންނަކީ އުޅޭ ބައެއްކަް ވެސް ނޭންގިގެން، ހާލުގަ ހާދަ ފަގީރު އާއިލާ އެބަޢުޅެއޭ ހަކުރުބަލި ކުދިން ގެންގުޅޭ އެކަމަކު އަދިވސް މިކުދިން ނުކުޅެދޭ މީހުންގެ ލިސްޓައްލައި އެލަވަންސް ލިބޭވަރުވެސް ކޮއްނުދޭ


އިންޑިއާގެ އަންހެން ބެޑްމިންޓަން ތަރި ސައިނާ ނެހްވާލްގެ ވާހަކަ ކިޔައިދޭ ބައޮގްރަފިކަލް ޑްރާމާ “ސައިނާ” މި މަހުގެ 26 ގައި ރިލީޒްކުރާ ގޮތަށް ނިންމައި، ފިލްމުގެ ޕޯސްޓަރު ދައްކާލައިފި އެވެ.\nފިލްމުގައި ސައިނާގެ ރޯލު ކުޅެފައި ވަނީ ޕަރިނީތީ ޗޯޕްޅާ އެވެ. އޭނާ އެންމެ ފަހުގެ ފިލްމަކީ މިދިޔަ މަހު ނެޓްފްލިކްސް އިން ޕްރިމިއާކުރި “ދަ ގާލް އިން ދަ ޓްރެއިން” އެވެ. މި މަހު ރިލީޒްކުރާނެ ޕަރިނީތީގެ ފިލްމުތަކުގެ ތެރޭގައި “ސަންދީޕް އޯރް ޕިންކީ ފަރާރު” ވެސް ހިމެނެ އެވެ. އަރުޖުން ކަޕޫރާ އެކު ކުޅެފައިވާ ފިލްމު ރިލީޒްކުރާނީ މި މަހުގެ 19 ގަ އެވެ.\n“ސައިނާ” އަކީ ބުޝަން ކުމާރުގެ ޓީ ސީރީޒުން ޕްރޮޑިއުސްކޮށް، އަމޯލް ގުޕްތޭ ޑައިރެކްޓްކޮށްފައިވާ ފިލްމެކެވެ.\n“އޭކް ވިލަން ރިޓާންސް” ގެ ޝޫޓިން ފަށައިފި\nޑައިރެކްޓަރު މޯހިތު ސޫރީގެ “އޭކް ވިލަން ރިޓާންސް” ގެ ޝޫޓިން ހޯމަ ދުވަހު ފަށައިފި އެވެ.\nއޭނާ 2014 ގައި ގެނެސްދިން “އޭކް ވިލަން” ގެ ސީކްއެލްގެ ތަރިންނަކީ ޖޯން އަބްރަހަމް، ޑިޝާ ޕަޓާނީ، އަރުޖުން ކަޕޫރް އަދި ތާރާ ސުތާރިއާ އެވެ. “އޭކް ވިލަން” އަކީ ޝްރަދާ ކަޕޫރާއި ސިދާތު މަލްއުތުރާ އަދި ރިތޭޝް ދޭޝްމުކް ލީޑް ރޯލު ކުޅުނު ފިލްމެކެވެ.\n“އާޝިގީ 2” އާއި “ޒެހެރު” ފަދަ ފިލްމުތައް ގެނެސްދިން މޯހިތު އެންމެ ފަހުން ގެނެސްދިން ފިލްމަކީ މިދިޔަ އަހަރުގެ “މަލަންގް” އެވެ. އޭގެ ދެވަނަ ބައެއް ވެސް ގެނެސްދޭނެ އެވެ.\n“އޭކް ވިލަން ރިޓާންސް” އަކީ ބުޝަން ކުމާރާއި އެކްތާ ކަޕޫރް ޕްރޮޑިއުސްކުރާ ފިލްމެކެވެ.\nމިދިޔަ މަހު ދެވަނަ ކައިވެނިކުރި ބަތަލާ ދިއާ މިރުޒާ މުހިއްމު ރޯލެއް ކުޅެފައިވާ ތެލެގޫ ފިލްމު “ވައިލްޑް ޑޯގް” އަންނަ މަހުގެ2ގައި ރިލީޒްކުރާ ގޮތަށް ނިންމައިފި އެވެ.\nމި އެކްޝަން ތުރިލާގެ ބަތަލަކީ މަޝްހޫރު ތެލެގޫ އެކްޓަރު ނާގުރްޖުނާ އެވެ. އަޝިޝޯރް ސޮލޮމަން ޑައިރެކްޓްކޮށްފައިވާ “ވައިލްޑް ޑޯގް” ގެ ކާސްޓްގައި އަނިލް ކަޕޫރްގެ ފިރިހެން ދަރިފުޅު ހާޝްވަރުދަން ކަޕޫރް 2016 ގައި ބޮލީވުޑަށް ތައާރަފުކުރި ފިލްމު “މިރުޒިޔާ” ގެ ބަތަލާ ސައްޔާމީ ކޭރް ވެސް ހިމެނެ އެވެ. އޭނާ އެންމެ ފަހުން ފެނިފައި ވަނީ މިދިޔަ އަހަރު އަހަރު އަނޫރާގް ކެޝަޕް ނެޓްފްލިކްސް އިން ގެނެސްދިން “ޗޯކްޑް” އިންނެވެ.\n“ވައިލްޑް ޑޯގް” ގެ ކާސްޓްގައި އަތުލް ކުލްކަރްނީ އާއި އަލީ ރިޒާ ވެސް ހިމެނެ އެވެ.\nކާތިކްގެ “ދަމާކާ” ގެ ޓީޒާ ދައްކާލައިފި\nބޮލީވުޑްގެ ޒުވާން އެކްޓަރު ކާތިކް އާރިޔަން ޑިސެމްބަރު މަހުގެ ތެރޭގައި 10 ދުވަހުން ޝޫޓިން ނިންމައިލި ފިލްމު “ދަމާކާ” ނެޓްފްލިކްސް އިން ޕްރިމިއާކުރާ ގޮތަށް ނިންމައި އޭގެ ޓީޒާ ދައްކާލައިފި އެވެ.\nރާމް މަދުވާނީ ޑައިރެކްޓްކުރި މި ފިލްމަކީ 2013 ގެ “ކޮރެއާ ފިލްމު “ދަ ޓެލާ ލައިވް” އަސްލަކަށް ބަލައިގެން ހަދާފައިވާ ފިލްމެކެވެ. “ދަމާކާ” ގައި ކާތިކް ކުޅެފައި ވަނީ އަރުޖުން ޕަތަކް ކިޔާ ނޫސްވެރިއެއްގެ ރޯލެވެ.\nމަދުވާނީ އަކީ ބެލުންތެރިންގެ ވަރަށް ބޮޑު މަގުބޫލުކަމެއް ހޯދި 2016 ގެ ފިލްމު “ނީރްޖާ” ގެނެސްދިން ޑައިރެކްޓަރެވެ. އޭނާގެ އާ ފިލްމު ނެޓްފްލިކްސް އިން ޕްރިމިއާކުރަން ނިންމި އިރު، ސުޝްމިތާ ސެންއާ އެކު މިދިޔަ އަހަރު ގެނެސްދިން ވެބް ސީރީޒް “އާރިއާ” ގެ ދެވަނަ ސީޒަންގެ މަސައްކަތް ވެސް މިހާރު އަންނަނީ ކުރަމުންނެވެ.\nComments Off on ކައްވަޅުގެ ޢަޛާބުން ސަލާމަތްވެވޭ މީހާއަށް އާޚިރަތް ދުވަހުގެ ކަންކަން ލުއިވެގެންދާނެ!- ޙަދީޘް\nކައްވަޅުގެ ޢަޛާބުން ސަލާމަތްވެވޭ މ� ...\nComments Off on ކައުންސިލުތަކުން ލޯނު ނެގުމާއި، ދޫކުރުމާ ގުޅޭ މުހިންމު އިސްލާހެއް\nކައުންސިލުތަކުން ލޯނު ނެގުމާއި، ދޫ� ...\nComments Off on ކޮވިޑް19: ހާލަތު ގޯސްވެ، ހިތަދޫ ލޮކްޑައުނަކަށް\nކޮވިޑް19: ހާލަތު ގޯސްވެ، ހިތަދޫ ލޮކް� ...\nComments Off on ދިވެހިން ޔުކްރެއިނަށް ދަތުރުނުކުރަން އަންގައިފި\nދިވެހިން ޔުކްރެއިނަށް ދަތުރުނުކުރަ ...\nComments Off on ކުއަންޓަމް ލީޕްގެ އެކްޓަރު ޑީން ސްޓޮކްވެލް މަރުވެއްޖެ\nކުއަންޓަމް ލީޕްގެ އެކްޓަރު ޑީން ސްޓ ...\nComments Off on މެގްނޯލިއާ 28\nComments Off on އެކަމެއް ނުކުރުމުން ޤިޔާމަތް ދުވަހު ﷲ ތަޢާލާ ސުވާލުކުރައްވަވާނެ3ކަންތައް! ޙަދީޘުން-\nއެކަމެއް ނުކުރުމުން ޤިޔާމަތް ދުވަހ� ...\nComments Off on ކަސްޓަމްސްގެ ދެ އޮފީހެއް އުތުރުގައި ހުޅުވައިފި\nކަސްޓަމްސްގެ ދެ އޮފީހެއް އުތުރުގައ� ...\nComments Off on ފަލަމަސްގަނޑަށް އަނިޔާވެ، ޕޮގްބާއަށް ފްރާންސްގެ ސްކޮޑުން ޖާގަ ގެއްލިއްޖެ\nފަލަމަސްގަނޑަށް އަނިޔާވެ، ޕޮގްބާއަ ...\nComments Off on ކަނޑޫފާތައް މަރުވާ ސަބަބު ދެނެގަންނަން އިންޑިއާ ޓީމެއް ރާއްޖެއަށް\nކަނޑޫފާތައް މަރުވާ ސަބަބު ދެނެގަން� ...\nComments Off on އެހެން ގައުމުތަކަށް ވެކްސިން ހޯދައިދިނުމަށް ރާއްޖޭގެ އެއްބާރުލުން ލިބޭނެ: ނައިބު ރައީސް\nއެހެން ގައުމުތަކަށް ވެކްސިން ހޯދައ� ...\nComments Off on ފަގީރުން މަދުވިޔަސް އަދި ޒަކާތް ލިބުނީ މަދުން\nފަގީރުން މަދުވިޔަސް އަދި ޒަކާތް ލިބ ...


Bank Thakuge Board Ge Muhdhathu Kuda Kuranee - Vaguthu\nބޭންކުތަކުގެ ބޯޑުގެ މުއްދަތު ކުޑަކުރަނީ\nބޭންކުތަކުގެ ޑިރެކްޓަރުންގެ ބޯޑަށް އައްޔަން ކުރާ މެމްބަރުންގެ ދައުރުގެ މުއްދަތު ކުޑަކުރަން ރާއްޖޭގެ ބޭންކިންއާ ބެހޭ ގާނޫނަށް އިސްލާހެއް ހުށަހަޅައިފިއެވެ.\nމި އިސްލާހު އެ ގާނޫނަށް ހުށަހަޅާފައިވަނީ ސަރުކާރުގެ ފަރާތުން ގެމަނަފުށި ދާއިރާގެ މެމްބަރު ޖަމީލު އުސްމާނެވެ.\nއެ އިސްލާހުގައި ބުނެފައިވަނީ ބޭންކުތަކުގެ ޑިރެކްޓަރުންގެ ބޯޑަށް އައްޔަނުކުރާ މެމްބަރެއްގެ މެމްބަރުކަމުގެ މުއްދަތަކީ އޭނާ ބޯޑަށް އައްޔަނުކުރާ ދުވަހުން ފެށިގެން ތިން އަހަރު ދުވަސް ކަމަށެވެ. އަދި ދައުރު ހަމަވުމުން އެ މެމްބަރުން އިތުރު ތިން އަހަރުގެ އެއް ދައުރަށް އައްޔަން ކުރެވިދާނެ ކަމަށް އިސްލާހުގައި ބުނެފައިވެއެވެ.\nއެ ގާނޫނުގައި މިހާރު ބުނެފައިވާ ގޮތުން ޑިރެކްޓަރުންގެ ބޯޑަށް އައްޔަން ކުރާ މެމްބަރުންގެ ދައުރުގެ މުއްދަތަކީ ހަތަރު އަހަރު ދުވަހެވެ. އަދި ދައުރު ހަމަވުމުން އެ މެމްބަރުން އިތުރު ހަތަރު އަހަރަށްވުރެ، ދިގު ނޫން މުއްދަތަކަށް އައްޔަން ކުރެވިދާނެ ކަމަށް ގާނޫނުގައި މިހާރު ބުނެފައިވެއެވެ.\nމީގެއިތުރުން ސަރުކާރުގެ ފަރާތުން ވަނީ އެ ގާނޫނަށް އިތުރު އިސްލާހެއް ވެސް ހުށަހަޅާފައެވެ. އެއީ ޑިރެކްޓަރުންގެ ބޯޑަށް އައްޔަނުކުރާ މެމްބަރުންނަކީ އުމުރުން 25 އަހަރާއި 65 އަހަރާ ދެމެދުގެ އުމުރުގެ މީހަކަށް ވާންޖެހޭނެ ކަމަށް ބުނާ އިސްލާހެވެ. ގާނޫނުގައި މިހާރު ބުނެފައިވާ ގޮތުން ބޯޑުގެ މެމްބަރުންނަށް ވެވޭނީ މަދުވެގެން 30 އަހަރާއި 70 އަހަރުގެ މީހުންނަށެވެ.\nއަދި އުމުރުން 70 އަހަރަށްވުރެ މަތިވި ނަމަވެސް އެ މެމްބަރެއްގެ ހިދުމަތް ދެމިހުރި ގޮތެއްގައި ހޯދުމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން އެ މެމްބަރަކު ބޯޑުގައި ދެމިހުރެވޭނެ އެންމެ މަތީ އުމުރު ކަނޑައެޅިދާނެ ކަމަށް ވެސް އެ ގާނޫނުގައި މިހާރު ބުނެފައިވެއެވެ.